### śrī-śrīla-jīva-gosvāmi-prabhupāda-viracitaṁ

# śrī-mādhava-mahotsavam

This text is drawn from Srimat Puridas Mahasaya’s edition, 1953. This critical edition is based on two texts only. The readings found here are based on the Haridas Das edition, published from the Haribol Kutir. The alternate readings are at some wide variance (Banga Sahitya Parishad, MS 21), leading me to believe that in all likelihood these are emendations made by the author himself. There is evidence that Jiva made extensive corrections in his work, the earlier editions would have come to Bengal with Srinivas Acharya in the 1570’s. The revised version (as indicated in a letter written in the 1590’s) would have stayed in Vrindavan.

Jagat 2004-04-29

# śrī-mādhava-mahotsavam

śrī-rādhā-śyāmasundarābhyāṁ namaḥ

(1)

prathama ullāsaḥ

## utsuka-rādhikaḥ

jīyād vikīrṇā kiraṇāvalī hareḥ

śrī-rādhikā-bhāg-abhiṣeka-vāriṇā |

āsāriṇī yārucad āli-locanaiḥ

sārdhaṁ mayūrair iva megha-saṁhatiḥ ||

||1.1||

jīyatāṁ sva-bhajanāmṛtāndhasāṁ

citta-viṣṇu-pada-vṛnda-nandinā |

śrī-śacī-stanaja-sindhu-bandhunā

hāri-gaura-rucinā harīndunā ||

||1.2||

aṅghri-yugmam iha sāra-sārasa-

spardhi mūrdhani dadhātu māmake |

yaḥ sanātanatayā sma vindate

vṛndakā-vanam amanda-mandiram ||

||1.3||

yasya śāsana-balāt kṛtāv iha

prāvṛtaṁ svayam amuṣa tuṣyataḥ |

rūpa-nāma-mahitasya mat-prabhoḥ

prīṇatāṁ karuṇayā hareḥ priyāḥ ||

||1.4||

praśrito’yam anuyācate janas

tvaṁ svataḥ prabhu-nideśa-bhārati |

tan-mahā-maha-vibhāvi-vaibhavair

āvir edhinava-kāvya-rūpiṇī ||

||1.5||

pātu māṁ pitṛtayā kṛpānvitas

tat-prabhu-dvaya-sahodara-prathaḥ |

yo vibhāti raghunātha-dāsatā-

khyātibhir jagati sādhu-vallabhaḥ ||

||1.6||

yan-nideśa-vara-vīrya-sampadā

san-madāt pravavṛte kṛtāv iha |

hanta tasya kṛpayaiva santataṁ

yāntu toṣam api te mahā-yaśāḥ ||

||1.7||

pādma-kārttika-mahimni sūcitaṁ

suṣṭhu mātsyam anu yad viniścitam |

varṇitaṁ prabhuvarāṅghri-paṅkajais

tan mudā prathayituṁ mamodyamaḥ ||

||1.8||

rādhikā-nayana-narma-rociṣā

jīyatāṁ tad-abhiṣeka-kautuke |

mādhavendum api yat tu manditaṁ

kurvad eva vitatāna nanditam ||

||1.9||

rādhikā vraja-vadhū-vrajādhikā

dhanya-puṇya-vṛṣabhānu-kanyakā |

śīla-nandita-salīla-mādhavā

sā sukhākṛta-sakhīṣu khelati ||

||1.10||

kīrtidā-viśada-kīrti-bhāvinī

bhāva-naddha-vanitālibhiḥ saha |

ekadā nija-rasāla-catvaraṁ

sā yayau vidhukaleva kāntibhiḥ ||

||1.11||

citra-sṛṣṭi-kuśale’pi vedhasi

sphāra-citra-caya-kāru-cārutā |

kīrti-śubhra-kiraṇ’pi gokule

vyūḍha-śubhra-kiraṇāli-vibhramā ||

||1.12||

pūrṇa-pūrṇa-vidhu-sāra-mādhurīḥ

pakṣa-pakṣam iva muñcatī balāt |

śāsatīva mahataḥ kṛpāṁ sati

svāṅga-ratna-bhṛta-rukma-bhūṣaṇā ||

||1.13||

citra-kalpa-latikābhramād iva

svar-vadhūbhir anulīla-mīlitā |

pūrṇa-bhāg api kalāmayātmatāṁ

śrī-nuta-vraja-vadhū-gaṇe gatā ||

||1.14||

tulya-mūlya-vara-ratna-mālike

vāṅgaje mahasi raṅgadā mithaḥ |

sad-rasair iva samāhṛtir yutāpy

ūḍha-narma-kalitbhir vibheditāḥ ||

||1.15||

kṛṣṇa-citta-kamalālayaṁ gatā

nirjitānya-kamalālaya-sthitiḥ |

kṛṣṇa-hārda-sukha-hṛdya-vāridhau

śīta-dīdhiti-kalāli-sodarā ||

||1.16||

glau-kaleva sutanuś ca sarvadā-

nanyaja-dyuti-dhurā-dhurandharā |

sā babhau kavi-girāṁ guru-cchavī

rādhikādir akhilā sakhī-tatiḥ ||

||1.17||

(ṣaḍbhiḥ kulakam)

vibhramollasita-mañju-śiñjitā

rāga-bandha-madhurā sakhī-tatiḥ |

tāṁ varālim abhito vididyute

śṛṅkhalā hari-kaṭī-paṭīm iva ||

||1.18||

bandhurām iha rasāla-bandhunā

mādhavīm atha vilokya mādhavīm |

ālalāpa lalitāṁ madollalāṁ

rādhikādhika-vinoda-modataḥ ||

||1.19||

citra-patra-nava-guccha-sustanī

kṛṣṇa-bhṛṅga-lasad-aṅga-saṅginī |

mādhavojjvala-vilāsa-śālinī

paśya bhāti bhavatīva mādhavī ||

||1.20||

adya te vidhur ihaiva devitaḥ

kiṁ svakīya-kalayā kalāvati |

bālikā sapadi mādhavī-latā

lālasīti hasitair iyaṁ yataḥ ||

||1.21||

kṛṣṇa-bhṛṅga-lalitāṅga-mādhavīṁ

cumba-bhīr na hi rasāla-tat-pateḥ |

tasya lola-dala-pāṇikasya yat

kāraye sapadi pāṇi-pīḍanam ||

||1.22||

tvāṁ nibhālya sakhi mañju māruto-

llola-pallava-karāmra-vallarī |

kṛṣṇam āhvayati dūra-dṛśvarī

kautukāya kila kokilākalaiḥ ||

||1.23||

tena tena vacasaiva yojitāṁ

narmaṇā lalitayāpi rādhikām |

vīkṣya sa-smita-mukhaṁ viśākhayā

tan-manoratha-patho niraprathi ||

||1.24||

vidma eva śatadhā dṛḍha-vratāṁ

tvām ihādya bata kā hasiṣyati |

saṅgṛhāṇa sakhi bhūṣaṇocitāṁ

kānta-kāntanava-mādhavī-tatim ||

||1.25||

deva-pūjana-miṣeṇa bhāvinī

sā vicitya kusumāni tāny atha |

preyase guru-kalā-gurur vyadhād

gumphituṁ pulakitāṅgam iṅgitam ||

||1.26||

āstṛtaṁ kusuma-tulikāsanaṁ

dāsikābhir abhitaḥ sa-sambhramam |

vibhrameṇa tad asāv abhūṣayad

gāṅga-nīram iva pīta-padminī ||

||1.27||

savya-pāṇi-dhṛta-sūti-sīvanī

sāritāni kusumāni rādhikā |

gumphatītara-kareṇa līlā

gumphati sma suhṛdāṁ manāṁsi ca ||

||1.28||

śoṇa-pāṇi-mukulena puṇḍrakaṁ

maṇḍyate sma paṭu yad yad etayā |

tat tu tan nakhara-soma-sīma-bhāg

abhyagād udaya-dṛkṣa-lakṣaṇam ||

||1.29||

tatra puṣpa-jala-pūga-varṇikā

bhūṣaṇa-vyajana-śāri-śārikāḥ |

sādaraṁ samabhigṛhya sevikāḥ

sundarī-samudayaṁ siṣevire ||

||1.30||

puṣpa-cāmara-cayānu-sañcarad-

bhṛṅga-saṅgham anu tat tanu-ruciḥ |

hāri hāri-hari-cūrṇa-kuntalaṁ

svarṇa-varṇaka-paṭīva varṇyate ||

||1.31||

rādhikā-mukha-rucā samaṁ sakhī-

dṛk-cakora-mithunair athāmṛtam |

udgiradbhir api sā pape ciraṁ

lālasā na mati-śāntaye kṣamā ||

||1.32||

karṇa-pālir alivannata-bhruvāṁ

tan-mukhāmbuja-vaco-madhūnmadā |

prāpa naiva vikṛtiṁ tadā dṛśo

lāsyam aṅga sapadi vyatanvata ||

||1.33||

hāra-vallir abhavad guṇa-śriyā

tāsu sā kusuma-karṇikā girā |

kāñcanāñjana-śalākikā rucā

kṛṣṇa-bhāva-mahasā śiromaṇiḥ ||

||1.34||

adya kiṁ vara-sakhī-sukhākṛtaṁ

keśavaṁ nu kalayāma kānane |

ittham atra nibhṛtaṁ mitho na kā

gaṇḍa-maṇḍi-pulakaṁ babhāṣire ||

||1.35||

tāṁ kayāpi hari-cāpalāntara-

vyañji narma racitaṁ vyalolayat |

paṅkajasya marud-āgamas tad ut-

saṅga-saṅga-tṛṣitālinīm iva ||

||1.36||

āli-gītam iha kevalaṁ na tat

kaṇṭha eva vahati sma rāgitām |

rādhikā-hṛdi ca tac ca nādbhutaṁ

divya-vastu-mahimā hi tādṛśaḥ ||

||1.37||

aśru-gharma-salile tadāmilal

loma-lāsyam atha kampa-sampadi |

stabdhatā pralaya-dhāmni tām anu

prema-sindhur ativelatām agāt ||

||1.38||

sātha tābhir api sāntvitā cirān

mlāna-vaktra-kamalā vyalakṣyata |

yena cābhir abhito’pi bhāsvatī

śūnyam eva bhuvanaṁ sma manyate ||

||1.39||

citra-keli-kalayā sva-pālitāṁ

tāṁ nija-prakṛtim āgatāṁ punaḥ |

ālayo’tha vinibhālya duḥkhitā

rādhayā jagadire sa-gadgadam ||

||1.40||

kiṁ pratisvam idam āhitaṁ bhavad-

bhāla-candramasi lekha-lāñchanam |

tvaṁ ca tad-guṇa-kukūla-vahninā

gopi dagdha-hṛdayā bhaveti yat ||

||1.41||

tat-kṛte sumanaso dhiyā samaṁ

sanditā na kati mamlur etayā |

hā kathaṁ tad api hāritātmanāṁ

yānti tad-vyasanato dināni vaḥ ||

||1.42||

kṛṣṇa-saṅga-ghana-raṅga-maṅgalaṁ

sarvato vraja-kiśorikā-vrajam |

ālayaḥ kila vilokayāmy aho

yūyam eva hata-vedhasā hatāḥ ||

||1.43||

pātum arhatha na sādhu mādhurīṁ

dhanya-puṇya-valitā hareḥ kim u |

asya durbhaga-janasya saṅgatiḥ

kintu hanta nikhilaṅgilājani ||

||1.44||

bhāvayeta bata kāpi daivato

gokule kula-vadhūṣu cej januḥ |

nāsmadīya-gaṇa-vartinīṣu dhig

nāpi mat-pratimatā-matāsu nu ||

||1.45||

hā nimeṣa-lavako’pi duḥsaho

yasya kāntim anubhūya jantubhiḥ |

adbhutaṁ priyatamābhimāninī

tasya gandha-rahitāpi jīvati ||

||1.46||

kṛṣṇa-vartma-valitāpi santataṁ

hā śamī katham asau ca vartate |

hanta bāḍham athavā ghaṭeta tad

dāruṇa-sthitir apīyam īdṛśī ||

||1.47||

tat-smṛti-prathita-candanāṭavī-

dīpra-daiva-dava-vṛndam asmakān |

udigrad-girad udetu tat tu phut-

kurvatī bhramati kiṁ nu vaṁśikā ||

||1.48||

pāvike piba harer mukhāmbujaṁ

joṣam atra khalu kā niyāmikā |

kiṁ viḍambayasi tena mohitāṁ

mohanaiḥ kalapadair imāṁ muhuḥ ||

||1.49||

pūrṇimā muni-varā ca mām ito

nāndikā tad-anugā ca nāsmaret |

daivakaṁ sphurati yasya vāmyatas

tasya cāṅgam avalocyate tathā ||

||1.50||

ittham uddhura-manojayā girā

kṣobha-lola-hṛdayāsu tāsu ca |

śṛṇvatī kiyad apīha sāyayau

manda-mandam atha nāndikā-mukhī ||

||1.51||

subhruvo’tha purato nibhālya tām

utthitāḥ kara-puṭaiḥ sabhājitām |

sāsram etad upagūḍha-vigrahā

viṣṭare druta-dhiyo nyavīviśan ||

||1.52||

svasti-bhāvam anuyujya rādhikā

kānta-vṛtta-kalane lalan-manāḥ |

sāmpratṁ na bhavatī kutaḥ kutaś

cāgateti vadati sma gadgadam ||

||1.53||

phullad-utkalikikāṁ nirūpya sā

rādhikāṁ hari-vilāsa-padminīm |

etadīya-sumano’bhivṛddhaye

sāntva-vākya-mṛdu-sūtram ātanot ||

||1.54||

ājñayā bhagavatī-padābjayos

tvām ahaṁ kalayituṁ sakhīśvari |

āyatī pathi hariṁ vane gatā

gokule’pi kila gokuleśvarīm ||

||1.55||

sā harer uta tavādhva-vīkṣiṇī

stanya-rodana-nadīr vitanvatī |

bhāṣate sma sakhi kātarekṣaṇā

mām udīkṣya madhusūdana-prasūḥ ||

||1.56||

hanta nāndi vipine tvayā śiśuṁ

kiṁ nyaśāmi mama dāruṇātmanaḥ |

khelayā kṣudham ito’pi nāyayau

so’dhunāpi kim u vā kumārakaḥ ||

||1.57||

vāsarāntar-upabhojya-sañcayaṁ

yaṁ pragṛhya calitaṁ dhaniṣṭhayā |

khelita-skhalita-dhīr utācyutaḥ

prāpa taṁ sa tu na vā tapodhane ||

||1.58||

kiṁ sutaḥ sutaru-mūlam āśrayan

bhuktavān madhuram annam icchayā |

vardhate sa-bala-bāla-lālito

goṣṭha-vartma kim u vā vilokate ||

||1.59||

rakṣaṇauṣadhi-maṇīr mad-arpitāḥ

kānane vahati caccid acyutaḥ |

apramattam abhito vasanti vā

te’tiyuktatama-malla-tallajaḥ ||

||1.60||

kṣema-lakṣa-sudhayā harer mayā

sāntvitā vraja-bhuvām adhīśvarī |

sā smaranty api tavāli māṁ punaḥ

sneha-bhinna-hṛdayodayābravīt ||

||1.61||

hanta nāndi bata mad-vadhū-padād

ṛadhikāpagamitāpi vedhasā |

tat-pratīti-vibhavaṁ sadā gatā

man-manaḥ-sthalam asau virājate ||

||1.62||

yadyapīha vividhāḥ kumārikāḥ

santi sad-guṇa-maṇi-prasādhitāḥ |

bhāti mādhava-śaśīva rādhikā

sā tu naḥ sati dṛśāṁ prakāśane ||

||1.63||

hanta yāsi yadi tatra puktrikaṁ

rādhikāṁ kalayituṁ tadā svayam |

nāmato mama cirāya tac-chiraḥ

sādhu-gandham upagūhya sandiśa ||

||1.64||

bhaṅgureṇa vidhinā sva-bālakā-

lokanaṁ kṣaṇikam eva me’prathi |

kairtideyi bhavatī ca dūragā

putri tena kaṭhinātmanāghaṭi ||

||1.65||

keśavānanam avīkṣya mānasaṁ

kvāpi putri bata nāvatiṣṭhate |

vāsaraṁ kṣapayituṁ kṣame’ñjasā

rādhike carasi cet tvam antike ||

||1.66||

tvaṁ sute paravatī guroḥ kule

cetasā tu satataṁ didṛkṣyase |

taṁ dhig astv ahaha yena nirmame

prema-bhūmani vicāra-śūnyatā ||

||1.67||

vatsa-soma-viraheṇa dhūpitaṁ

rādhike mama manaś cakorakam |

tvat-tanū-kumuda-vīthi-bhāvitaiḥ

śītayāmba parirambha-jīvanaiḥ ||

||1.68||

ity udīritavatī vrajeśvarī

tvām athājigamiṣoḥ kare mama |

śoṇa-ratna-ghaṭitaṁ harer imaṁ

hāri hāram adadāt kṛte tava ||

||1.69||

vatsalāś ca balasū-mukhāḥ sukhād

ālayaś ca guṇa-mālikādikāḥ |

tvāṁ sa-bāṣpam aparāś ca kāścana

procur āli parirambha-lambhanam ||

||1.70||

tvan-mahodayam aho kam apy asau

vīkṣituṁ vidadhatī payo-vratam |

pūrṇimā bhagavatī yad abravīd

āli tac ca kamayāli-pālibhiḥ ||

||1.71||

(yugmakam)

dūrataś calitum asmi nocitā

nāndike vrata-vaśād iti drutam |

āśiṣā samabhigamya rādhikāṁ

nandaya tvam atha māṁ ca vārtayā ||

||1.72||

sā mṛṣā patitayābhimāninaḥ

saṅgamāt khalu mayā ca rakṣyate |

māyayeti satataṁ nijā tanū

rādhayā bata tayā ca rakṣyate ||

||1.73||

santataṁ kam api bhāvam āśritā

sā nijair vikalam eva cintyate |

jīvanātmaka-nidhāna-dhāma no

yadvad ambunidhi-pātram antarā ||

||1.74||

maṅgalārghyam idam aṅga rādhikā-

mañju-mūrdhani nidhehi tāṁ tataḥ |

śantamaṁ ca paripṛcchya santataṁ

māmakīnam atha vācikaṁ vada ||

||1.75||

bāḍham adbhuta-guṇair yuvāṁ varau

rādhikā-madhuharābhidhau bhuvi |

yau vikṛṣya mama vṛtti-kandalīṁ

dūrataḥ sva-vipine babandhatuḥ ||

||1.76||

hanta yāvad adhayāma rādhikā-

mādhaveti madhurākṣarāvalim |

putri tāvad amṛtābhilāṣuke

suśrute’pi hṛdayaṁ hṛṇīyate ||

||1.77||

pūrṇimā-ruci-bharasya pūraṇe

bhāti gokulam anabhra-puṣkaram |

mādhavaḥ svayam adabhra-candramās

tvaṁ tu putri vara-śārada-prabhā ||

||1.78||

rādhike kati na santi gokule

kṛṣṇa-saṅga-vibhavā varāṅganāḥ |

kintu mādhava-rates tvayā vinā

netarā bhavati cakravartinī ||

||1.79||

tvāṁ hariṁ sumukhi rakta-padminīṁ

saṅgamayya nikhilā kṣaṇāvalī |

tvat-prasāda-valitā na kiṁ bhavet

kintv atṛpty-alibhir āśu rudhyase ||

||1.80||

bhaktitaḥ sura-gaṇaiḥ samaṁ vayaṁ

janmato vraja-janair nijānvayāḥ |

sakhyataś ca lalitādibhiḥ śubhe

śrī-harer apaghanās tvayā bhṛtāḥ ||

||1.81||

mādhava-kṣaṇadayā nijāṅgaja-

jyotir-ujjvalatayāli-śālinī |

nityam eva vidhunā sahodyatī

rādhike mahasi pūrṇimāṁ bhara ||

||1.82||

prasthitāham iti vanya-vartmanā

pūjya-pāda-kamalābhyanujñayā |

viśvato vana-surī-sugītayā

tatra kīrti-sudhayā tavokṣitā ||

||1.83||

tvad-yaśaḥ-śruti-samūḍha-mūḍhatā

dūra-bhū-gati-gatīr ajānatī

kañcid āli madhupāli-pālitaṁ

puṣpi-puṣpa-vana-bhāgam āgamam ||

||1.84||

tatra kena ca cireṇa cāruṇā

gandha-sindhu-visareṇa vāsitam |

puṣpa-vṛndam anu candanānilo

mandatāṁ kila mudānvavindata ||

||1.85||

āli taiḥ parimalair visāribhiḥ

śaṅkitādbhutatayā niraikṣiṣi |

bhṛṅga-vṛndam anu sāndratātulā

śyāmalāṁśubhir akāri kair api ||

||1.86||

atra puṣpa-tatibhir drumotpalaḥ

ko’py agād iva sahasra-netratām |

vīkṣya yaḥ kam api kāntam antikaṁ

kīrṇavān madhu-miṣāśru-śīkarān ||

||1.87||

āli tena muhur atra citra-bhāg

agratas tam api netra-pānthatām |

mādhurībhara-dhurīṇam ānayaṁ

prasphurat-para-parāga-catvare ||

||1.88||

rūpam asya yad apūrvam anvahaṁ

tena saṁstava-vidhāvutā prabhuḥ |

saṁstutas tu tata eva tad vyadhān

nānyataḥ sphurati tādṛśo guṇaḥ ||

||1.89||

yat-kṛte tvam asi rādhikā sadā

svāśrubhiḥ samabhiṣekam āgatā |

tvat-kṛte bhajati yo’dhivāsanaṁ

dḥupanaṁ sa tu sa eva nāparaḥ ||

||1.90||

tasya vā mudira-medura-śriyo

varṇayet ka iva sādhu mādhurīḥ |

tvad-vidhā sakhi satī-śiromaṇir

yasya kāntibhir iyāya citratām ||

||1.91||

kṛṣṇa-kāntim anu pītam ambaraṁ

kiṁ ca piñcha-kula-mūḍha-kṛṣṇalam |

kāyam ittham analaṅkṛtaṁ ca tair

eva tatra valayaty alaṅkṛtim ||

||1.92||

aṅghri-padma-gata-haṁsaka-dhvaniḥ

śroṇi-megha-cala-śṛṅkhalā-taḍit |

hṛn-nabho’bhi-śubha-hāra-tārako

veṇu-rohita-vṛtāsya-candramāḥ ||

||1.93||

dhāma-vṛṣṭim api suṣṭhu yauvate

mānase ghana-rasasya sarvadā |

yad dadhāti sa tu tena śārada-

prāvṛṣeṇya-guṇa-yuṅ nirīkṣyate ||

||1.94||

(yugmakam)

tasya rūpa-mahasā navaṁ vayas

tena nāgara-kalā tayā smaraḥ |

tena rāga-laharī tayā sadā

nanditendu-vadane bhavaty api ||

||1.95||

tasya rūpa-mahasā vimohitaḥ

svaṁ dhanur dhruvam ahāsyad aṅgajaḥ |

sārathitvam akariṣyad asya cet

subhruvo bhavad-adabhra-vibhramaḥ ||

||1.96||

tasya rūpa-vara-nīli-vārijaṁ

paśyato na sakhi kasya jāyate |

cintanena tava śārada-śriyaḥ

kāpi sā nayana-bhṛṅga-lālasā ||

||1.97||

nīla-nīra-ruha-kānti-śāntidaṁ

sphāra-hāra-maṇi-rāji-rājitam |

kāñcikāñci-kanakāṁśukāṁśukaṁ

kāma-kāma-nidhi-rūpa-rūpakam ||

||1.98||

vāma-vāma-kara-gaṇḍa-maṇḍalaṁ

mānya-pāṇyapaṣadaṁśa-vaṁśakam |

pūrṇa-ghūrṇana-yug-akṣi-lakṣitaṁ

mantrayantam iva yena kena ca ||

||1.99||

vīkṣyamāṇam api vīkṣaṇāya te

taṁ diśaṁ diśam ahaṁ vyalokiṣi |

yad vyalokiṣi ca tena satvaraṁ

tattvam atra tu tavaiva vaibhavam ||

||1.100||

(sandānitakam)

tvām sa māṁ tvad-abhisāra-lambhaka-

prodayām api yataḥ sma pṛcchati |

tasya cāpalam amūdṛg-ātmanā

vyajyate khalu tad dhi cāpalam ||

||1.101||

māṁ niśāmya sa punar niruttarāṁ

vallabhas tava sudhīḥ kṛta-stavaḥ |

dakṣiṇe smara-śara-vraṇākulas

tvat-kṛte sakhi jagāda sādaram ||

||1.102||

śaṁsad-āsyam atha vaṁśikā-pates

tasya taṁ parimalaṁ guṇasya te |

ujjagāra na paraṁ tavādhara-

syāpi tatra bahudhā sudhā-mukhi ||

||1.103||

hanta yā madhura-jīvitauṣadhir

yā mano’li-kamalākarāvalī |

yāpi me hṛdaya-hṛdya-mālikā

sādhunāpi sakhi nāyayau vanam ||

||1.104||

nāndyasi tvam anuvelam āṅginī

yan mama smara-vinoda-nāṭake |

māmakābhihita-sūtradhāratāṁ

rādhikām abhi tad evam āvaha ||

||1.105||

no kadācid anusandadhāti yaś

candrakāvalim apīha vicyutām |

tasya te virahiṇaḥ śubhānane

yācanācanam idaṁ nivedanam ||

||1.106||

āviredhi sakhi cañcale rucā

dhinv amuṁ ghanarasa-pradaṁ nijam |

loka eṣa cira-sandutaḥ sphuṭaṁ

śītalāntarataratvam ṛcchatu ||

||1.107||

premṇi lāghavam idaṁ mamārthaye

tvāṁ vibhartum iha yad bahir hṛdi |

gauravaṁ tu ta idaṁ vasasy asāv

antar eva hṛdi yat pṛthu-stani ||

||1.108||

eṣa dhig vighaṭito’pi rādhayā

sarvadaiva hṛdaye tayā saha |

khelatīti kila saṅkrudhā khalas

tat pralīnayati hanta durvidhiḥ ||

||1.109||

mānase vibhutayā samāgatāpy

āli sahyam iha me nirudhyase |

ity alaṁ kila calākṣi māṁ krudhā

nopayāti bhavatī ca sāmpratam ||

||1.110||

dakṣiṇo’ham aniśaṁ varānane

tvaṁ punaś calasi vāma-paddhatim |

prāṇa-mūlam ubhayos tu melanaṁ

hā vidhiḥ kim athavā vidhāsyati ||

||1.111||

sā priyā na khalu hanta māṁ tyajed

antike tad adhunaiva lapsyate |

cittam ittham ita-sampradhāraṇaṁ

drāg atha praṇaya-bhājanaṁ kuru ||

||1.112||

tan nijāṁ sumukhi vṛndakāṭavīm

eva vīkṣitum imām athāvraja |

atra cen mayi tamāla-sāraṇīṁ

dṛṣṭim arpayasi te vadānyatā ||

||1.113||

ity udīrya parighūrṇatāmunā

phulla-campaka-latāvalambitā |

yatra cātha bata devī rādhike

rādhike iti mamāsphuran muhuḥ ||

||1.114||

rādhike tvad-abhidhā-sudhāṁ dhayan

mādhavas tu śanakair vilocane |

udvikāśya madhurākṣarāvalīṁ

gadgada-svaram uvāca māṁ punaḥ ||

||1.115||

sādhaya priyatamāli rādhikāṁ

mad-daśāṁ kathaya sādhvi sādhikām |

mad-vana-srajam imāṁ samarpaya

preyasī-mahasi māṁ ca tarpaya ||

||1.116||

evam asya vinideśa-śarmaṇā

tvat-padaṁ prati calākṣi cālitā |

tasya te’pi yugapad didṛkṣayā

dolikeva mama dhīś ca dolitā ||

||1.117||

tasya vetsi kim api tvam eva

tad vetti vā suvadane sa eva te |

atra naḥ pracura-dūtya-cāturī

kevalaṁ vahati sindhu-secitām ||

||1.118||

nāndikā-vacasi tatra san-matau

lālasā-bhaṇitim āli-saṁhateḥ |

bāṣpa eva rurudhe tadā paraṁ

vāmya-rītir agamat kalaṅkitam ||

||1.119||

rādhayā praṇaya-biddha-buddhitā

dhīrayā yadd api saṁvṛtā hṛdi |

ārti-sindhum aviśaṁs tad-antikā

jantavas tad api vīkṣya tan-mukham ||

||1.120||

maunitāṁ kṣaṇam itāsu tāsu sā

nāndikā sapadi kampa-sampadā |

vyājahāra lalitā-mukhāḥ sukhād

āśiṣo bhagavatī-kṛtā ṛtāḥ ||

||1.121||

yena tāmasa-kulaṁ vilekhyate

yena daiva-padavī suraṅkhyate |

yena viśva-vasatiḥ suraṅghyate

yena gokulam atho vibhāsyate ||

||1.122||

(artha-traya-vācī)

tena citra-mahasā mahīyasā

kṛṣṇa-pakṣa-mahitena putrikāḥ |

rādhikā madhura-mūrti-mādhurī

sāmprataṁ prathayiṣīṣṭa vo dṛśaḥ ||

||1.123||

(yugmakam)

puṣṭi-bhṛt-tad-uditena tena sā

svena bhāṣita-guṇena tām api |

puṣyati sma lalitā yato mithaḥ

spardhi-buddhy-upakṛtir mahājanaḥ ||

||1.124||

adya ko’pi samaho mahodayaḥ

pūritendur iva pārikāṅkṣiṇi |

locanotpala-vibhur babhūva me

yena citta-madhupo vighūrṇate ||

||1.125||

catvare kvacana ratna-nirmite

kṛṣṇa-nandita-manā yad-arcitā |

jīvitālir amarī-varālibhiḥ

svapna eva kim ayaṁ ca nāndike ||

||1.126||

sā nimīlya nayane cirād iti

svānanendu-vacanāṁśunā punaḥ |

asru-gharma-salilāny asisravac

candrakānta-vapuṣo’khilāḥ sakhīḥ ||

||1.127||

cintane sphuṭati citta-paṅkajaṁ

roma-śaivala-kulaṁ ca hṛṣyati |

yasya mānasa-rasasya tatra kiṁ

netra-mīna-yugalena raṁsyate ||

||1.128||

gopa-rāja-yuvarāja-kānane

rādhikāṁ samabhiṣeka-sādhitām |

vṛndayā kanaka-daṇḍa-maṇḍitāṁ

veśayema kim u keśavāgrataḥ ||

||1.129||

svapna-maṅgala-nidigdha-nāndikā-

jalpa-śīdhuta itaś ca subhruvām |

pūrva-raṅgam anu roma-nartakā

harṣa-jāta-ruci-bhūmikā vyadhuḥ ||

||1.130||

hanta vaḥ priya-sakhī-mukhendunā

mānasāmbudhi-kulaṁ praphully api |

sāmprataṁ pratanitā camatkṛtir

ālayaḥ kim api tatra parvaṇi ||

||1.131||

yarhi bhūṣaṇa-mukhaṁ labheta sā

rājya-vastu nijam añjasā nijam |

tarhi kṛṣṇa-vipine’bhiṣekṣyate’

gīyata dyu-munināpi jātv api ||

||1.132||

tatra yarhy udayitābhiṣecanaṁ

tarhi sā savayasāṁ ca saṁhatiḥ |

prāktanī valayitety api kcvacit

projjagau sa munir uttanūruhaḥ ||

||1.133||

rādhikā tu nija-śoka-nāśanaṁ

tan-manaḥ-svam iti bhāva-tṛṣṇayā |

nātisampratiyatī ca tat-kathā-

bhavya-dharma-maditā vyacintayat ||

||1.134||

svasya kṛṣṇa-vana-rājyanāmataḥ

svīya-kānti-caya-cāyanād api |

roma hṛṣyati kathaṁ mamāthavā

kṣobham eva tanute tadīyatā ||

||1.135||

tāsv atha pracura-harṣa-dharṣita-

prāpta-śānti-valanāsu nāndikā |

rādhikābhisṛtaye sakhī-milad-

bhrū-kalā nigaditā viśākhayā ||

||1.136||

kutracid vara-sakhī na pārayed

adya gantum iti taṁ prasādaya |

mālatī-milita-mallikāvalīṁ

tām iyaṁ yad adhunāli yāsyati ||

||1.137||

sa-smitaṁ tad avadhārya nāndikām

āpipṛkṣum ayituṁ nijāśrame |

rādhikā bhagavatī-kṛte natā

sāśru kṛṣṇa-jananī-kṛte’bravīt ||

||1.138||

iṣṭa-devam api devi sevituṁ

vyūḍha-puṣpa-vara-saṅgha-saṅgrahāḥ |

śrī-vrajeśa-gṛhiṇī-gṛhāṅganaṁ

bhāgya-bhāg atha niśāmayemahi ||

||1.139||

sā ca vācyam adhirādhikaṁ tadā-

camya ramya-mukha-bhāṁ ca kāñcana |

tṛpti-kḷptimayatā yatīśvarī

vismitā sma vadati smitānvitām ||

||1.140||

yāta yāta sumanobhya eva yad

vāñchitaṁ phalam avāpsyathātra ca |

sāmprataṁ guru-pador ahaṁ tv idaṁ

svapna-bhavya-kusumaṁ samarpaye ||

||1.141||

iti mudita-manaskānandya nāndīmukhī tāḥ

prathamam agamad utkā mādhavāśvāsanāya |

atha harim abhisartuṁ rādhikāṁ mukhya-sakhyaḥ

kusuma-hṛti-miṣeṇa prerayāmāsur āśu ||

||1.142||

diśi diśi rasabhaṅgair netra-mīnotpluti-śrīr

nayana-salila-bindūllāsi-muktāvalīkaḥ |

dadhad-avihata-gharmair nimnagāḥ kṛṣṇa-bhṛṅgī

bhavikam avatu mukhyaṁ rādhikautsukya-sindhuḥ ||

||1.143||

amita-bhavadavābdhau dahyamānaṁ cirān māṁ

katham api kalayitvā pūrṇa-kāruṇya-mūrtiḥ |

nija-sahaja-janānte svīcakāreśvaro yas

tam iha mahita-rūpaṁ kṛṣṇa-devaṁ niṣeve ||

||1.144||

iti śrī-rādhābhiṣeka-carite śrī-mādhava-mahotsava-nāmni mahā-kāvye

utsuka-rādhiko nāmna

prathama ullāsaḥ

||1||

--o)0(o--

(2)

### dvitīya ullāsaḥ

## unmanyu-rādhikaḥ

govinda-sāndrāmṛta-sāra-sindhoḥ

sandeśa-gandhān anubhūya bhūyaḥ |

tā indravajrāyita-tarṣa-bādhā

rādhā-pradhānā dadhire na dhariyam ||

||2.1||

sakhībhir eṣā jhaṣaketanātmā

hāraṁ vihāraṁ prati bhānu-kanyā |

upendra-vajrāyita-rāji-rājad-

druvalli-vṛndā-gahaṇaṁ jagāhe ||

||2.2||

yasya prasūnādiṣu tāsu sampad-

vīthīṣu nānādbhuta-mādhurībhiḥ |

nānya-spṛhā sāvasareti nāsīd

alpa-prathā kalpa-nagāṭavīti ||

||2.3||

tasmin na kasminn api ko’pi tṛptiṁ

kadācid apy eti sadātano’pi |

itīva kaścid bata mugdha-medhā

yadīya-vāsaṁ bahu manyate na ||

||2.4||

tad evam evākhila-dhāma-sāraṁ

manye na janyuḥ parihartum icchet |

vicitram udbhedavad anya-puṇyā-

valy eva taṁ cārayate’pi yatra ||

||2.5||

yasminn ṛtūnām apare vareṇye’py

anyasya hāniḥ pratiyogino’pi |

na śarma-lakṣmyā iti jantu-jātaṁ

śikṣām upādatta kim ebhya eva ||

||2.6||

deśe nadīvāta-hime kikīnāṁ

hārītakānāṁ ca pṛthak praṇādaiḥ |

bhāsva-maṇi-jvālini jhilli-śabdair

bhūbhṛj-jharāsāriṇi cātakādyaiḥ ||

||2.7||

meghāpayānāmala-phulla-puṣpa-

jala-sthale haṁsa-pikādi-nādaiḥ |

ṛtor amuṣyeyam iyaṁ tv amuṣya

prasūti-bhūmīti yad ūha-bhūmiḥ ||

||2.8||

 (kulaka-garbhita-yugmakam)

sudhātva-sāmye’pi sarāṁsi yasminn

asūyakānīva mukhān murāreḥ |

jalena sārdhaṁ pibato virīṇaṁ

mādhurya-varyaṁ muhur āharanti ||

||2.9||

kaṁsāri-vaṁśī-kala-mādhurībhir

udvelatāṁ yasya muhur vrajantyāḥ |

nadyo’pi sākṣād vraja-bhāva-pūra-

sampad-vilobhāt parito vahanti ||

||2.10||

yasmin nimantryeva kalena vaṁśī

kaṁsāntakasya pratipāda-pālī |

dugdhvā svayaṁ dugdha-sukhāsavānāṁ

gavāṁ navaṁ yāmayati pravāham ||

||2.11||

viśvādhivāsāya kṛta-prayāśo

yasyātulaṁ candana-gandhavāhaḥ |

saurabhyamadbibhyatayeva matto

nṛtyaṁ vidhatte cala-vallarībhiḥ ||

||2.12||

sa rājate jaṅgama-kalpa-śākhī

yatrādbhuto navya-tamāla-kalpaḥ |

saṅkalpato yaḥ svayam eva lokaṁ

dhinoti pāre-manasaṁ vilāsaiḥ ||

||2.13||

yasmin prasūnādi vicinvatīnāṁ

lakṣmī-kulākarṣi-guṇāvalīnām |

tāsām adhīśaḥ sa kara-grahī tāḥ

kāmaṁ vilāsena bhunakti bhuṅkte ||

||2.14||

yatrālinaḥ saṅgata-mañju-kuñjāḥ

kuñjā nijāntar-maṇi-vedi-śubhrāḥ |

vedyo virājad-vara-puṣpa-śayyāṁ

śayyāḥ priyā-sambhṛta-kṛṣṇa-kāmāḥ ||

||2.15||

candrānanānām iha sāndra-puṣpe

vṛndāvane hāri-vihāriṇīnām |

marīcī-vīcī-rucirā vireje

ghanāghane vā ghana-cañcalāliḥ ||

||2.16||

(caturdaśabhiḥ kulakam)

vṛndāṭavīyaṁ madhu-śīkarāṇāṁ

pūreṇa rādhām abhiṣiñcamānā |

udeṣyamāṇam abhiṣeka-lakṣmīṁ

tāṁ sūcayantīva mano dhinoti ||

||2.17||

kadā nu kṛṣṇe punar īkṣamāṇe

rādhā-samādhāraṇa-kampitāṅgīm |

ratnoda-kumbhaiḥ snapayāma nāma

sphārāśru-netraiḥ svatanūr utāli ||

||2.18||

kadā nu vṛndāvana-puṣpa-vṛndaṁ

sa-hela-līlāyitam ādadānam |

smerānanaṁ vā vraja-nāgarendraṁ

rādhā-nideśena nivārayāma ||

||2.19||

ālyā bakījid-vana-bhūmi-pālyāḥ

prasāntvi-vākyāni ruṣā nirasya |

puṣpaṁ harantīṁ mukharāmayatvaṁ

padmāṁ kadā smodghaṭaypama daṇḍyām ||

||2.20||

mā kṛḍhvam autkaṇṭhyam ito vayasyāḥ

prāyo maha-śrīr udagād asau vaḥ |

bhūyo madīyaṁ bata vāma-netrāḥ

kuto’nyathā nṛtyati vāma-netram ||

||2.21||

sakhī-janaḥ saṁvadamāna evaṁ

dūre mudā stambham api prapannaḥ |

sa kevalaṁ raśmi-kulena tasyāḥ

puro vrajantyāḥ parikṛṣyate sma ||

||2.22||

(ṣaḍbhiḥ kulakam)

svayaṁ mahā-prema-vikāra-nadyā

sadohyamānā priya-sindhave’pi |

tasyā rasārāla-daśā-vaśā syād

itīva tasyātma-guṇair vikṛṣṭā ||

||2.23||

aṁśas turīyo’yam abhūt pade’smiṁs

tathārdham etad bata jāyate sma |

eṣā ca pūrtiḥ samagād apītthaṁ

vicintayantī tvarayādhva-saṅkhyām ||

||2.24||

vṛndāṭavīyaṁ kusumāṭavī sā

puraś ca yasyāṁ sa raho-nikuñjaḥ |

tat-puṣpa-śayyām anu nāgaro’sau

kramād iti prāṅ-manasaiva yāntī ||

||2.25||

mat-sphūrtitas tasya vilāsa-pūrṭiḥ

sā nāgarī yā sphuratī dṛśīti |

vinirmimāṇā svapane’pi keliṁ

sākṣād ivānena sahāgatena ||

||2.26||

taṁ vāridābhaṁ vidhu-vaktram udyad-

vrajāmbaraṁ locana-lola-tāram |

muhuḥ sphurantaṁdadhatī svabhāvād

antaś ciraṁ viṣṇu-padāyamānā ||

||2.27||

paśyāni kiṁ vedmi khagasya cārād

dodhūyate marmari parṇa-vṛndam |

kṛṣṇasya kiṁ vety api dṛṣṭi-naṣṭaṁ

śocantya aneho-lavakaṁ prayāṇe ||

||2.28||

kṛṣṇo’yam ālī-jana-vañcanāya

nilīya mahyaṁ paṭu tiṣṭhate nu |

paśyāmi dambhād iti sāci-vaktrā

sakhīṣu tāpiñcha-kulaṁ stuvānā ||

||2.29||

so’yaṁ smaro māṁ vraja-nāgarīṇāṁ

didhīrṣate hanta sakhī-samakṣam |

bhramād itaḥ smera-sakhī-janāṅke

śaṅkākulā maṅkṣu nilīyamānā ||

||2.30||

svalālasā-śaṅki-sakhī-smitena

premābhyasūyām upajīvya dūram |

bhrū-bhaṅga-raṅgākula-locanolla-

ṅgitollasat-kānta-padeva yāntī ||

||2.31||

mamārja bhārād iva sāṅga-rāgam

ālambatālīṁ kuca-gauravāc ca |

hareḥ padavyām atha komalāṅgī

stabdhā muhuḥ prema-bhareṇa jaglau ||

||2.32||

(daśabhiḥ kulakam)

ūrdhvaṁ pikānāṁ valitaṁ camūbhiḥ

śilīmukhair bhinnatamaṁ samantāt |

hantābalā bhūmi-talaṁ niruddhaṁ

mīna-dhvajādy ūḍha-padair aṭavyāḥ ||

||2.33||

nikuñja-puñjān iti vīkṣya sākṣād

bhaviṣṇu-kṛṣṇādbhuta-keli-jālām |

saṁlāpa-dakṣaḥ saha mukhya-sakhyā

vyalaṅghataitān savayaḥ-samūhaḥ ||

||2.34||

(yugmakam)

lasantu rādhe tava kuñja-puñje

vinoda-saubhāgya-vidhā vidūre |

vṛndāvanasyeyam apūrva-lakṣmīr

ekaiva cetāṁsi jaḍīkaroti ||

||2.35||

puṣpeṣu pūrṇaṁ vara-kṛṣṇalādi-

vibhūṣaṇaṁ kṛṣṇatamaṁ mamātmā |

samīhate kṛṣṇam ivādya sakhyo

yuṣmad-vaśe kṛṣṇa-vanaṁ vidhātum ||

||2.36||

phullat-prasūnaiḥ pulaki-pravālair

vandāru-bhṛṅgair vipinaṁ bakāreḥ |

pratyaṅghri te vāyubhir ānamantaṁ

mūrdhānanam addhāprayate varoru ||

 ||2.37||

vṛndāṭavī puṣpa-sitāpi sakhyaḥ

sarvatra kṛṣṇa-sphuraṇaṁ karoti |

sphūrtiṁ tadīyām api kurvatī yā

cittaṁ samantād vitanoti raktam ||

||2.38||

nīlābha-phullad-vana-jāta-kāntaṁ

vilāsa-dīvyad-bhramarāli-rājam |

pūrṇendu-lakṣmī-bhara-digdha-rādhaṁ

ke mādhavaṁ mādhavi na stuvīran ||

||2.39||

manojani-vyāpta-vasanta-lakṣmīṁ

vahan praphullo’pi vanānta eṣaḥ |

sakhyaḥ samāliṅgati puṣpa-kīṭīr

viśvāsa-bhūḥ śyāma-tanau na rāgaḥ ||

||2.40||

dvitrān pibann eṣa maranda-bindūn

vallī-vadhūnāṁ madhusūdanākhyaḥ |

rādhe bhṛśaṁ dhāvati bhānu-jāta-

śrī-padminīṁ gandha-bharān madāndhaḥ ||

||2.41||

svayaṁ dhayanty adya madhūni bhṛṅgā

mādyanti sārdhaṁ vraja-yauvatais tu |

vaṁśī-kalaṁ candana-gandhavāhā

vahanti nādyāpi kathaṁ tv amībhiḥ ||

||2.42||

hareś ca gandhas tava copasevyaḥ

prāyo gatā dhairyam amī varāli |

khyātā jagatprāṇatayāpi vātā

vrajanty alaṁ prāṇa-padaṁ vraje tu ||

||2.43||

kathaṁ pragāyanti pikā vihāya

svasyātra vṛndā-vipina-kṣitīśam |

yuṣmākam etān athavā vimohaṁ

kartuṁ dideśānudiśaṁ sa eva ||

||2.44||

jhaṅkāra-kolāhala-garjinībhis

tṛptyā madhu-ṣṭhīvana-vṛṣṭi-kṛdbhiḥ |

bhṛṅgāvalī-mañjula-kālikābhiḥ

kalāpino’dhyāli-madhau naṭanti ||

||2.45||

anaṅga-rājasya nikuñja-sabhyair

alpa-smitāsyaiḥ sumanaḥ-samūhaiḥ |

paśyeta sakhyo mṛdu-guñji-bhṛṅgāḥ

kṛṣṇasya dūtā iva mantrayante ||

||2.46||

tavāli kṛṣṇa-bhramareṇa karṇe

kiṁ varṇitaṁ grastam adhīritākṣi |

yac chṛṇvatī tvaṁ muhur ānata-bhrūḥ

sañcārayāmāsitha sāci śīrṣam ||

||2.47||

nijānanāmbhoja-rasena mattī-

kṛtaṁ tam etaṁ madhupa-pravekam |

sakhyaḥ sphuṭaṁ mām atha ghaṭṭayantaṁ

draṣṭuṁ vinodād adhunārhathaiva ||

||2.48||

sakhi tvayāyaṁ paricīyate kiṁ

vāsantikā-mañjula-kuñja-rājaḥ |

asmān vinā yatra gatāpi cābhis

tvaṁ kṛṣṇa-sāriṇy avalokyase sma ||

||2.49||

vetasvad etat padamālayas tad-

bhayena yasmin mayi līnavatyām |

luluñca vo mat-pratibhū-kṛtānāṁ

sa śyāmalaḥ kañculikā balena ||

||2.50||

candrānane naiṣa mukunda-gandhaḥ

kintu tvad-aṅgasya tad-aṅga-bhājaḥ |

pratīhi nīlām iha kāntim etāṁ

svalola-netra-dyutim eva devi ||

||2.51||

itthaṁ mithaḥ prema-manorathānāṁ

kathā-prathā-veśam athāgatāsuḥ |

āgamya gamyām aṭavīm amūbhir

modād vinodān nijagāda rādhā ||

||2.52||

ito’dya puṣpāṇi samañjarīṇi

mañjūni mañjūni hṛtāni kena |

manye vraja-strī-vraja-vastra-caurād

anyona tasmād iha jāghaṭīti ||

||2.53||

rundhe hariś ced bhavatīṁ viśākhe

tasyāvarodhe lalitaiva vīrā |

kārṣed asau cel lalite sakhi tvāṁ

tad-vāraṇe kiṁ na vayaṁ pravīrāḥ ||

||2.54||

sācivyato naś cala-cilli-cāpāṁ

nāsau spṛśet tvāṁ vaintāli-cauraḥ |

sarvā vayaṁ yady apayāma sadyaḥ

kuñjāṅga-puñjāḥ śaraṇaṁ tavāmī ||

||2.55||

tvāṁ kuñja-līnaṁ yadi vā sa dhūrtaḥ

parāmṛśed āli vilāsa-mattaḥ |

tadā tvam ambhoja-gadāṁ kṣipantī

na pauruṣaṁ santanitāsi pūrvam ||

||2.56||

anyāḥ sameyuḥ punar aṅganāś ced

enā haranīt haraye’payāhi |

tavāpi candrāvalim arpayitvā

raho juṣasva tvam apāvṛtaiva ||

||2.57||

saṅgaṁ na vāṅgīkuruṣe kutas tvaṁ

prāṇāli tasmin vara-paṅkajākṣe |

na tvaṁ satīnāṁ kula-śīlitena

vratena ruddhā sakhi mādṛśīva ||

||2.58||

yūyaṁ manaskāma-nikāma-pūraṁ

kṛṣṇaṁ satṛṣṇaṁ mṛgayadhvam addhā |

ahaṁ punas taṁ nija-puṣpa-dasyuṁ

mṛgyāmi puṣpāśuga-vartma-varti ||

||2.59||

na hema-yūthi-dala-puṣpa-gūḍhas

tamāla-śālaḥ pūrataś cakāsti |

dhruvaṁ latā-pālyapalāitāṅgaḥ

pītāṁśuka-prāvṛta eṣa kṛṣṇaḥ ||

||2.60||

vilāsinīnāṁ mukhaśīdhu sādhu

nipīya śaśvan mada-vibhrameṇa |

loptrī-kṛtaiḥ puṣpa-kulair vilāsī

yuktaṁ hare tvaṁ gaṇikāvṛto’si ||

||2.61||

anveṣaṇīyaḥ katham astu sakhyaḥ

sa puṣpa-cauro bhavatībhir atra |

udbhāvito yena vibhu-svabhāvo

vyatāni tenaiva mayīndra-jālam ||

||2.62||

pratisthalāntaḥ pratikuñja-madhyaṁ

pratyudbhidantaṁ pratipatrakādhaḥ |

gaveṣito hanta janārdano’sau

śaṅke mṛgākṣyo na bhaved iheti ||

||2.63||

sāyasya kāruṇyam aho bruve kiṁ

kalpāyate yo nu vicinvatīr naḥ |

kṛṣṇasya dāruṇyam aho bruve kiṁ

nādyāpi dṛṣṭi-pathe babhūva ||

||2.64||

sāvegam evaṁ bhaṇitāni tasyā

gāndharvikāyāḥ pariśṛṇvatībhiḥ |

tuṣṇīṁ sthitābhiḥ sahasā sakhībhir

vṛndā-sakhī kācid iha vyaloki ||

||2.65||

sā tatra mālaty-abhidhā vadhūbhir

vidhum acintānala-dhūpitābhiḥ |

jijñāsitā sat-priyataika-dharmā

gharmāmbhasā snāta-nibhā babhāṇa ||

||2.66||

śrī-rādhike kalpa-latādhirājya-

nīrājya-mūrti-pratibimba-lakṣmi |

prāyaḥ samakṣaṁ yad idaṁ mad-akṣṇor

yūyaṁ kurudhvaṁ śravasos tad eva ||

||2.67||

bhavyaṁ subhavyaṁ dṛśi mādṛśīnāṁ

tadā tadākarṇya varāṅgi nāndyāḥ |

prasūna-talpaṁ mayi kalpayantyāṁ

chadmāñci-jalpā samiyāya padmā ||

||2.68||

tataḥ pidhānīkṛta-valli-sadmāḥ

padmādi-goṣṭhīm avadhāraye sma |

ākarṇayākarṇa-vilola-netre

dambholi-dambhoktim imāṁ ca māṁ ca ||

||2.69||

sa ced ihāyāti vadhū-viḍambi

vṛndāvane svaira-vihāra-kārī |

padme vanaṁ tasya vicinvatīnāṁ

viceṣyate vaḥ sphuṭam aṅgam aṅgam ||

||2.70||

śārī-mukhād āli mayātha śaibye

rādhābhisāra-śravaṇārta-buddhyā |

śyāmaḥ sa āsīd abhiṣaritāyāś

candrāvaler dhāma jaḍīkṛtātmā ||

||2.71||

padmākṣi padme nahi puṣpa-vṛndaṁ

kathaṁ sadaitac cinavāma vāmam |

vṛndāṭavī-bhūpati-bhūti-sāndrāṁ

candrāvalīṁ yena vibhūṣayema ||

||2.72||

vṛndāvane kṛṣṇa-kṛtānumatyā

rājyābhiṣeke sakhi siddha-kalpe |

candrāvaleḥ siddhatame nikāmam

rādhādi-vāṭīr api luṇṭhitāsi ||

||2.73||

asmābhir eṣā kila ced viceyā

rādhā-vihārāspada-puṣpa-vāṭī |

śaṅke tadā durlalitātha padme

vidhāsyate sā lalitā vivādam ||

||2.74||

dhig mṛdvi kasmāl lalitā-vivādād

viśaṅkase sañcinu puṣpam eva |

rambhoru tāsām iha vipralambhe

stambhetadevī svayam eva vāṇī ||

||2.75||

evaṁ mayākarṇya samaṁ svam aṅgam

apāvṛtaṁ tāvakatā-madaṁ ca |

vidhāya vāmālir abhāṣi vāmaṁ

kṛpāspadaṁ sarva-nṛpāyate te ||

||2.76||

puṣpāṇi bālā bata mā haradhvaṁ

gāndharvikā-keli-kalā-vanasya |

sakhībhir asyā lalitāvitābhiḥ

śrute yad asmin vyasanena bhāvyam ||

||2.77||

astīha garvārbuda-labdha-parvā

sarvāsu gopīṣu hareḥ priyā kā |

rādhā-manāg-īpsita-puṣpa-vṛnde

yā dhāsyate’py eka-parāga-rāgam ||

||2.78||

aye ka eṣa pramadā-jano yaś

citaṁ kalābhiḥ kil rādhikāyāḥ |

vṛndāvanaṁ hanta vaśe vidadhyān

mṛgaṁ vaḥ sampūrṇa-mṛgāṅka-mūrteḥ ||

||2.79||

athājagāmeva sakhī-kulendro

candrālayaḥ śrī-vṛṣabhānujā-śrīḥ |

yatrodaya-prāntam adhiṣṭhitāyāṁ

dhairyāṇi jīryanti malimluceṣu ||

||2.80||

madīya-vācāṁ racanāṁ vicārya

bhrū-cāpam ācarya ca kuñcitāgram |

uvāca padmā ca yad ūḍha-gūḍha-

smitā tad etac chṛṇu bhānu-putri ||

||2.81||

candrāvaleḥ śītala-śīla-bhāvaṁ

paśyāli mālaty api seyam atra |

asmat-pratāpāṁśu-mad-aṁśu-dīptaṁ

vṛndāvanaṁ hanta na paśyatīva ||

||2.82||

vṛndāli govinda-mahābhiṣekaṁ

kiṁ tvaṁ tam ānanda-ghanaṁ na vetsi |

haṁho vimugdhe kim ihāpi candrāṁ

hary-aṅka-paryaṅka-nṛpāṁ na vetsi ||

||2.83||

sā matsarān mātsyam adhītya kalpaṁ

paraḥ śataṁ labdha-balābalābhiḥ |

ādāya puṣpāṇi gatāham ekā

vartmopajīvāmi paraṁ tvadīyam ||

||2.84||

candrāvale rājya-vidhāna-vṛtteḥ

śrutaṁ ca yan na khalu śraddadhāma |

iyaṁ tu tāsāṁ vijanātma-goṣṭhī

śraddhāpayaty eva tadaitad asmān ||

||2.85||

gāndharvikāyāṣ tad-udanta-sandhyā-

guṇāt parimlāna-daśāvaśābhyām |

netrotpalābhyāṁ prathamāna-māna-

kṣapānumānāṅga-gatir vyatāni ||

||2.86||

padmālayatven nija-prasiddheḥ

padmā-dūtāyāḥ kila bibhyad eva |

papāta tasyāḥ kara-pallavāgryāt

padmaṁ samutkampitam utpalākṣyāḥ ||

||2.87||

candrāvalitvena nakhālim aṅghryos

tavābhiṣiñcāni na sā tad anyā |

itīva sāntvena vavarṣa tasyā

raktībhavat kṛṣṇa-carākṣi-yugmam ||

||2.88||

tasyā hari-prema-hutāśa-kopa-

jvālena sandūna-tanū-latātaḥ |

romālayaḥ sveda-maranda-bindūn

utthaña pātheyavad āttavantaḥ ||

||2.89||

asvāditaṁ pūgam apūrṇa-celaṁ

mauliṁ hataṁ śvāsa-balena mālyam |

tadā varālyo vṛṣābhānujāyā

vīkṣyāpi tasthur bata citritābhāḥ ||

||2.90||

sva-keli-puṣpotkara-caura-padmā-

sakhī-kalā-stabdham athātma-kāntam |

vicintya sārdrāruṇa-sāci-netre

mārjaty asau khañjita-vācam ūce ||

||2.91||

na bādhate māṁ kusumāpahāro

hareḥ samāgaty-apayāpanaṁ ca |

asmākam ākhyāna-mayī vayasyās

tasyā madaśrīr ma-daruḥ pinaṣṭi ||

||2.92||

somābhayā kāmayate sa dattāṁ

vṛndāvane samprati rājya-lakṣmīm |

yan nānubhāvyaṁ tad aho vidhātuḥ

kim ujjhitā tasya dṛśāpi lajjā ||

||2.93||

itthaṁ sa-tāmbūlam udasya jalpaṁ

nivartamānām atha kairtideyīm |

vīkṣyāli-lokena kṛtāsya-vīkṣā

śīrṇākṣaraṁ sā lalitā lalāpa ||

||2.94||

bhajeta kāmaṁ bhajate’bhajad vā

candrāvalī kṛṣṇa-vanādhirājyam |

ihātha rādhām abhiṣektum eva

praveśayānīti tu mat-pratijñā ||

||2.95||

sarojinīnāṁ sakhi mudritānāṁ

kā hānir āsāṁ rasa-pūrṇamantaḥ |

ghūrṇan muhur yāsyati na praśāntiṁ

tṛṣṇākulātmā madhupaḥ sa eva ||

||2.96||

tataḥ sakhībhiḥ parivāryamāṇā

mānābhisambhūta-gabhīra-caryā |

rādhā sva-bādhā-bhara-bhinna-dehaṁ

gehaṁ pratasthe bata manda-mandam ||

||2.97||

kṛṣṇāṭavī-cāri-carācarāṇām

ulluñcya kopād iva dṛṣṭi-ratnam |

oṣantyam īṣām api citta-koṣān

vrajāya vavrāja gṛhītamānā ||

||2.98||

premāśru-dhārāṁ madhubhir dadhānā

vṛndāṭavī tāsu manasvinīṣu |

vātollalaiḥ pallava-pāṇi-vṛndair

bhūyaḥ sthitānām iva mārjayantī ||

||2.99||

pureva tāḥ snigdha-vadhū-pradhāne

labdhe smitoktāvakṛta-pramodāḥ |

tenotka-cittena ca nātipṛṣṭā

viśanti mānānya-vaśāḥ sma veśma ||

||2.100||

amūr ito hārita-mitra-saṅgā

mlānānanā maunam itāś cireṇa |

dināvasāne madhupokti-rikta-

sthalābjinīnām abhajanta sāmyam ||

||2.101||

rādhā tu cintā-caya-cumbi-cetā

dhūrṇābhipūrṇāmbuja-locana-śrīḥ |

tasmād akasmān nimitāsya-bimbā

viveśa saṁveśa-kṛte gṛhāntaḥ ||

||2.102||

bandhor viyogena sarojinīṣu

pradūna-mūrtiṣv ali-niṣkrameṇa |

dhūmāyamānāsu viveśa kiṁ tā-

mase’tha śokād iva loka eṣaḥ ||

||2.103||

vitatir atha sakhīnāṁ dehalī-catvarāntar-

bhuvi samam upaviśya preyasī-prema-baddhā |

asakṛd api baliṣṭhotkaṇṭham utthāya rādhām

anurahasam udīkṣyodīkṣya rātriṁ vyanaiṣīt ||

||2.104||

prakaṭayati vidūrād durlabhaṁ kānta-vastu

prathayati nija-tejas-tad-virodhāya bhūyaḥ |

praṇaya-rasa-vilāsāmnāya-dhāmādbhuto yaḥ

sa tam avatu bhavantaṁ rādhikā-manyu-bhānuḥ ||

||2.105||

nikhila-jana-kupūyaṁ māṁ kṛpā-pūrṇa-cetā

nija-caraṇa-saroja-prānta-deśaṁ ninīya |

nija-bhajana-padavyair vartayed bhūriśo yas

tam iha mahita-rūpaṁ kṛṣṇa-rūpaṁ niṣeve ||

||2.106||

iti śrī-rādhābhiṣeka-carite śrī-mādhava-mahotsava-nāmni mahā-kāvye

unmanyu-rādhiko nāma

prathama ullāsaḥ

||2||

--o)0(o--

 (3)

### tṛtīya ullāsaḥ

## utphulla-rādhikaḥ

pūrvāga-rāja-vana-rāji-virājita-bhānau

bhānau vasanta-tilaka-prabha-śoṇa-bimbe |

kṛṣṇena tṛṣṇag-asunā prahtātha vṛndā

vṛndāni sā savayasām iha vindati sma ||

||3.1||

vijñāya māna-rahitā api tāḥ samānā

vṛndābhidhā ca valate sma bhavanty avṛndā |

vāmā imāś ca savayo-jana-yoga-caryāṁ

dākṣiṇyato vidadhire drutam eva tasyām ||

||3.2||

maunaṁ tad-āśritavatīṣu sakhīṣu devīṁ

rādhā-sthitau kṛta-matiṁ lalitā cireṇa |

draṣṭuṁ svadiṣṭa-nihatāḥ katham atra vāsmān

āgā bateti calitādharam ālalāpa ||

||3.3||

vṛndāpi sātha lalitā-lapitaṁ niśamya

premāvadīrṇa-hṛdayāpi bhṛta-smiteva |

kiṁ vo’parāddham amuneti kṛtānuyogā

vaivarṇya-pūrṇam anayā punar apy abhāṣi ||

||3.4||

āsīd yadā priya-sakhī tasya rādhā

sarveśvarī na hi tadā vayam āsma yogyāḥ |

sambhāṣituṁ ca bhavatīr atha vaiparītye

kiṁ bhasma-pūrṇa-vadanair adhunā lapāma ||

||3.5||

jānāsi nūnam akhilaṁ sakhi tasya vṛttaṁ

kiṁ mām athāpi paripṛcchasi devi bhūyaḥ |

hantāsmadīya-hṛdayāntara-marma tasminn

udghāṭite sphuṭati kiṁ bata saṁvidhāsye ||

||3.6||

bhadra-śriyaṁ priya-janaṁ sakhi dakṣino’yam

ity arpaye sma kula-bhū-bhṛti yatra tasya |

veveṣṭi kūṭa-pavanāśana-vīthir etaṁ

hantāsmad-aṅga-pavanīya-rasāyanābham ||

||3.7||

vṛndā niśāmya lalitāṁ bhṛta-kṛcchra-vṛndāṁ

sā sāntvayanty anunayānuga-rīti-cañcuḥ |

tāsām athātta-śapathā sa-sabhāṁ viśākhām

ālokya gadgada-padā plutam etad ūce ||

||3.8||

mithyāparādham avadhārya nijāntarātma-

preṣṭhāya kupyatha kathaṁ bata goṣṭha-devyaḥ |

śrutvā na cen mama vaco bhavad-antarāṇi

śāntāni santi bata māṁ samiṣāṁ pratīti ||

||3.9||

sādhāraṇatvam adhigacchati rādhikāyāḥ

śrī-mādhavo nahitarām itarāṅganābhiḥ |

dhārāṁ ghṛtasya sudhayann api kiṁ sudhāyā

nādhyāyati kratubhujāṁ nikaraḥ sadaiva ||

||3.10||

rādhābhisāram avadhārya vidhuta-dhairyaḥ

saṅketa-dhāma paridhāvitum utsuko’sau |

tatrāntike vidhi-vaśād upasadya candrāṁ

tasyā bhramād valita-sambhramam ābabhāṣe ||

||3.11||

yāṁ pūrṇa-candra-tanum āptum udūḍha-tṛṣṇaḥ

prāg-āśayā sa calitaś cikuraś cakoraḥ |

rādhā priyeyam uditā purataḥ svayaṁ ced

varṇyo vidhiḥ kim iha kalpa-nagendra-kalpaḥ ||

||3.12||

candrāvalī smita-natābhavad ādi-vākyaṁ

sa-prema-garbham iva kaṁsa-ripor niśamya |

rādhābhidhāyi vacanaṁ param ākalayya

mlānāsyam āgati-pathaṁ param anviyāya ||

||3.13||

kopa-prakopam atha vīkṣya mukunda-candraś

candrāvaleḥ kṛta-gṛha-vrajana-spṛhāyāḥ |

tām eva tām iva vilakṣya vilakṣa-cittaḥ

kānto vyacintayad idaṁ sa nitāntam antaḥ ||

||3.14||

candrāvalī samanunetum iyaṁ sadārhā

mānyā yataḥ praṇayiṇīṣu mamottamāsu |

ācchinnam asti hṛdayaṁ rādhayedaṁ

bāḍhaṁ bhaje tad api nāyaka-nīti-dambham ||

||3.15||

tasyātmanānunayato’pi ruṣā calantī

sā padmayā pathi sa-vismiti dṛṣṭa-pṛṣṭā |

jñātārthatayātha nija-garvita-gīrbalānāṁ

nirvāhaṇāya valita-smitam abhyadhāyi ||

||3.16||

ekaḥ sa gokula-nivāsi-kulasya bandhuḥ

sindhur yathā nikhila-nirjhara-sañcayasya |

tatrāpi jīvana-nidhau bhramivega-nunnāḥ

kiṁ nāma vicyuti-gatīr gaṇayāma subhru ||

||3.17||

viṣkambhya sā drutam imāṁ harim apy adūre

labdhvā sa-rādhika-dhiyaṁ caturā tam ūce |

candrāvalī-drava-kalā-gatam ūrmimattvaṁ

dṛṣṭvā kathaṁ bhramasi kṛṣṇa-cakora vīra ||

||3.18||

tāṁ padmayā suvalitām aghajin-nitāntāṁ

rādhā-śriyā vṛtamanāś ca gabhīra-dharmā |

narmādibhiḥ sa-nimiṣaṁ pratinandya mandaṁ

dhenu-praveśa-samaya-cchala-bhāk cacāla ||

||3.19||

evaṁ viśamya madhumaṅgalato’tiraṅgāt

tasmin prasūna-vipine tvaritaṁ vrajantyāḥ |

sā mālatī pathi mayā milatātha pṛṣṭā

sṛṣṭāśru-dhāra-nayanāñcalam etad ūce ||

||3.20||

candrā-sakhī-kusṛtibhir valitādhikāyāḥ

siddhe gṛhāya gamane bata rādhikāyāḥ |

mad-vaktrataḥ śruta-samunnata-māna-vārtaḥ

paśyāgrato vitanute kim asau na vārtaḥ ||

||3.21||

ākāṅkṣati kṣitapatāṁ bhavatī ca vṛndā

vṛndāvanākhila-śarīri-gaṇāś ca yasyāḥ |

tāṁ rādhikām anujigīṣu-janokti-varṇaḥ

karṇa-jvaraṁ na kurute bhuvi devi kasya ||

||3.22||

padmākṛtena sumanoharaṇena candrā-

vanyādhirājya-varaṇena ca yā pratijñā |

kopāt kṛtā lalitayā sakhi he mukundas

tāṁ cec chṛṇoti bata kiṁ ghaṭate na vedmi ||

||3.23||

vṛndāvana-prathita-rājyam athābhajantī

tasminn aho viharate nahi rādhikā cet |

cakṣuṣmatāṁ tad idam eva mahākṣayāntar-

vyomāntara-gata-nirargala-bhānu-vargaḥ ||

||3.24||

sampreṣitā punar ahaṁ hariṇā viśākhā-

mukhyāsu tāsu sandiśatā yadāśu |

tac cāṭu vā katham amūr avadhārayeyr

yogād amuṣya bata mām api nāpy apaśyam ||

||3.25||

ākarṇya tad-vadanato mama devi kṛṣṇas

tṛṣṇ;ambudheḥ sa vidadhe yad apāra-dṛśvā |

tad vā kathaṁ kathayituṁ sakhi bāḍham īśe

yad bhāvanān na khalu gīr aparāpy udeti ||

||3.26||

evaṁ sakhī-vilapitaiḥ parilūna-marmā

labdhāndha-mūka-vadhirādika-loka-dharmā |

bodhaṁ tayā ciratayā bata lambhitāhaṁ

kurve sma mantram anayaiva viveka-vāham ||

||3.27||

kiṁ cintayāmi paribhūtim ivākalayya

śrī-rādhikāṁ prati batādya sapatnikābhiḥ |

tasyā mahā-guṇa-vaśīkṛta-mādhavāyā

vinded vanaindra-padavī na davīyasītvam ||

||3.28||

tasmāt purā tu viraha-jvara-dūnam enaṁ

sāśvāsam āśv atha nibhālya punaś ca nūnam |

rādhāṁ mudhā-carita-māna-bharātibādhāṁ

samyak-prabodhana-kṛte tarasā vrajāni ||

||3.29||

sārdhaṁ tayānugatayāṅga tirohitāṅga-

yaṣṭyā baka-praśamanaṁ samayā mayātha |

dhīrāṁ vidhāya dhiyam āli kuruṣva karṇe

tasmin samaṁ niśamitena niśāmitaṁ ca ||

||3.30||

kampaṁ vibharti varīvarti samāhitābhaṁ

svedaṁ tanoti vivṛṇoti vivarṇa-bhāvam |

aśrūṇi muñcati viluñcati bhūṣaṇlīṁ

sālīka-dṛg vilapati prati yuṣmad-ālīm ||

||3.31||

śuṣkā nagā uta nagā dhuta-nirjharāṅgā

dīrṇā kṣamā vidalitā bata me kṣamā ca |

hā hā harer vilapitair api tair na kasya

kasyāṅgam aṅgam uta śeṣa-daśām iyāya ||

||3.32||

hanta kva yāmi kila rājati rādhikeyaṁ

māntardadhāḥ sakhi muhur bata kātaro’smi |

kiṁ satyam etad api no iti śaṅkamānaṁ

mā mā kṣaṇaṁ kṣiṇu mano mama re manoja ||

||3.33||

re dhairya dhairya-valanām urarīvidhāya

rādhekṣaṇaṁ kṣaṇam api pratipālaya tvam |

āśāṁ na pūrayasi ced avalambitāṁ hā

rundhīta tās tu vijahan nija-hantṛ kas tvām ||

||3.34||

evaṁ tu tac-carita-dūnatayā mayā sā

vāmantrito’tha muhur apy upasadya sadyaḥ |

śuśrāva no iti bhṛśaṁ paridūya bhūyaḥ

śrī-rādhikā-priyatamety uditaḥ purāha ||

||3.35||

vṛndā kim atra bhavatī bhavatīyam ārāt

kiṁ vā tvayāli kalitā lalitā sakhī sā |

māṁ prāpya rāga-yugalaṁ yugalaṁ calākṣṇor

yasyā vibhedam atanod atanor ivāstram ||

||3.36||

tīvrāṁśur eṣa niyataṁ sakhi nāyam induḥ

kiṁ dūyate mama tanūr amūnānyathā tu |

rādhāṅga-saṅgam anu māṁ dhinute yad eṣa

tat tan mukhasya khalu ko’pi paro’nubhāvaḥ ||

||3.37||

yasyā vidhātṛ-nikṛter valataṁ tu rādhā

māṁ hanta sāpi tapati smṛta-vartma yātā |

tasyā bhaved atitarām athavā vidhāne

candrasya tāpakatayā kiyatī prayastiḥ ||

||3.38||

evaṁ tadā kathayato’py avilola-dṛṣṭe

rādhā-samādhi-viditāṁ kiyatīm avasthām |

tasyorarīkṛtavatas tad-ananya-bhāvād

ānugyam eva rabhasād aham ājagāma ||

||3.39||

saṁjñās tu mālatikayā gamitā tadāhaṁ

rādhā-svahast-racitām atimukta-mālām |

kīrṇāṁ tamālam abhi tām upalabhyadaivād

ghrāṇe manāg vinidadhe madhusūdanasya ||

||3.40||

rādhā-karāmburuha-bhāvita-mādhavīnāṁ

tāsāṁ varaiḥ parimalaiḥ pulakopagūḍhaḥ |

unmīlya netra-kamale kamalekṣaṇaḥ saḥ

tatra bhramad-bhramaratāṁ prathayann uvāca ||

||3.41||

tvaṁ devi tatra calitā stavanānupūrvyā

kāku-svareṇa mada-śeṣa-daśāṁ sakhībhyaḥ |

vijñāpayānaya tadā paṇagaṁ prasāda-

ratnaṁ tamaḥ sapadi yan mama saṁnihanyāt ||

||3.42||

rādhādy-abhāvam anudhāvati mat-pratīpaṁ

bādhā-śataṁ sa tanute hata-manmathaś ca |

tad yūyam eva nanu tām anubodhayantyaḥ

sandūyamāna-hṛdi mayy atha śaṁ vidhatta ||

||3.43||

ākarṇya tat tam anumānya parāgatāhaṁ

tan-mālayā samam avāsthita mālatī sā |

āmantritā punar anena tu nātidūrāt

snigdhe iti pratigatā gaditāsmi sāsram ||

||3.44||

kiṁ bhūṣaṇair ahaha vahnikaṇā kulābhaiḥ

kiṁ veṇunā mama viḍambana-cumbinā ca |

rādhāṁ vineti vanadevi tad-āli-vṛnde

vṛnde samarpaya gatā rabhasād amūni ||

||3.45||

āmreḍitaṁ muraripor upalabhya sakhyo

vaiklavyataś cala-karaṁ caraṇau gṛhītvā |

ekā mayā bata kathañcana tasya kaṇṭhe

sā rakṣitā śvasita-dūna-vana-srag eva ||

||3.46||

evaṁ punaḥ pracalitā lalite tavāli

smṛtvā pratiśrutim atho paritaḥ sva-netre |

naivādadaṁ priya-sakhī-tulitā latā yās

tā eva yan mama tamaḥ suvate’dhunā tu ||

||3.47||

ujjhanta eva madhupā madhu-gandha-mātraṁ

ghūrṇanty athāpi madhu-śūnya-latā-dru-jātiḥ |

vṛndāvane’dya bata rādhikayā visṛṣṭe

nirdveṣakāś ca vimṛgāḥ svam anu dviṣanti ||

||3.48||

yasmin virājati hariḥ sakhi tāpitāsmin

sambhāvyate na khalu ced iti mānuyoji |

hantāsya vāyur api yān spṛśati sma te vā

yānti sma kāṁ gatim idaṁ nitarāṁ na vedmi ||

||3.49||

nāneti sāsra-mukhayā hari-bhūṣaṇāni

tad-vācikāni ca mayākṣaya-kāntimanti |

yuṣmāsu tāni khalu gocaritāni tanvyo

dhanyaṁ hṛn-nyasta-matam ācaratācireṇa ||

||3.50||

vṛndā-girā muraharābharaṇa-śriyā ca

śrī-rādhikā-savayasāṁ hṛdaya-dravo yaḥ |

sa prāpa kaṇṭham api netra-yugaṁ parantu

dhairyeṇa tasya rurudhe patanārtha-vartma ||

||3.51||

prema-prakāśa-vivaśā rabhasād viśākhā

mūkāsyatāṁ gatavatīṣu cirāya tāsu |

ācaṣṭa cāṭu-lapitaṁ lalitā karābjaṁ

kampreṇa pāṇi-yugalena tadā gṛhītvā ||

||3.52||

kṛtvā sakhī-paribhavena hatāḥ punar nas

tyāgād viḍambayati sa svaka-bhūṣaṇānām |

sākṣāt tad asya paribhāṣaṇa-lola-cetā

yāce varāli lalite bhavatīm anujñām ||

||3.53||

tā ūcire ca lalitā-racitāsya-vīkṣāḥ

kurmaḥ kim ālir api kupyatu māninī sā |

so’smān dvidhā glapayitā na hi sāmprataṁ tat

sākṣād asāmpratam upavrajanaṁ ca sadyaḥ ||

||3.54||

evaṁ niśamya lalitāpi jagāda vṛndāṁ

yady eti tasya mṛdulālir iyaṁ sadeśe |

āsmāka-vācikam api tvam idaṁ smarantī

tat-karṇayor atha pathi prathitaṁ vidadhyāḥ ||

||3.55||

somābhayāpi ghana-kumbha-gaṇāndhakāraṁ

svāraṇyam ujjvalayituṁ yadi vodyato’pi |

kālātyayaṁ kim u karoṣi mudhā sa-bāṣpaḥ

kiṁ bhānujāmbara-ruciṁ prati rodiṣi tvam ||

||3.56||

vṛndāli-vṛndam anumānya viśākhayāgāt

kṛṣṇād adūram atha tasya vicintya cājñām |

candrādhirājya-racanīm agaman munīśāṁ

mantrāya tāṁ priya-sakhīm abhirakṣya tatra ||

||3.57||

vṛndāgatiṁ muraripur mṛgayan viśākhāṁ

vīkṣya kva sā srag iti jalpita-mālatīkām |

niścitya tāṁ ca pulakāṅkuritāṅga-saṅghaḥ

śarma-skhalat-padam apadyata cāvadac ca ||

||3.58||

hanta priyāli kuruṣe guru-pakṣa-pātaṁ

rādhāṅga-saṅga-lava-saṅgini puṣpa-saṅghe |

asyāś ciraṁ mithuna-bhāva-carasya kiṁ vā

vārtāṁ ca vartana-vidhau natarāṁ vidhatse ||

||3.59||

roṣa-cchalān mukha-saroruham āvṛṇānā

pramlāna-mūrti-bakavairi-viloka-jātām |

mṛṣṭāṁ vidhāya parito nayanāmbu-dhārāṁ

rādhālir īṣad api vīkṣya tam etad ūce ||

||3.60||

yā vedanāsti bhagavan bhavatā vitīrṇā

nirvāṇatām iva tayā bata vindamānāḥ |

etāḥ kathaṁ kalita-dagdha-paṭa-svabhāvās

tvām ātmanaś ca nitarām anusandadhīran ||

||3.61||

śrutvāpi hanta bhavatā glapitāṁ mamālīṁ

padmā-sakhī-prabhṛtayaḥ kati no samāptāḥ |

tvat-prema-pātra-padavīm adhunāpi gantuṁ

hā hanta hā muhur imāṁ śvasatīṁ dhig astu ||

||3.62||

yā me sakhī tvad-anucintanayā vasantī

nābhāṣate na ca śṛṇoti na vīkṣate ca |

tasyāś ca kopana-paṭu-stava-kūṭa-bhaṅgī

he pūtanāntaka manaḥ samabhīṣayiṣṭa ||

||3.63||

kṛṣṇo mukhāmbujam athāvanataṁ vidhāya

netrāmbu-saṁvalanayā niṣicaṁś ca mālyam |

sāṅguṣṭha-tarjanikayā mṛdu mardayaṁś ca

kātarya-paryavasitaṁ punar etad ūce ||

||3.64||

sā rājate priyatayā bata jīvita-śrīḥ

kṛṣṇo’pi tad-vaśatayā viditas tvayāste |

jīvātur apy asi sakhī tvam asau viśākhe

hā dhik kathaṁ tad api sā bhavitavyateyam ||

||3.65||

vīkṣyātha kāku-bhara-kātaram āśu kṛṣṇaṁ

hṛt-kampa-sampad-abhilaṅghita-dhīra-caryā |

netrāmbu-sandruta-mano-nibham udgirantī

santīvra-vedana-vaśād avadad viśākhā ||

||3.66||

uṣṇāṁśuneva vidhu-varti-nibhā madālī

hā bhasmitāsti bhavataiva bhṛśaṁ puraiva |

kiṁ tāvad adya nija-viklava-bhāva-sarpiḥ-

peṣaṁ piṇakṣi sa punas tvam imāṁ varākīm ||

||3.67||

mānaś cirāya nahi tiṣṭhati rādhikāyā

goṣṭhendra-sūnur iha hanta bhṛśaṁ dunoti |

āśvāsanāya khalu bhaṅgībhir eṣa yogyas

tasmād itīyam anucintya punar babhāṣe ||

||3.68||

sandhiḥ kathaṁ bhavatu yan mṛdur asmi jātyā

sakhyo vicitra-matayo lalitāpi vāmā |

etā mukunda katham apy anukūlitāḥ syus

tasyās tu bhaṅgura-dṛśaḥ purato’pi kāstu ||

||3.69||

yuktaṁ bravīṣi tava dainyam amūr na me ced

vijñāpitaṁ kṛpayate na tadā mad-āgaḥ |

śrī-kānta kintu bhavatā kṛta-mantuneyaṁ

tābhyo’pi bhāyayati māṁ racitātma-goṣṭhī ||

||3.70||

kākuṁ karoṣi kim u keśava vidyamānā

rādhā-sudhā sahacarī-jana-cakra-madhye |

ācarya kilbiṣam akṛcchrata eva lobhāl

labhyā kathaṁ bhavatu sā bhavatā batāśu ||

||3.71||

mālaty aye tvam api kiṁ nija-nātha-vaktraṁ

dṛṣṭvā paraṁ bhṛśam ananvitam eva vakṣi |

sarvārpaṇaṁ vihitavān asakau parasyai

svaṁ deha-dānam anu kiṁ prabhaven madālyai ||

||3.72||

vanyā tavaiva suhṛdaḥ sakhi rādhikāyāḥ

līlā tavaiva suhṛdaḥ sakhi rādhikāyāḥ |

ātmā tavaiva suhṛdaḥ sakhi rādhikāyāḥ

kiṁ vā mamānyad iha deyam iti bruvāṇe ||

||3.73||

kṛṣṇe kṛtāñjali-puṭe nijagāda tasyā

mālaty udīkṣya mukham iṅgita-rajyad-aṅgam |

vāmā imāḥ kila gatām api kaṇṭham icchām

antar nayanti mad imāṁ śṛṇu mādhaveti ||

||3.74||

(yugmakam)

kuñjād ito nivavṛte kṛta-mānam uccair

gāndharvikā khalu yadā nija-mandirāya |

sotprāsam evam adiśad bhavate mayīyaṁ

yasmād asau nayana-vāribhir āplutāsyāḥ ||

||3.75||

vṛndādhirājyam abhilaṣya vayaṁ varālyās

tvām adya deva rabhasena tayā prayātāḥ |

varṇyā guṇās tava hare kati vātmanā tāṁ

yat sṛṣṭavān asi puraiva mahādhi-vṛndām ||

||3.76||

śrutvātha kṛṣṇa-mudiras tad imāṁ viśākhā-

saudāminīṁ paridadhe hṛdi phulla-kāyaḥ |

bāḍhaṁ jaganty asukhayan ghana-puṣpa-pūraṁ

dhanyā vikīrya tad-upary api deva-nāgāḥ ||

||3.77||

śrī-gokulendra-kula-kairava-candramāś ca

rādhābhiṣecana-mahāmbudhi-kāma-dhāmnā |

tasminn ananta-vara-bhoga-ruci-prathimnā

sarvāṅga-saṅgi-vilasat-pulaka-śriyā ca ||

||3.78||

nārāyaṇasya kila tān paritaḥ prasiddhān

ānanda-sāndra-vibhavān balavad viḍambya |

ullāsayan prabalam ātma-bhuvaṁ samantāc

chvāsena sac-chruti-gaṇa-spṛhanīyam ūce ||

||3.79||

rādhā-prasādana-kṛte sakhi mad-vanaiśyam

utkocanīpsitavatī bhavatī yad eṣā |

etan-mahopakṛta-ratna-varārpaṇasya

naimeya-vastuni mano mama bambhramīti ||

||3.80||

udghāṭitaṁ tvam akaror mama marma-kāmaṁ

rādhābhiṣekam abhi matka-mude sa jātaḥ |

indur nimathya janito nanu deva-tatyā

sindhoḥ sadā bhavati bhāvini bhāvukāya ||

||3.81||

yasyai vitīrya niyataṁ hṛdayādhirājyaṁ

nādyāpi hanta mama tṛpyati bāḍham ātmā |

rādhām imāṁ prati vanādhipatā-pradāne

svasmād api priya-sakhi hriyam eva yāmi ||

||3.82||

vṛndāvanaṁ mama paraṁ śiva-dhāma rādhā

sādhāraṇa-sthiti-vinindi-guṇendu-lekhā |

mūrdhābhiṣikta-padavīṁ tad amuṣya hṛdyāṁ

saivārhatīty anubhaje bhṛśam utkatāṁ ca ||

||3.83||

tan mā vidhehi ciratāṁ lalitādikālī-

mālīṁ ca mad-vinayitā naya tām itīyam |

samprārthitā murahareṇa nibhālya vṛndāṁ

tatrāgatāṁ smita-kalākulam ālalāpa ||

||3.84||

caurī dhruvaṁ na bhavatī bata mādṛśīṣu

premṇā kadācana ciraṁ na ca datta-dṛṣṭiḥ |

kṣiptvā jugopa vanamālini devi mālām

ālyā yad atra nibhṛtaṁ kila tāṁ kim etat ||

||3.85||

vyājaṁ harau vihitam āgamane svakīye

siddhiṁ manoratha-pathe’py anumīya tasyāḥ |

tad-bhaṅgi-bhāji hasita-śriyi vāci vṛndā

dvitra-kṣaṇān jaḍa-mano’vayavaṁ mudāsīt ||

||3.86||

mālyas tu kevalam idaṁ vadate tavālyā

govinda-śānti-vidhaye muhur evam uktā |

sā vṛndayābhaṇad idaṁ natarāṁ sakhī me

juṣṭaṁ tad arhati punaḥ kira kṛṣṇa-kaṇṭhe ||

||3.87||

vṛndārikā smita-mukhī parikṛṣya pāṇāv

āśvāsaya svayam iti bruvatī viśākhām |

mālyena bhūṣaṇa-gaṇena ca tena sakhyā

rādhaika-vallabham abhūṣayad etayātha ||

||3.88||

vṛndāṁ bakārir anayā ca vibhūṣyamāṇo

rādhābhiṣecana-kathāṁ pulakena śaṁsan |

tasyā niśamya lalitā-racitāṁ pratijñāṁ

krūrāḥ stha yūyam iti sāsram avocad etām ||

||3.89||

devyā’tha sā nigaditā sakhi pūrṇimā te

vartmādhitiṣṭhati cirād iti taṁ nideśya |

tām āgatā kṛta-natiś ca tayopagūḍhā

bāṣpair mithaś ca bhaṇitair vyatiṣiktam eti ||

||3.90||

sampūrṇa-kāla-niyamām atha paurṇamāsīṁ

smera-śriyonmada-sudhāṁśu-mukhīṁ sakhīṁ ca |

āsādya sambhṛta-padā tvaritātta-pañca-

śākhā-tad-āli-tatir auṣadhivan nananda ||

||3.91||

āliṅgya maṅgalam amūḥ paripṛcchya sāsre

unmārjya netra-kumude atha paurṇamāsī |

sāśīḥ-śataṁ sapadi kiñcana yācikāsmīty

uktvā kṛtāñjali-puṭā idam abhyuvāca ||

||3.92||

yasmai vratāny akaravaṁ vara-puṣpavantaṁ

santarpaṇa-kṣamatamair bakajid-vanasya |

rādhābhiṣeka-salilair abhilāṣa-vṛkṣaṁ

śīghraṁ phale-grahitayā tam urīkurudhvam ||

||3.93||

tā ūcur etad api devi bhavan-nideśa-

mālyair alaṅkṛti-kulaṁ kalayāmbabhūve |

asmābhir aṅga yadi sā guru-māna-bhinnā

khinnāṁ dhiyaṁ vitanute na sakhī nirīkṣya ||

||3.94||

āgacchatātha vijanaṁ vinirūpayāma

kiṁ sehate ciram anirmita-roṣa-doṣā |

evaṁ tadā bhagavatī-bhaṇitena sakhyaḥ

sārdhaṁ tayā vidadhire pramadāt tad eva ||

||3.95||

antar-gṛhe lalitayā sugṛhīta-hastā

gatvā śanair bhagavatī tamasā parīte |

tastāv alakṣitam amūr abhito viśākhāṁ

tasyās tu śuśruvur idaṁ ruditānujātam ||

||3.96||

ko’nyonya-śāmi śamito mama yena māno

nirvāpya bhūta-nicaya-pralayāya bhūtaḥ |

kalpānta-kāla-kṛta-caṇḍima-bāḍavānāṁ

yūtho yathā hi śata-vārṣika-varṣa-dhāmnā ||

||3.97||

kaṁ vā bravīmy aham ihāsmi gṛhīta-mānā

cittaṁ madoddhuram aho mama vetti ko vā |

pṛthvi tvam eva śaraṇaṁ bhava śīghram asyā

mā mādhava tvam abhito bhaja jāla-dharmam ||

||3.98||

dūtyā viloḍitatamād api man-manastas

tīkṣṇaṁ paraṁ lapitam udyad abhūt kathaṁ nu |

jātyaiva sārdram athavā mathitaṁ samantāt

snigdhaṁ payo vamati dāruṇam iddham agnim ||

||3.99||

svapnāgame’dya hariṇā prahitāni devyā

vṛndākhyayānunayatā nija-bhūṣaṇāni |

nāpaśyamīṣad api māna-hatā yadāhaṁ

nāndhīkṛtāsmi vidhināpi kathaṁ tadaiva ||

||3.100||

ākarṇya māna-kaṭutāṁ mama niṣṭhurāyāḥ

śayyāṁ puraḥ svayam abhūd anusṛtya kampraḥ |

preyān nuvan nava-mataḥ sa mayā mukundas

tenādhidhanva mama dhī-śapharī papāta ||

||3.101||

kaiṅkarya-kārya-padavīm api nāham īśe

yasyārjituṁ jani-śatais tapasorjitena |

tena vrajendra-tanayena nijāṅka-pālyāḥ

pālyā kṛtā tad api dhig bata mānam aicchan ||

||3.102||

evaṁ muhuḥ śrutavatīṣu cirāya tāsu

svedaugha-puttali-nibhāsu sakhīṁ viśākhā |

kiṁ ceṣṭase tvam iti tāṁ bruvatī sa-śabdaṁ

bāṣpān avarṣad anayātha mitho’ṅka-pūram ||

||3.103||

āgatya māna-nilayā atha paurṇamāsyā

labdhvānumodam anurādhikayā viśākhā |

rādhendu-kāntam uditāṁ vasatī-mukhe tāṁ

kurvaty alaṁ kuvalaye mudam ācacāra ||

||3.104||

tām āsv akopa-samayād amṛtaṁ duhānāṁ

navyāṁ ghana-śriyam athāli-dṛg-āli-kṛṣṇā |

saṁlabhya tat-klama-mahāśuci-sūrya-taptā

dhārā-sahasram avahat kṣaṇam uṣṇa-śītam ||

||3.105||

tasyāḥ paṭaḥ ghaṭayati sma luṭhantam ekā

kācin nirāsthad alino’ñcala-cālanena |

madhye dadhāra kara-padma-yugena cānyā

dhanyaṁ bharaṇyam iha yat praṇayākhya-ratnam ||

||3.106||

tatrātha tāṁ samupaveśya gṛhīta-pūjā-

pīṭhādikā bhagavatī śirasā namantīm |

aśṛavile ca nayane parimārjya sāśrur

bhrū-dhūnanena vaiśitālir idaṁ jagāda ||

||3.107||

tvaṁ janmanā śuci-manā hari-mānasā ca

preyān akilbiṣa-sitas tvayi rāgavāṁś ca |

sakhyo’pi śītala-guṇā guṇena mitho vām

uṣṇā ca māna-ghaṭanā ghaṭate kuto’tra ||

||3.108||

bāle tvam īhitavatī yadi māna-khedān

arthe laghau ca sucirād anuvartinīṁ mām |

vṛddhāṁ na pṛcchasi kathaṁ kim u bālya-bhāva-

prāpta-svabhāva-lasitaṁ prathate tad etat ||

||3.109||

cintāmaṇir vraja-bhuvāṁ tava nāyakaḥ sa

śrī-dātṛ kṛṣṇa-vipinaṁ pramadāṭavī te |

tvat-prema-sindhu-rucidā bata pūrṇimāhaṁ

tvad-vaktra-jāta-vibhavā kim aśarma-bījam ||

||3.110||

enām avāñcitamukhīm atha paurṇamāsī

mīlad-dṛśaṁ vara-dṛśaṁ punar ittham uktyā |

sāsāntvayan na kalitaṁ vidhu-vṛttam etat

padmārdane na kila te tamasā yadāsīḥ ||

||3.111||

padmā kadācid avadan nija-tantra-kṛṣṇaṁ-

manyā hare sva-hṛdi ko’pi mamāsti bāṣpaḥ |

candrāvalī-dyuti-lasan-mudirātma-kānti-

śreṇībhir enam acireṇa bahir vidhehi ||

||3.112||

kātyāyanīṁ cirataraṁ paricarya rājyaṁ

candrākṛte nanu vṛṇe sma bhavad-vanasya |

vṛndāvaneśa tad imāṁ spṛḥitānuṣaṅgām

aṅgīkṛtāṁ janayituṁ bhavatāpi vaśmi ||

||3.113||

tad yācitaṁ tad avakarṇya cirāya rādhe

tubhyaṁ svarājya-vitara-spṛhiṇā priyeṇa |

kampaṁ muhuḥ pravahatā bhṛta-śarma-dambhaṁ

pṛṣṭā babhāṇa kim uteti jagāda sedam ||

||3.114||

prāk candra-nāma-valitāhvaya-śālinī yā

yā mādhavena ca samaṁ śruti-gīta-nāmā |

sā rādhikādi-rasadā bakajid-vana-śrī-

bhāg eva tan-mad alam atra vara-śrameṇa ||

||3.115||

rādhe purā nija-vibhūtija-candra-kānti-

saṁjñe sa-mādhavam ṛcaṁ pariśiṣṭa-gīte |

kṛṣṇo niśamya tad atīva nija-pratīkṣyaṁ

niśvasya sasmitam athāvadad evam astu ||

||3.116||

iti rahasi sakhīnāṁ pūrṇimā karṇa-kūpe

racayad amṛta-rītiṁ śrī-vidhor yad vyaloki |

atha nayana-cakore tat tu yogyaṁ vicitraṁ

sphuṭam asuhṛdi devy-āśīr amūṣv eva labdhā ||

||3.117||

bakaripu-śuci-pakṣe yaḥ prasanne bhṛta-śrīr

akuruta tanu-śīryat-kairavāliṁ praphullām |

tanuruha-vana-munnaṁ mekhalā-ṛkṣa-vṛndaṁ

skhalita-guṇam asau vaḥ pātu rādhā-mukhenduḥ ||

||3.118||

aśucim arucimantaṁ santataṁ bhakti-yoge

vihita-vihita-mantuṁ jantu-jātādhamaṁ ca |

akṛpaṇa-karuṇābhiḥ pāti māṁ pātinaṁ yas

tam iha mahita-rūpaṁ kṛṣṇa-rūpaṁ niṣeve ||

||3.119||

iti śrī-rādhābhiṣeka-carite śrī-mādhava-mahotsava-nāmni mahā-kāvye

utphulla-rādhiko nāma

tṛtīya ullāsaḥ

||3||

--o)0(o--

(4)

### caturtha ullāsaḥ

## uddyota-rādhikaḥ

rādhāyā vraja-vipine’bhiṣeka-parvaṇy

unmīlaty atha parito janāvalīṣu |

kṛṣṇāviṣkṛti-dinavat praharṣiṇīṣu

prodyoteṣu ca śakuneṣu śarmadeṣu ||

||4.1||

govindaḥ pramada-madena ghūrṇadātmā

sva-premṇāṁ kakudi vanendra-bhadra-pīṭhe |

tāṁ maṅkṣu svayam abhiṣeka-maṅgalāḍhyāṁ

sandraṣṭuṁ drutim iha nirdideśa vṛndām ||

||4.2||

(yugmakam)

nāgantā katham api sā vinā vanasya

svaṁ rājye sphuṭam abhiṣecanaṁ yad adya |

tad-vṛnde sakhi lalitā-pratiśrutaṁ tan

mac-chakter ajaḍatayā tvayāśu sādhyam ||

||4.3||

kintu tvaṁ bhavati yathā tadābhiṣeke

mātṝṇāṁ gati-kṛta-hrīr na me na tasyāḥ |

tāsāṁ syān mud api yathā tathā vidadhyā

rājyaṁ nau samam ucitaṁ yathā tathā ca ||

||4.4||

vṛndātha druta-tanu-dharma-śarma-vṛndā

mūḍhāsīt punar avagāhya bāhya-bhāvam |

ārabdhuṁ sapadi nideśa-deśa-rūpaṁ

kaṁsārer amum anupṛcchya gacchati sma ||

||4.5||

kṛṣṇo’pi priyatama-narma-bandhu-vṛndaṁ

sānandaṁ kalayitum atra parva-vṛtte |

vaicitrīṁ viracayituṁ ca bhūṣaṇānāṁ

svīyānām upapaśu-saṅgham aṅghate sma ||

||4.6||

rādhāyāṁ vraja-vipine’bhiṣektum enām

utkaṇṭhā-kavalita-cetaso murāreḥ |

sandraṣṭuṁ spṛhitavato’sya citra-bhāvān

utkāyāṁ nija-vana-rājya-parva-jātān ||

||4.7||

līlā-śrī-spṛhi ca tayor ihāli-tatyāṁ

kālātikrama-sahanātidūna-matyām |

tatrālaṁ sukha-kalanāya tūrṇam āsāṁ

ghūrṇantyāṁ vividha-mate’pi pūrṇimāyām ||

||4.8||

sā vṛndāmbara-bhaṇita-cchalena dūrād

ūrdhvasthā nija-lapitāmṛtaugha-varṣaiḥ |

premārdra-vraja-jana-kānti-kalpa-vallīm

utphullāṁ kim api tadā mudā cakāra ||

||4.9||

(sandānitakam)

śrī-rādhām atula-guṇāmbudhīndu-lakṣmīṁ

śrī-vṛndāvana-bhuvi viśva-vanditāyām |

yogīndre drutam abhiṣiñca kāñcanāli-

śrī-rājan-maṇi-yuji siṁha-pīṭha-pṛṣṭhe ||

||4.10||

rādhāyām ayam abhiṣeka-kānti-pūraḥ

śrīdaḥ syād vanam anu gokulambhuvaṁ ca |

aṁśūnām udaya ivāmṛtāṁśu-mūrtau

yad yogye khalu vibhavo’khilaṁ dhinoti ||

||4.11||

yā vṛndā-vipina-vibhūtir asti sākṣāt

kṛṣṇātmā priya-savayāś ca rādhikā yā |

svasyāsau samaham abhinnayaiva lakṣmyā

premṇā tāṁ svayam abhiṣektum ḥate’dya ||

||4.12||

premāṇaṁ vahati yathā vrajo na kartuṁ

tad-yogyām upakṛtim asmi naiva labhyā |

ity eṣā sphuṭam adhidṛṣṭi tasya gantuṁ

saṅkocaṁ prathayati sāmprataṁ vana-śrīḥ ||

||4.13||

goṣṭheśe tad iha vidhehi sādhivāsāṁ

goṣṭhetāṁ hari-jananī-mukhāṅganābhiḥ |

tan-mūrti-pratima-sakhīṣu tāṁ vāna-śrī-

devībhiḥ svayam abhiṣiñca kānane tu ||

||4.14||

udbhāti vraja-vipinaṁ yathā yathā vā

rādhā tad-dvaya-para-bhāgitā yathā vā |

saṁvintse annu bhuvanottaratvam eṣāṁ

mādhurye svayam iti varṇitaiḥ kim u syāt ||

||4.15||

śvastaṁmād drutam abhiṣiñca paurṇamāsi

śrī-rādhām adhimadhumāsa-paurṇamāsi |

adyemāṁ praguṇa-guṇaiḥ kṛtādhivāsāṁ

gandhādyai racaya ca sādhitādhivāsām ||

||4.16||

he rādhe tvam iha ca māsma dhārṣṭya-buddhyā

saṅkocīrṣad idam aśeṣa-duḥkha-hantṛ |

śālīnā api kula-kanyakāḥ sabhāyāṁ

dṛśyante pati-varaṇāya vīta-lajjāḥ ||

||4.17||

rādhālyaḥ śruti-caṣakeṇa tat tu jalpa-

mādhvīkaṁ muhur api pauṣkaraṁ nipīya |

āliṅgya svaka-nikaṭa-sthitā mitho’mūr

ātmānaṁ param api na kṣaṇaṁ viduḥ sma ||

||4.18||

lokānāṁ kalakala-tūrya-varya-ghoṣā

ghoṣe’tha śruti-jayi-vaibhavā babhūvuḥ |

sindhur yair amṛta-vimantha-garja-garbhaṁ

garva-śrī-bharam anu kharvatām avāpa ||

||4.19||

saṁphullat-tanum upagamya paurṇamāsīm

āsīnām iha namanasya vismarantī |

sollāsa-svara-kalitākhilāli-mālā-

mālābhir valita-karā jagāda vṛndā ||

||4.20||

kānta-śrīr akṛta tamaskṛd utsavaṁ yā

saiṣābhūt pramada-kṛd utsave sahāyā |

lokānāṁ rati-hara-darśa-parva-pūrvaṁ

glau-mūrtiḥ kalayati darśa-parva pūrvam ||

||4.21||

govindāṭavi-bhuvi rājya-paṭṭa-heto

rādhāyāṁ bhagavati sādhayādhivāsam |

śeṣābhiḥ priya-kalitābhir ābhir asyā

asmākaṁ divi purato vaco yathāsīt ||

||4.22||

vṛndāyā bhaṇitam idaṁ niśamya ramyaṁ

sā subhrū-tatir api sāpi paurṇamāsī |

kartavye kṣaṇam abhajad vimūḍha-bhāvaṁ

mud-vanyā madayati tad-dhiyaṁ hi pūrvam ||

||4.23||

kañjākṣyaḥ samam iha saṅgatāś ca sarvā

gāndharvā-praṇaya-maya-svabhāva-bhavyāḥ |

yāsāṁ svair bhuvi divi śiñjitaiḥ samantād

ākrāntā gatir atihaṁsa-maṇḍalāsīt ||

||4.24||

utphullāgamad atha tatra kundavallī

sanniṣṭha-pramada-madānvitā dhaniṣṭhā |

prema-śrī-rasa-bhara-manditā ca nāndī

pūrṇendor mahasi yathā cakora-jātiḥ ||

||4.25||

tāsv aṅga praṇatavatīṣu paurṇamāsīm

udbāṣpaṁ parimilitāsu cāli-pālyā |

kundāhvā nyagadad idaṁ subhadra-sādhvī

mādhvīkair iva pariṣiñcatī jaganti ||

||4.26||

bandhūnāṁ hṛdi nahi sāmprataṁ pramodo

māty evaṁ na ca khalu varṇanīyam asmin |

yaḥ so’yaṁ vraja-bhuvam āśu pūrayitvā

potsarpan jagad api samplutaṁ cakāra ||

||4.27||

te kecid vidadhati gadgadena goṣṭhīm

anye tān pulaka-kulākulā dravanti |

sṛjyante smita-valitāḥ sva-veśam eke

ghūrṇantaḥ param apare parisphuranti ||

||4.28||

kṣattāraḥ paśupa-nṛpeṇa saṁniyuktā

ghoṣa-śrī-racanam anu praghoṣaṇāya |

vāk-stambhaṁ kim iha gatā mudākariṣyan

pūrvaṁ tad yadi na janāḥ svayaṁ vyadhāsyan ||

||4.29||

mā snehād vraja-nṛpa vismarādya kṛṣṇaḥ

kṛtsnasya prabhavati śīrṣṇi rādhikā ca |

maunī vāg iyam asakṛt kathaṁ na satyā

nyādevaṁ sa vadati phulla-netram atra ||

||4.30||

saṁphullaḥ sa ca vṛṣabhānur ātma-putrī-

śrī-lipsur bhuvana-vasūni sañcinoti |

etasyā lasad-abhiṣeka-mañju-varṣā-

sūtsraṣṭuṁ daśa-śatadhā mudā jagatyām ||

||4.31||

asmākaṁ sukṛta-śataṁ yad asti bālyāt

tasmāt tāṁ kalita-mahābhiṣeka-lakṣmīm |

gāndharvāṁ kila kalaye mahīttham addhā

vṛddhābhir muhur anavadyam udyate’dya ||

||4.32||

rādhāyā bhṛśam abhiṣeka-vṛtta-mattā

gopeśā-samiti-gatāsu gopikāsu |

gāyantī paṭu mukharānaṭat tathāsau

jīrṇāṅgī kala-kalavān yathāsa hāsaḥ ||

||4.33||

śrī-vṛndāvana-nṛpa-sampadābhiṣeko

rādhāyā bata bhavatād atho mayaiva |

itthaṁ kiṁ prasarisarīti kīrtidāyāḥ

stanyaṁ tat-pratipada-pūrti-kāmyayādya ||

||4.34||

mantrārthaṁ vihita-gatau sutābhiṣikteḥ

śliṣṭāyāṁ vraja-nṛpayātha kīrtidāyām |

evaṁ naḥ subahu-sutotsave bhavatyau

pṭām ity akhila-sabhā sa-bāṣpam ūce ||

||4.35||

nirmañchye niyuta-śatāyutair asūnāṁ

nāpatye prabhavati nau bhidā kadāpi |

tatrāli tvam avasi rādhayā prasūtyā

mat-prāṇān iti kila paunaruktyam ukteḥ ||

||4.36||

ity uktvā paśupa-nṛpā kṛpārdra-netrā

gopībhiḥ pariṇata-dhībhir atra mantram |

kṛtvāsau sapadi vilokya māṁ dhaniṣṭhāṁ

nāndīṁ ca prasara-vaśākhya-devam āryam |

||4.37||

(yugmakam)

panthānaṁ bhagavati vaś ciraṁ niśāmya

śrutvātha sthitim api rādhikā-nikāyye |

labdhuṁ tvām avibhūtayā vayaṁ praṇāmaṁ

śaṁsantyaḥ pada-sadane nivedayāma ||

||4.38||

sandṛṣṭa-śruta-cara-vastu-nindi vṛndā-

raṇyaṁ yad vilasati jīvanaṁ vrajasya |

gāndharvā nipuṇa-guṇā nu bhāgya-lakṣmīr

ity asyāḥ sphuṭam iha vaibhavaṁ svabhāvaḥ ||

||4.39||

tvaṁ goṣṭhe bhagavati bhadra-kumbha-lakṣmī

rādhā tu pravihita-saukhya-satra-dīkṣā |

tad-vṛndāvana-maṇi-vedito’bhiṣeke

tasyās tvāṁ vayam iha bhaktito bhajāma ||

||4.40||

tasmāt tvaṁ drutam adhivāsa-parva-lakṣmyāḥ

prārambhaṁ racaya vayaṁ tv athāgatābhāḥ |

ākarṣe nayana-tateḥ svayaṁ mahaḥ-śrīḥ

sālaṁ tām anu kim utoditā mahā-śrīḥ ||

||4.41||

tac-chīla-grathita-dhiyā tu tat-kṛte yān

jagrantha sphuṭa-maṇi-bhāsurān purāham |

grathnantu pratipadam eva tām ta ete

maṅgalya-śriyam anu hāri-hāri-hārāḥ ||

||4.42||

ity evaṁ hari-jananī-nideśa-mālyād

utphullā vayam iha śīghram āvrajantyaḥ |

harṣodyad-bhramara-citām athātmanītthaṁ

kirmīra-śriyam abhajāma tatra tatra ||

||4.43||

nṛtyanti kṣaṇa-rucayo’dya phullad-aṅgaṁ

govindaṁ rasa-ghanam etya bandhu-vīthyaḥ |

svaṁ jyotir vidadhad asau tu sādhu rādhā-

dhāmādrau subalam aṭāṭyate’valambya ||

||4.44||

rājyārthaṁ kamanamanā mukunda-kāntā

kā vṛndāvana-valayasya tasya nāsīt |

rādhāyām idam adhunā stute na vā kā

yuktaṁ tan-nirupadhi-hārda-doha-dhāmni ||

||4.45||

adhyāste tribhuvanam eva hārṣa ekaḥ

somābhā-hṛdi param asti so’yam ādhiḥ |

evaṁ kiṁ sa jana-hriyādya netra-nīraiḥ

śarmottha-bhrama-janakaiḥ svam ājugopa ||

||4.46||

padmākhyā yad iyam ato na yuktam asyāḥ

somābhām anu khalu saukhyam evam eva |

tām uccaiḥ kim ayam ito mahādhirājaḥ

pramlātuṁ nyadiśata tad vilokanena ||

||4.47||

sauhṛdyaṁ yayur iha subhruvas taṭasthāḥ

śrī-rādhām anu suhṛdas tu sāhacaryam |

anyatvaṁ nahi sahacarya eva harṣa-

stabdhatvād iva bata yātum īśate sma ||

||4.48||

gāndharvā-gṛham anu phulla-netra-padmā

paśyeyaṁ rasa-valitāli-pālir eti |

āgantuṁ druta-manasāṁ nadīva cakre

yāsmākaṁ maha-jaladhāv ihānukūlyam ||

||4.49||

yogīśā tad iha niśamya phullad-aṅgī

rādhālīr nyadiśata tatra parva-kṛtye |

gīs tasyāḥ sama-samaye tu puṣpa-vṛṣṭyā

mūrtevābhavad iti sā janena mene ||

||4.50||

ālībhir vyaraci tadā mahaḥ pravṛttaṁ

tenālī-kulam athaveritaṁ svayaṁ vā |

ity evaṁtanum api no viveka-caryāṁ

saṁpaśyann api nitarāṁ jagāma lokaḥ ||

||4.51||

anyonyaṁ vapuṣi bhujā-latopagūḍhāḥ

saṁsṛṣṭāḥ svara-balena tathā varālyaḥ |

gāyantyaḥ pravalita-maṅgalaṁ yadīyuś

citte ca drava-milanaṁ na tat tu citram ||

||4.52||

citra-śrī-caya-racanā-kalācaṇānām

āścaryāṇy api jagatāṁ lilekhiṣuṇām |

nirmāṇe sphurati paraṁ sma maṇḍanānām

ālīnāṁ manasi kare ca sā maha-śrīḥ ||

||4.53||

prāg-adrer iva maṇi-kuṭṭimasya dīvyan

yaś candrātapa upari pratāyate sma |

gāndharvā-śaradija-pūrṇa-candra-mūrteḥ

sānnidhyaṁ sa khalu tadā purā vyanakti ||

||4.54||

gaurāṅgyaḥ pṛthula-suvarṇa-bhadra-kumbhān

vinyasyāsita-maṇi-vedi-vīthikāyām |

smerākṣīr vyadadhata tāḥ sakhīr bakījid-

vakṣaḥ-svastana-para-bhāga-rāga-raktāḥ ||

||4.55||

udbhūtair diśi diśi dhūpa-dhūma-meghair

varṣadbhiḥ parimalam ujjaharṣa lokaḥ |

utkṣiptās tad anu ca dīpa-nīpa-mālāḥ

prāphullan valayita-parva-śarma-puṣpāḥ ||

||4.56||

māṅgalya-dhvani-madhurāsu dikṣu tāsāṁ

kādambyair iva nayanaiḥ samuhyamānaiḥ |

ālīnāṁ hṛdaya-rathair atheyam uccair

rūḍhābhinyaviśata ratna-pīṭha-pṛṣṭham ||

||4.57||

śrī-sakhyo vidhivad amutra paurṇamāsyā

nirdiṣṭāḥ kṛta-tanu-mārjanādi-śobhām |

śrī-rādhāṁ mahasi nijair athābhyaṣiñcan

pāṇy-abjair nayana-naṭottamās tv anṛtyan ||

||4.58||

tāṁ ślakṣṇāṁśuka-mṛjitāṅga-rāji-rājat

patrorṇa-cchavim abhito vidhīyamānaiḥ |

mirmañchaiḥ saha sukha-saṅkulāntarātmā

bhūyo’smin bhrami-bharam āpa parva-lokaḥ ||

||4.59||

anyasminn atha vara-tulikānukūle

śrī-pīṭhe pada-yuga-paṅkajaṁ dadhānā |

sā sākṣāc chiva-nipa-dīpa-sabhya-sevyā

bhavyā bhākula-kula-devateva reje ||

||4.60||

tām āñcan kusuma-vilepanādi-lakṣmī-

citrāṅgīṁ suvalita-veṇi-māli-mukhyāḥ |

tat-kāntiṁ maṇi-nayanair ivāvalokya

smerābhair nija-mahasā vibhūṣaṇaiś ca ||

||4.61||

sthāne’smin manasi ca tābhir āśu dadhre

gopendrāṇy avita-sabhā-samāgamaś ca |

saṅkalpa-kṣitiruha-bījam īdṛśīnāṁ

citraṁ nāṅkura-mukham eva yat phali syāt ||

||4.62||

āyātā hari-jananī-mukhāḥ purandhryo

rādhāyā drutam adhivāsanaṁ vidhātum |

ānamrāṁ punar atha tās tad-aṅga-vallīm

āliṅgya svayam adhivāsitāḥ purastāt ||

||4.63||

āśleṣe nayana-jalair vrajeśayā sā

prāg eva vraja-vipine’bhyaṣeci nūnam |

premāsyāḥ sphurati hi tādṛśo yad asyāṁ

rājyasyārpaṇam iti na tv asya svarūpam ||

||4.64||

rohiṇyā pulaka-kulāṅkurāvalīnāṁ

rohiṇyā śrama-saliloḍha-rāga-raktaiḥ |

rohiṇyā nikhila-mudāṁ vataṁsa-lekhā

rohiṇyā śirasi ca sā tayātha jaghre ||

||4.65||

īdṛkṣāṁ kalayitum eva sampadante

dauhitryāḥ kila jaratī ca jīvatīyam |

cumbantī muhur iti jalpitena kaṁ vā

sākārṣīd iha mukharā smitonmukhaṁ na ||

||4.66||

stanyaughaiḥ pratihati-bhīs tad-aṅga-rāga-

syāliṅganty aniviḍam eva tāṁ jagāda |

vaktraṁ māvṛṇu mahasā tavādya subhrū-

goṣṭhīyaṁ janani nimantriteti mātā ||

||4.67||

prāvocann atha nikhilāś ca tā na vidmaḥ

saṅkocaṁ tava khalu mātar ūjitaṁ na |

cakṣur nas tṛṣitam athāpi yatra bhūyaḥ

sampattyā drutam anayā svayā dhinuṣva ||

||4.68||

ārabdhuṁ tam atha mahādhivāsam āsām

anyonyām avṛṇuta vīthir abhyanujñām |

ekasmin para-nirapekṣa-hārda-yuktāḥ

sve varge para-vaśatāṁ janāḥ prayānti ||

||4.69||

ārambha-kṣaṇam adhi rādhikādhivāse

citra-śrīr iyam atha dīvyati sma tasmin |

yogīndrā-paripaṭhite’pi śānti-pāṭhe

lokānām anuvavṛdhe dṛśām aśāntiḥ ||

||4.70||

etasmin sura-sumano-manojña-varṣaṁ

varṣadbhiḥ pariśuśubhe śubhe marudbhiḥ |

dīpādi-pratihati-varjanena puṇyaṁ

naipuṇyaṁ surapatinānvaśāsi yena ||

||4.71||

viśvasmin vara-paṇa-vādya-vādya-ruddhe

phullākṣīṣv akhila-sabhāsu vṛndayātha |

mālābhiḥ samabhisabhājya kairtideyī

sāmrājye nija-vipinasya tasya vavre ||

||4.72||

ālī-dṛk-pracayatayā cakora-pālī

dīpānāṁ prakaratayā ca tārakālī |

nīrājya vṛṣaravijā-mukhaṁ nirīkṣya

svaṁ candraṁ kila jahatī nanarta tatra ||

||4.73||[[1]](#footnote-2)

pratyūhaṁ śamayitum āśu viśvam asyā

vinyāsthan muhur atha tantra-veda-mantrān |

yogīśā punar iha nātma-harṣa-mohāt

pratyūhe pratividhim eva sā viveda ||

||4.74||

yan-netrāntara-patham etya sāndra-kampaṁ

vighnānāṁvyaracayad ātmanaḥ śriyāśu |

tasyāṁ tan-nihitam aho tayā vitene

sthemānaṁ bhavika-bhareṣv anargham arghyam ||

||4.75||

no sakhyaṁ mukham idam icchatīndunā te

tena tvat-pada-nakha-vandinā sitena |

kṛṣṇe’smin mahati tad etv itīva bhāle

sālekhīd iha mṛganābhinā mṛgāṅkam ||

||4.76||

āryāṇāṁ tatir atha kārmaṇādi-bhāvyair

yuktāṁ tāṁ surabhi-śatādhivāsitāṅgīm |

durvāṇāṁ sarajanai-tailavadbhir agrair

udgītaṁ śirasi paṭāvṛte rarakṣa ||

||4.77||

sevya-śrīr vakaripu-rājya-labdha-lakṣmīḥ

sad-gandha-prasava-mahauṣadhībhir iddhā |

rādhāsmin dvija-kula-sūkta-pūrṇa-sampad-

vṛndāyā vipina-vibhūtir eva reje ||

||4.78||

rejus tām anu mṛdu-pañca-śākhā-sandhāv

aṅgulyaḥ pratisaram ābabandha tasmin |

manye tan muraripum āśu jetum ekī-

cakre’sau kusuma-śareṇa pañca-bhallī ||

||4.79||

sā rambhāṅkura-mukurāsi-dhenukānāṁ

sad-bhāsorjita-kara-nīrajārcir uccaiḥ |

viśveṣām api dṛśi maṅgalaṁ dadhānā

māṅgalyocitam atha rocate sma tasmin ||

||4.80||

anyonyaṁ dadhi-navanīta-seka-keliṁ

tatrāmūr api sakūlāḥ kulāṅganāś ca |

ācārān na parama-kurvatātilolaṁ

gāndharvā-mahasi mahīyaso madāc ca ||

||4.81||

anyonyaṁ drutam atha dikṣu vikṣipantyaś

cakṣūṁṣi drava-valiṭā drutā dravantyaḥ |

siñcantyaḥ pura-rajani-draveṇa nāryo

nāścaryaṁ yad iha mano-dravaṁ ca bhejuḥ ||

||4.82||

kābhiścit paṭu jaṭilāṁ vikṛṣyamāṇāṁ

nardatīṁ dadhi-ghṛta-kardameṣu rādhā |

śvaśrūṁ sā mahasi niśāmya namra-vaktrā

smeratvaṁ jana-hasa-bimbam āśu dadhre ||

||4.83||

sammatyā muni-varayā janair alakṣyaṁ

prāśyātha kim api hutāvaśeṣa-bhāgam |

śvaśrūṁ sā mahasi niśāmya namra-vaktre

smeratvaṁ jana-hasa-bimbam āśu dadhre ||

||4.84||

rādhā prāg api viniṣiddha-puṁsi vartmany

etasminn uta jaratībhir agragābhiḥ |

nirdiṣṭe hari-jananīm anu priyāli-

saṁvītāpy avanata-mūrdha gacchati sma ||

||4.85||

saṅgīta-prakara-sudhāṁ nipāyayadbhis

tāṁ tasyāḥ smitam amṛtaṁ dṛśā pibadbhiḥ |

utphullair vraja-vanitā-janaiḥ samantād

gāndharvā sarabhasa-khelam anvayāyi ||

||4.86||

sad-vastrāṁ bahu-ruci-divya-puṣpa-vṛṣṭyā

dīvyad-varṇaka-vapuṣaṁ sucitra-vīthyā |

gāṅgeyābharaṇavatīṁ pradīpa-pālyā

hāra-śrī-yujam atha pūrṇa-kumbha-tatyā ||

||4.87||

gāyantīṁ jana-gaṇa-hūti-gīti-rītyā

nṛtyantīṁ kula-yuvatī-gatānugatyā |

dhunvānāṁ paṭam abhitaḥ patāki-kālyā

rambhāṇaṁ pulakavatīṁ vicitra-paṅktyā ||

||4.88||

tārāṇāṁ valayam api svatoraṇa-śrī-

vyājena svaka-kutuke samāharantīm |

śailūṣīm iva nija-rājya-parva-lakṣmīṁ

netra-śrī-maṇibhir asau puraścakāra ||

||4.89||

(sandānitakam)

devīm adbhuta-mahasām amūḥ śubhānāṁ

tām addhā mahayitum udyamaṁ prapannāḥ |

netrāṇāṁ sukṛta-nikāya-kāya-rūpāṁ

saṅkalpa-śriya iva tatra mūrti-bhājaḥ ||

||4.90||

siñcantīṁ nija-suṣamā-sudhābhir uccaiḥ

samphullat-tanu-latikā-vikāśavatyaḥ |

haṁsantīṁ gati-maṇi-nūpura-dhvanibhyāṁ

netrābhyāṁ sarasija-kāntim āharantyaḥ ||

||4.91||

bhāreṇa stana-jaghanasya viṣvag-aṅge

śoṇābhāṁ muhur atimātram udgirantīm |

tad-dṛṣṭer api vivaśā mitho’vidūrāt

śoṇābhāṁ padam avalambanaṁ vrajantyaḥ ||

||4.92||

kasyāścit karam anu keli-padma-lakṣmīm

ālambya kva ca nija-pāṇinā dadhānām |

tāṁ svāsāṁ mukham iva sat-kriyābhir uccair

ullāsya pratimukhavat pṛthūllasantyaḥ ||

||4.93||

ālolad-bhuja-śirasi sphurad-vataṁsa-

dyotena vratati-vilāsa-hāsa-jaitrīm |

bhṛṅgyo vā maṇi-gaṇa-jhaṅkṛti-pradhānaṁ

ghūrṇantyas tad-udita-keli-mañjarībhiḥ ||

||4.94||

saṁvṛṣṭa-prasava-tateḥ parāg-apūraiḥ

saṁmṛṣṭa-śrama-salilair vilipta-mūrtim |

tatrālambita-balavat-kadamba-dhārā-

pālyo vā pulaka-bhareṇa śobhamānāḥ ||

||4.95||

nānopāyana-gaṇa-pāṇibhir milantīḥ

pṛcchantīṁ pura-nilayādi tatra tatra |

etāsāṁ gaditam atho tathā ca tasyāḥ

premottha-smita-bhaṇitena pūrayantyaḥ ||

||4.96||

maṅgalya-dhvanir atha hāri-gandha-dhārā-

bhāso’ṅgaṁ lalitam iti kramodaya-śrīm |

netrāṇāṁ sukṛta-śatena lobhayantyaś

cakṣūṁṣi sphuṭam atha catvarāṅganānām ||

||4.97||

strī-bālair atha paritaś catuṣpathaṁ tat

pratyudyad-vikasita-dṛṣṭi dṛśyamānām |

paśyantyo vapuṣi vikāra-rāśim eṣāṁ

preotthaṁ mukham api cāru-līlam asyāḥ ||

||4.98||

ālekhya-prasava-vitāna-pūrṇa-kumbha-

prāyeṇādbhuta-racanena cāru-citram |

gāndharvāṁ nija-mahasi praveśya pūrvaṁ

sakhyo’pi praviviśur adhvanāṁ catuṣkam ||

||4.99||

(daśabhiḥ kulakam)

tāś citrā haripada-sampado vahantī

ceto’sau bhramayati catvarasya lakṣmīḥ |

devīnāṁ nayana-jalena lūpyamānā

yā bhūyaḥ svayam api tac ca śoṣayantī ||

||4.100||

parvedaṁ mama vara-maṅgalāni dhatte

vartmāliḥ pramilati catvare tathātra |

sa preyān viharati sarvato vilāsī

sambhāvyaṁ tad iha cireṇa bhāgyam akṣṇoḥ ||

||4.101||

gandhaś cet sphurati harer asau visārī

loko mad-vapur iva ghūrṇate kathaṁ ca |

sākṣād vā vilasati mādhavo’yam ārāt

kasmāt taṁ pratidiśam eva lakṣayāmi ||

||4.102||

he śṛṅgāṭaka paṭu-dhāma-mādhavāṅghri-

śliṣṭāṅga vraja-vana-rājyato mad-ijyā |

gandhādyaiḥ sadayam atha prasīda nityaṁ

tāṁ vṛndā-gahana-ghana-śriyaṁ labheya ||

||4.103||

so’yaṁ tu svayam avabhāti nīpa-rāje’

dūrasthe sakhi-parivāra-gupta-mūrtiḥ |

netre yan mama calato’nyatas tad-aṅga-

sphūrti-śrī-nicaya-yujo’pi kintu nātaḥ ||

||4.104||

ity ādyaṁ rahasi vacaḥ sa-kṛṣṇa-citnā

jalpantī nijam akṛtātha sā samartham |

tādṛśyā hṛdi hari-dhāmni dugdha-sindhu-

prakhye yānty akhila-rasā hi sāmarasyam ||

||4.105||

(ṣaḍbhiḥ kulakam)

gāndharvā mahasi tadā mudā vitene

yasyārcāṁ haripada-citra-catvarasya |

ānarca svayam api tāṁ prasūna-bhavyaiḥ

svasthānāṁ tad iha dṛśoḥ prasāda-puṣpaiḥ ||

||4.106||

gāndharvā nija-kara-pallavāt pradhānān

sambhārān iha vividhān mudā mumoca |

yaṁ lokā vilasati phulla-deva-pallī-

vallīty unnata-śirasā rasād apaśyan ||

||4.107||

gāndharvām atha muhur āśiṣāṁ samūhair

yogīśā-vraja-nṛpa-dāra-sāra-vāraḥ |

dhinvānaḥ saha nija-cetasāṁ vitatyā-

kāṅkīt tāṁ nija sadanāya nāyanāya ||

||4.108||

atha pathi guru-sādhvīḥ kurvatī pūrvataḥ sā

surapura-kṛta-sekā divya-dīvyat-prasūnaiḥ |

nayana-nicaya-netrī netra-vārāṁ vihāre

samam agamad amūbhiḥ sādhivāsādhivāsam ||

||4.109||

nayana-kumuda-vīthim ahni pūrvatra dhinvan

diśī diśī niśi jāgral-loka-padmaṁ vitanvan |

uṣasi punar apūrvāṁ svīya-lakṣmīṁ vivṛṇvan

jayati mahasi rādhodyotimitro vicitraḥ ||

||4.110||

atimunim ativṛndāṁ vṛndakā-kānanīyāṁ

nija-carita-sudhālīṁ bandhu-hṛt-sindhu-pālīm |

vidhur iva vidhuraṁ māṁ tāṁ ca saṁvyañjayad yas

tam iha mahita-rūpaṁ kṛṣṇa-rūpaṁ niṣeve ||

||4.111||

iti śrī-rādhābhiṣeka-carite śrī-mādhava-mahotsava-nāmni mahā-kāvye

uddyota-rādhiko nāma

caturtha ullāsaḥ

||4||

--o)0(o--

(5)

### pañcama ullāsaḥ

## udita-rādhikaḥ

gopendra-vaṁśāmṛta-rociṣā raṇad-

vaṁśī-śriyānandayatā suhṛd-varān |

śrī-bhānu-putryā tat-tad-anta-kamrayā

stambhādi-sambhāvita-kṛṣṇa-bhāvayā ||

||5.1||

ālī-kulena pramadonmadātmanā

rājyābhiṣekocita-karma kurvatā |

rādhāghajin-mātṛ-gaṇena phullatā

sauvastikaṁ vastu-cayaṁ vicinvatā ||

||5.2||

yogīndrayā nandathu-sāndratāśayā

śānti-śriye mantra-japaika-tānayā |

gopendra-mukhyena samiddha-buddhinā

sarveṇa vismṛtya kathāḥ prakurvatā ||

||5.3||

lokena kolāhalinā ca nartakaiḥ

saṁlobhanād artha-śatāni yacchatā |

naimittika-śrī-kṛti-vāhitāntarā

yāminy atha brāhma-muhūrtatām agāt ||

||5.4||

(kalāpakam)

ye vā niśānte kila bālakādayo

nidrām itāste’pi tadaiva tatra ca |

parvopalabhya pramadā-kulāḥ samaṁ

dehasya lomnām api jāgaraṁ dadhuḥ ||

||5.5||

sarvo’dhunā dhenu-dhanīha parvaṇi

tv adohanaṁ dhenu-gaṇe samādiśat |

pratyādiśann eva sa tu prasusnuve

kartuṁ dharāṁ kṣīra-dhunī-dhurādharām ||

||5.6||

nityān vidhīnāśu vidhāya pūrṇimā

tasminn asau maṅgala-bhāji veśmani |

saṅgamya tāsu svakṛtāśiṣā samaṁ

bheje svam ādhāram athārcanīyatām ||

||5.7||

rādhā-sakhīnāṁ mukha-candra-candrikāṁ

manda-prasādāṁ vinibhālya pūrṇimā |

bhavyāṁ nimitta-vratatis tu vismitā

tasmin nimittaṁ paripṛṣṭam ācarat ||

||5.8||

tatrānurādhābhidadhe sa-gadgadaṁ

tāṁ paurṇamāsīṁ tava devi yat-kṛte |

atra prayāṇārtham itaḥ pradhāvitā

vṛndānayā sārdham idaṁ vidāṅkuru ||

||5.9||

padmākṛtiṁ pāti kumut-tanūm iva

śrīr indu-mūrteḥ sva-rasena sarvadā |

mlānānanā sā tu tataḥ prajāyate

sarvaḥ svabhāvasya vaśaḥ parasya na ||

||5.10||

padmātha vātula-tatiṁ nyayūyujad

vṛddhāṁ sva-mantrair upajāpa-caryayā |

taṁ yena kṛṣṇaṁ jaladaṁ rurodha sā

dhārābhiṣekād adhi-jīvitauṣadhi ||

||5.11||

etāsmi vṛddhe jaṭile hitāya te

diṣṭyādya rājyāya vadhūṁ puraskuru |

trāyasva tāṁ kintu mukunda-locanāl

labdhaṁ ca yat tan na mayāpy urīkṛtam ||

||5.12||

yāṁ yāṁ sakṛc cumbaka-dharmiṇo ruciḥ

kṛṣṇasya kṛṣṇāyasa-sāra-dharmiṇīm |

aspṛkṣad eṣā guru-gauravaṁ nijaṁ

santyajya dūre ca babhāja taṁ laghu ||

||5.13||

sākṣād-vana-śrīr iti so’pi rādhikāṁ

draṣṭā yathākāśa-vacas tadā kila |

tvaṁ tasya tasmād ayanaṁ nirundhatī

bādhā-tater moha-bhayād vadhūm ava ||

||5.14||

evaṁ sakhī-tat-pratipakṣa-pakṣatāṁ

śrutvā yad ūce śṛṇu tan munīśvari |

sva-prāṇa-rakṣākṛti-bhājane jane

na prāṇa-hṛl-lajjita-majjitā hitā ||

||5.15||

sā sampad āstāṁ virasā rasātale

rādhotpalāraṇya-satīm atītya hi |

hā dhig vidhuḥ sphāra-karāṅka-sad-vapur

yāṁ rocayen na pratatena rociṣā ||

||5.16||

kiṁ cātha sā kūṭa-paṭuḥ karālikāṁ

kaṁsasya gopīm avalambya tat-sutam |

ānetum icchaty asuraṁ rajas-tamaḥ-

pūrṇaṁ tam asminn abhiṣeka-parvaṇi ||

||5.17||

evaṁ prasaṅgākulite sakhī-kule

dīvyan-maho’pi sma na bhāti gokulam |

tārālibhir viṣṇu-padaṁ rucāṁ padaṁ

yadvad ghana-cchanna-kale kalānidhau ||

||5.18||

eṣāṁ manāṅ-mudrita-netra-mīnakaṁ

cetaḥ-samudraṁ parighūrṇya pūrṇimā |

ullāsayantī bhṛśam antikān janāṁś

cintāmaṇiṁ vyaktam udāharan mudā ||

||5.19||

vatsā nijādhiṁ vijahīta durdamau

vighnau mitho bhinnatayeha tohataḥ |

sundopasundāv iva yat parasparaṁ

bāḍhaṁ satāṁ dveṣi-kulaṁ vinaśyati ||

||5.20||

yad bodhayantyā muni-varyayā sakhīḥ

parva-tvarārthaṁ jaṭilā samāgatā |

prastāva-śeṣeṇa tu sāpi bodhitā

sarvaṁ samaṁ puṇyavatāṁ hi sidhyati ||

||5.21||

prāg-daitya-janya-pratibandha-vārtayā

vṛddhātivṛddhāṁ sukha-mānasā tayā |

sākṣād upālabhya punaś ca sāmabhiḥ

santanvatī modam athānuśikṣitā ||

||5.22||

yasyāghahantur bata nāma-dhāmataḥ

śāntiṁ gatā dānava-śāntibhir janāḥ |

śāntātmanīhāpi puraḥ-sphurad-dyutau

vṛddhe vadhū-parvaṇi śaṅkitaṁ kutaḥ ||

||5.23||

tasyās tadā pāṇi-yugena gṛhṇatī

sā bāṣpa-yuktā yugam aṅghri-kañjayoḥ |

ūce’tha vidyā vidure niveditāṁ

tvaṁ yajña-vedīvad imāṁ vadhūm ava ||

||5.24||

viśveṣu viśvasta-guṇātha pūrṇimā

vṛddhāṁ prasādya svayam asta-śaṁsayā |

rādhāṁ samāliṅgad atīva śarmaṇā

svayaṁ naṭantīva ca vādyam ādiśat ||

||5.25||

sakhyaś ca yat pūrṇimayā tad-arpaṇaṁ

pratyarpaṇaṁ svasya tu tatra menire |

pratyāpta-jīva-sthitir ātmanā paraṁ

jīva-prade pratyupakāritāṁ vrajet ||

||5.26||

tatrodyate laṅgima-vādya-maṅgale

ghoṣo mahān ghoṣa-ghanaughabhūr abhūt |

saṁmūrcchite tad-ghana-garjite mudā

vṛndāvanāntaḥ śikhino nadanty alam ||

||5.27||

dyāvāpṛthivyāv atha vādya-vidyayā

vidyārthitāṁ bāḍham ite parasparam |

āvṛtya yasmāt pratināda-dambhataḥ

śabdānuvādān akṛta dvayaṁ dvayoḥ ||

||5.28||

līne tu doṣākara-maṇḍale sphuṭaṁ

lājāyamāne vara-tārakā-gaṇe |

padmālayā-sadmani padminī-caye

bhānau svayaṁ nyasyati raśmi-pallavān ||

||5.29||

mauhūrtikī tatra muhūrta-suṣṭhutām

avedayad veda-budhā ca pūrṇimā |

āpṛcchya gopendra-vadhūm adhūta-dhīr

ninye’tha tāṁ svastika-bhāji dhāmani ||

||5.30||

(yugmakam)

āviṣkṛta-sneha-bharā ghṛta-śriyā

mādhvīka-mud-bāṣpavatī dadhi-smitā |

dīpātma-ratnair upadāvalī-dharā

śastāṅkura-nyāsa-tanūruhodgamā ||

||5.31||

asmin savṛntaiḥ kadalī-phalādibhiḥ

saṁsūcitāśīr iva sat-phalāgame |

go-saṅgi-vatsaiḥ pṛthunā sva-dohanaṁ

viḍambayantī paridugdha-vaibhavā ||

||5.32||

tasyāḥ svayaṁ kartum ivābhiṣecanaṁ

sānanda-mūrdhā hṛta-kumbha-saṁhatiḥ |

yātrā-kṛte yatra tu ratna-catvaraṁ

tasyai dideśāsanam ādṛtaṁ kṣitiḥ ||

||5.33||

(sandānitakam)

bhū-vedi-vatse vara-kañculī-nibhāṁ

tūlīṁ dadhāne kusumāli-mālini |

ratnāvalī-pūrita-sampuṭa-stane

rādhā yayau cāru-niveśam aṅganam ||

||5.34||

candrāvalī-dhāmani tūlikā-tale

gāndharvikā sā jagad eva dhinvatī |

ujjṛmbhaṇaṁ dugdha-mahodadhau tadā

padmālayāyā vidadhe viḍambitam ||

||5.35||

uttaṁsi-karṇādbhuta-phulla-vallikā

vakrābja-līlā-ṇaṭa-netra-khañjanā |

veṇī-mayūrā smita-rāja-haṁsikā

prasthāna-bhavya-pratimā babhūva sā ||

||5.36||

ākramya padbhyāṁ racitābja-maṇḍalaṁ

daṇḍaṁ kila spardhi-gaṇe vivṛṇvatī |

sā visphurad vāma-bhujoru-locanā

tatrotthitā loka-tanūruhaiḥ saha ||

||5.37||

agre valad-vādya-kalās tato’balā

lāja-prasūnai raṇa-rāji-rājitāḥ |

śrī-pūrṇimā-vipra-gṛhāgatā mahā-

māhātmya-bhājo’py abhito maho-dṛśaḥ ||

||5.38||

nṛtyad-varāṅgī-jana-kṛtya-tat-parāḥ

krīḍārtha-vastūtkara-kāntimat-karāḥ |

vīṇā-pravīṇā muralī-kalā-karāḥ

paścān-maho-vastu-dharāḥ śriyo’parāḥ ||

||5.39||

itthaṁ yathokta-krama-nirmitāntare

vṛndāvanasya prasavaiś cite pathi |

tena svayaṁ mūrdha-paṭair ivārpitaiḥ

rādhā pratasthe savayobhir āvṛtā ||

||5.40||

(sandānatikam)

āyāti sā hanta kadeti sūtsukān

vṛndādi-lokān abhiṣeka-bhū-gatān |

tasyā vavuḥ śītala-gandha-bandhurā

līlābhir āśvāsayituṁ kilānilāḥ ||

||5.41||

tasmin prasūnādhvani rādhikadikāḥ

sandīpa-vīthi-vimalārcir āvṛte |

chāyā-pathe sad-graha-rāji-rājite

candrākṛti-vyūhatayā virejire ||

||5.42||

rādhā viśantī krama-vipratikramaṁ

kṛṣṇasya līlā-śata-śīlatāḥ sthalīḥ |

śobhāṁ dadhe kām api tāṁ yato nijair

vṛndair utādṛṣṭa-carīva didyute ||

||5.43||

āyāhi yāhīti nayānayeti ca

prāyo mumūrccha vraja-subhruvāṁ svanaḥ |

dhanyeyam eṣaiva parantu sāhasakāv

itthaṁ sura-strī-jana-nisvano yathā ||

||5.44||

ekāḥ salajjā iva mohamāyaṣu

rādhā-śriyaṁ vīkṣya vimāna-subhruvaḥ |

anyās tu tasyām anuvṛtti-lālasāḥ

saṁvarṇayāmāsur idaṁ sakhīṁ prati ||

||5.45||

paśya śriyā dīrghatarāṁśu-dhārayā

rādheyam etā bahir antaraṁ nijāḥ |

ārajya dūrād api naḥ surāṅganā

rajyanty amūṣām anugīyati sphuṭam ||

||5.46||

lakṣmī-tapaḥ-stūpa-durāpa-lakṣaṇe

kṛṣṇe ca tṛṣṇā-śata-moci-rociṣaḥ |

asyāḥ pada-dvandva-sugandha-bāndhavaḥ

kiṁ vasti no hanta tathā-vidho vidhiḥ ||

||5.47||

rādhā-mukhāmbhoruha-mādhurī-juṣāṁ

vyadhād amūṣāṁ nimṣāvṛtiṁ dṛśi |

yo dūratāṁ nas tv animeṣatā juṣāṁ

sūte tad asya dvayam eva mūḍhatām ||

||5.48||

rādhā sarūpāsv anugāsu mādṛśāṁ

niścīyate dṛṣṭi-balān na yadyapi |

sarvākṣi-bhṛṅāratayā tathāpi sā

saṁstūyate paśyata subhruvaḥ svayam ||

||5.49||

no candra-lekhā sakhi sandhyayā vṛtā

vallī na vā śoṇa-parāga-rañjitā |

niryāsa-mūrtiḥ suṣamā-vilāsayoḥ

sā rādhikeyaṁ vidhṛtāruṇāmbarā ||

||5.50||

rāgaṁ tad-āgād alam aṅghri-yugmake

saṁsṛjyamānaiḥ kusumair apīha sā |

tad-yāva-lākṣād api tāni taṁ yayur

nyasyanty amuṣmin mṛdutāṁ nijāṁ hriyā ||

||5.51||

paśyālino vartmani sūna-sañcite

saty apy amuṣyāś caraṇe caranty amī |

śaṅke tadāmoda-bhareṇa jaṅgame

paṅkeruhe te iti te’nvamanvata ||

||5.52||

kāścid dṛśā limpati candana-kuṅkuma-tviṣā

kāścic chriyālaṅkurute karasya ca |

kāścin mudā svādayate ca vāk-sudhāṁ

rādhā pathītthaṁ sukham eva varṣati ||

||5.53||

paśyānurādhā laliteti viśrutā

tatrāpasavye rabhasena dīvyati |

piñchāṅka-mañju-vyajane yayā dhṛte

rādhā dṛg-antaṁ kirati sma kātaram ||

||5.54||

seyaṁ viśākhā sakhi yāti vāmatas

tanvānyayā yā yamuneti saṁmatā |

yasyā hareś citra-phalāṅkitaṁ karaṁ

romāñcinīyaṁ spṛśatī prakampate ||

||5.55||

eṣaiva sā campaka-vallikā mudā

paścād viśākhā-vapuṣo virājate |

kṛṣṇārtha-ratnojjvalam alpa-sampuṭaṁ

yā bibhratī cittam ivānayekṣyate ||

||5.56||

citreyam asyāḥ sakhi saṁskaroti yā

kṛṣṇa-smṛti-sveda-jalākta-citrakam |

sā cātra citraṁ kurute na kevalaṁ

vicitratāṁ sarva-janasya hṛdy api ||

 ||5.57||

yā tuṅgavidyā sakhi bhāti tat-puraḥ

pratyag vrajantī hari-varṇanāparā |

sā yāṁ vinirmāti sarasvatīṁ mudā

sā tāṁ vyanakti sma sarasvatīṁ svayam ||

||5.58||

eṣendulekhā sakhi yā rahaḥ-sakhī-

tāmbūladā gacchati dakṣiṇāgrataḥ |

āsādya yāṁ śrī-vṛṣabhānu-nandinī

citte ca vaktre ca dadhāti rāgitām ||

||5.59||

vīṇām acittāṁ hari-gīta-bhāvitāṁ

nirmāti yeyaṁ kim utāli rāgitām |

saṅgīta-lakṣmīr iva deha-dhāriṇī

sā raṅgadevī pathi yāti vāmataḥ ||

||5.60||

pṛṣṭhe sudevī tv anuyāti rādhikāṁ

nityaṁ hari-prema-mad-abhramākulām |

gacchanty amūṣyā vapuṣo’dvitīyatāṁ

bhāvasya vijñā manaso’pi bhāti yā ||

||5.61||

eṣā ca sā kundalatā purogatā

rādhāṁ stuvānā saviśeṣa-narmaṇā |

paśyālibhir bhṛu-bhramaṇākula-smitaṁ

niṣkāsayantībhir ivābhikṛṣyata ||

||5.62||

paścāt purastād api śaśvad unmadāḥ

krāmanti sakhyaḥ sakhi rādhikānugāḥ |

ākṛṣṭi-kārye praṇayaḥ sadā bhaved

dakṣaḥ sa dhātrā hi mahā-guṇaḥ kṛtaḥ ||

||5.63||

sevā-sukhā bhānumatī-mukhāś ca tā

rādhā-mukhaṁ vīkṣya paraḥ śatā mudām |

netraiḥ samantād amṛtaṁ vamanti tan

nindanti yuṣmān amṛtāśinīḥ sphuṭam ||

||5.64||

tāṁ smera-netrāṁ pathi dhāma-dhāmato

rāmāḥ kramād bhavya-karāḥ samāgatāḥ |

pratyadhva-vīthi kṣaṇa-deśa-maṇḍalīṁ

dīvyac-cakorām iva kṛttikādikāḥ ||

||5.65||

vīkṣyābhitaḥ samprati toraṇa-śriyaṁ

candrāvaler anyatamatrapūs taṭāt |

tām atra rādhā-suhṛdaḥ smitānanāś

cakruḥ sphuṭaṁ paśya kaṭākṣa-vīkṣayā ||

||5.66||

māsūyatāṁ vastana-pūrva-parvataiś

candrākarād āvṛṇu bhānujārciṣam |

rādhāli-pālyā svayam eva tat-pathā-

graṇyā tadāvary-aruṇāmbara-śriyā ||

||5.67||

āsmāka-kely-uktibhir evam unmukhī

sampaśyamānā hasa-yuk sakhī-tatiḥ |

candrāvalī no’stu mukha-śriyā jitā

dūre’smad-īśeyam itīva śaṁsati ||

||5.68||

(yugmakam)

yāntī vanāntar-vrajayor ihāntare

gavyopaveśodita-śubhra-dhāmani |

sā mañju-kāñcī-kala-valgu śobhate

haṁsī yathā varṣa-payodhi-sīmani ||

||5.69||

nīpodayādrau saha-mitra-tārakaṁ

vīkṣyoditaṁ taṁ vidhumāli-saṁhatiḥ |

tām utpalākṣīṁ bata hrī-madhu-cchidas

trastāvṛṇot kāma-śilīmukhād aho ||

||5.70||

paśya vrajeśāyuta-kīrtidā-mukhā

rādhām upetāḥ sva-nivṛtti-vāñchayā |

tat-pāṇim ādhāya munīśvarī-kare

śaśvad vadanti sma sa-bāṣpa-kākubhiḥ ||

||5.71||

kṛṣṇāś ca rādhā ca samarpitau sadā

yuṣmat-kare devi viśeṣato’dya tu |

enāṁ vana-śrī-maha-bhāvitāṅkurāṁ

jīvātu-vallīm avituṁ tvam āśrayaḥ ||

||5.72||

āśleṣa-viśleṣam itāḥ klamāt kramād

yāntīm amūṁ draṣṭum amūḥ samutsukāḥ |

aśṛāni saṁmṛjya nivṛtya cāsakṛt

yānti sma tat-parva-kathā-sudhā-plutāḥ ||

||5.73||

asminn atho hanta mṛgī-dṛg-āvalī

śākhāvṛtatvena na cāvalokyate |

evaṁ vadantī sura-subhruvāṁ tatiḥ

śīghraṁ gatā draṣṭum amūṁ samantataḥ ||

||5.74||

saṁvarṇya devī-kulam evam udyataṁ

tāṁ sādhu nirvarṇayituṁ vara-śriyam |

āviśya vṛndā-vipinaṁ vikasvaraṁ

varṣan muhuḥ puṣpa-samūham anvayāt ||

||5.75||

vṛndāvanaṁ tarhy aparasparaṁ gate

sārthe’ntaraṅgāḥ sukhadāḥ parasparam |

gāndharvikāṁ gandha-gajendra-gāminīm

ūcur mudā raṅga-parā varālayaḥ ||

||5.76||

vṛndāvanīyaṁ madhupena saṅgatā

kṣīṇā viyoge tava yā purā sakhi |

phullādhunā sā bhavatīm ivānatā

tad gīta-mantreṇa mudopatiṣṭhate ||

||5.77||

mā tamyatāṁ tāmarasānane puro

lālasyate tena tamāla-maulinā |

tasyāṅka-lakṣmī-gatayā tayā tvayā

vṛndāvanaṁ nandayitā nija-śriyā ||

||5.78||

khelan-marul-lola-latā-bhujā-śatā

gandhollasad-gandha-phalī-pradīpikā |

eṣā praveśe tava kṛṣṇa-kānane

nīrājikā rājati campakāvalī ||

||5.79||

puṣpa-sphurat-pallava-pāṇibhiḥ ślathaiḥ

premṇānugeneva ca śākhinojjhitaiḥ |

sūna-prapātena tavāli sarvato

maṅgalya-lājān kiratīva mādhavī ||

||5.80||

kiñjalka-puñjātula-karburāsane

tvaṁ puṣpa-kumbhī-nikuramba-sambhavaiḥ |

rādhe marandair abhiṣicyasetarāṁ

rājyāya phulla-sthala-padminī-kulaiḥ ||

||5.81||

gīte pikair mañjula-pañcama-svare

śrī-khaṇḍavāte’py atha patra-vādake |

nṛtyanti te rājyamahe latā dhruvaṁ

dhunvanti mauliṁ rasikā iva drumāḥ ||

||5.82||

asmin maranda-cchuritāni mārutāh

pītāni pauṣpāṇi rajāṁsi tanvate |

snehārdra-hāridra-parāga-sañcayān

siñcanti vallī-tatayo’thavā mithaḥ ||

||5.83||

citrendu-vaktre tava parvaṇo balāt

phullā divāpy adya kumudvatī-tatiḥ |

dhatte kilāsmin kalahaṁ jalāśaye

bhṛṅgāli-ghoṣeṇa sarojinī-kulaiḥ ||

||5.84||

asya tvadīyasya mahasya tejasā

kīrāḥ pragāyanty anadhītam apy amī |

tvat-kīrti-gāthā-kulam ālihā śrute

stambhaṁ labhante madhurimṇi te giraḥ ||

||5.85||

atrābhiṣekāmṛta-vṛṣṭi-sampadām

abhudgame te kim api sphuran-madāḥ |

nṛtyanta ete sakalāḥ kalāpinaś

cakṣūṁṣi piñchaiḥ saha nartayanti naḥ ||

||5.86||

etā hariṇyaḥ padavīṁ tavāgatā

dūre vihāya svaka-śāvakān api |

arghyaṁ dadhānā iva dūrvikānanāś

citranti śaśvat tava locana-śriyā ||

||5.87||

tvatka-stane kṛṣṇa-pade tṛṇāntare

paryāya-dīvyad-ghusṛṇāṅga-maṅgalāḥ |

etāḥ pulinḍīḥ sakhi paśya gairikaṁ

guñjā-kalāpaṁ ca tavāharanti yāḥ ||

||5.88||

vṛndā-sakhīnāṁ sakhi kṛṣṇa-kānane

te’mī ca vāṭī-kula-pālikā-gaṇāḥ |

bhāvatka-parvārtha-kṛtas tvad-ānana-

śrī-stambhitāḥ kṛtya-kṛte’nuśerate ||

||5.89||

rājyābhiṣekāspadam etad āgatāḥ

prāyo vayaṁ te sthagitā janā yataḥ |

vādyāni sambhinnatayā parasparaṁ

sāndrībhavanti sphuṭam ullasanti ca ||

||5.90||

eṣā sa-vṛndā sakhi paṭṭa-vāṭataḥ

sāmīpyam āpnoti tavāli-saṁhatiḥ |

niṣpādayantī nija-dṛṣṭi-maṇḍalī-

rūpais tvadīyair amṛtaugha-samplutāḥ ||

||5.91||

vṛndavanī kuñjamayīm agrato

yā rājate’sau varahāsya-bhāsurā |

cañcat-patākā-rasanābhir unmadā

rājya-śriyā te grasate divaḥ śriyam ||

||5.92||

eṣā puraḥ paśya munīndra-vanditā

tasmin pura-dvāra-vare mudā sthitā |

vātsalya-raṅgāt kṛta-gīta-maṅgalā

tvad-vīthim utpaśyati saṅginī-janaiḥ

||5.93||

evaṁ sakhībhiś ca sukhena varṇitā

nirvarṇitā deva-vadhū-cayena ca |

sā śobhayā locana-śarma-karmaṇāṁ

sad viśvakarmā prayayau purī-puraḥ ||

||5.94||

uditam iha mukhendo rocir asyāḥ pratisvaṁ

nikhilam iva pibanto dṛk-cakorā nipetuḥ |

ahaha tad-aṇu-mātraṁ spṛṣṭavantaḥ parantu

pramada-hatatayāmī bhejire jāḍyam eva ||

||5.95||

udayamudamitāsau kuñja-puryāḥ purastād

akhila-taru-latālīḥ phullayantī smitena |

nayana-kuvalayebhyaḥ sekam etā nayantī

vijayam ayatu vṛndāraṇya-pūrṇendu-lakṣmīḥ ||

||5.96||

sva-pada-nakharam induṁ tāpa-dagdhāya datte

mukuram ajita-bhaktyā svaṁ pariṣkurvate ca |

api kim api kamitre yas tu cintāmaṇiṁ me

tam iha mahita-rūpaṁ kṛṣṇa-devaṁ niṣeve ||

||5.97||

iti śrī-rādhābhiṣeka-carite śrī-mādhava-mahotsava-nāmni mahā-kāvye

udita-rādhiko nāma

pañcama ullāsaḥ

||5||

--o)0(o--

(6)

### ṣaṣṭha ullāsaḥ

## unnata-rādhikaḥ

atha parāvarage maha-yātrike

druta-vilambitatāṁ nikhile gate |

nija-nikuñja-purī-purataḥ purā

vipina-pālikayā samapūji sā ||

||6.1||

subhaga-gandha-mukhaiḥ śubha-vastubhiḥ

sa-jaya-kāram asau paripūjitā |

taru-purīm atha tāṁ nija-dhāma-sād-

akṛta deva-tanu-pratimām iva ||

||6.2||

nija-nikuñja-purīṁ viśatī tadā

balavad utkalikāvalitāpi sā |

parimalena harer api śānta-dhīr

iyam upāṁśv avadad vana-devatām ||

||6.3||

dṛśi gataṁ ca hariṁ manavai na taṁ

bhrama-dhiyā kim utāgata-saurabham |

kim iha dīvyati devi taveśitā

vada bata sva-matiṁ śamayāmy ataḥ ||

||6.4||

atha tad-īkṣaṇa-vārija-vāriṇaḥ

parmṛtjakṛt imām amarī ca sā |

avadad ullala-kātara-locanāṁ

nicita-sāma-dhuraṁ madhuraṁ vacaḥ ||

||6.5||

praṇayitāṁ yuvayor avalokituṁ

sahasutātra yato jaṭilāgatā |

tad-anati-pramaṇāḥ sakhi mādhavaḥ

sakhibhir aidiha mādhavikā-gṛhe ||

||6.6||

atha śṛṇu tvam idaṁ sakhi śaivyikā

yad atanoc chaṭhatāṁ jaratīm anu |

akathitaṁ suhṛdi svamano’sukhaṁ

gatam api pratarāṁ na jahāti hi ||

||6.7||

jarati sādhu kṛtaṁ hariṇāvitām

iha vidhāya mahe sva-vadhūṁ tvayā |

api tu māstu tayā sa tad-antikāt

yuvat-mohana-dṛg vyavadhīyatām ||

||6.8||

tvam anusūnur amuṁ nija-śāntatāṁ

śami-jane prathayantam idaṁ vada |

aham api tvam api vyavadhāyite

mahasi kṛṣṇa vasāva vadhūm anu ||

||6.9||

iti vibhinna-dhiyaṁ bata śaivyayā

sanutam andha-nibhāṁ viśatīm amūm |

iha niśāmya hutaṁ kara-saṁjñayā

sakhi tad-aṅga-janiṁ samabodhayam ||

||6.10||

hasati divyam aratatir īkṣyatāṁ

yad asi dhik sva-vadhū-nṛpatekṣitā |

iti girā sa punar mama kāmyakaṁ

prati palāyitavān atha tat-sutaḥ ||

||6.11||

punar ahaṁ jaratīm abhi tām itā-

vadam idaṁ tanayas tava vātakī |

ajani yad yamunā-diśam adravat

kim api jalpam analpakam uccaram ||

||6.12||

iti nirasya ca tāṁ hari-sāntvane

drutataraṁ viniveśya ca mālatīm |

śubhavatīṁ bhavatīm aham āgatā

sakhi na khinnaya tat sva-mano manāk ||

||6.13||

iti tad-ukti-sudhā-drava-samplutā

puram adṛṣṭa-carīṁ vinibhālya sā |

nibhṛta-kāmanayā hari-labdhaye

nibhṛta-kāmanayām anayāviśat ||

||6.14||

idam avīkṣita-sīma ca sal-latā-

puram aśīlitavan mama bhāti na |

yad iha saṅgamanena ca vṛndake

sphurati keli-kalā vihiteva naḥ ||

||6.15||

avadad evam asau pratikuñjakaṁ

laghu vidhṛtya kare vana-devatām |

nayana-nīra-milat-pulakākulā

tad-anuyoga-parā jagad etayā ||

||6.16||

(yugmakam)

kusuma-pallava-ṣaṭpada-citritā

taru-nikuñja-lasan-maṇi-kuṭṭimā |

vividha-rīti-bharājira-gopurā

lasati seyam iha vratatī-purī ||

||6.17||

iha varāli yathā-kramam unnatāṁ

pratidiśaṁ sa-ṣaḍ-ekatarāntarām |

vara-catur-balajāṁ rucirām imāṁ

tava kṛte cirato niramāpayam ||

||6.18||

bhavati varṇayituṁ yadi kṛtsnaśas

tava purasya nikuñjamayasya tu |

sakhi sayatnataraś caturānano’py

acirato’caturānanatām iyāt ||

||6.19||

svayam udaṁśutayā maṇijān gṛhān

ajayad eṣa latālaya-sañcayaḥ |

madhupa-sūna-pikādika-mādhurī

kim iti dṛṣṭim amīṣu dadīta sā ||

||6.20||

kalita-dīpa-maṇīkalasī-tatiḥ

phala-bhara-praṇatā vratatī-purī |

sapadi te mahasā vikasat-tanuḥ

sumukhi bhāva-vaśād iva jṛmbhate ||

||6.21||

taru-varāvalita-bhāk-śata-patrikā-

bharaṇa-bhūtam idaṁ sumanaḥ-kulam |

abhajad ṛkṣa-tateḥ sakhitāṁ rucā

na param unnata-cāritayāpi yat ||

||6.22||

iha mayūra-gaṇo yuvayoḥ śriyaḥ

kalayituṁ satataṁ nipatiṣyati |

bhajati kṛṣṇa-varāli taḍitvataḥ

pratinidhīn iva yad bhavatoḥ sadā ||

||6.23||

tvam iha nāṭya-kalocita-sadmasu

praṇayitā sakhi cet saha khelasi |

phalam upaitu mṛgīṣu dṛg-īśitā

śubha-vidhā tu vidhātur udañcatu ||

||6.24||

pramanasām animeṣa-sata-bhruvāṁ

tvad-abhiṣekamahād iha pakṣaṇām |

muhur aśarma-karīṁ sanimeṣatām

iva mudā paritaḥ patanād vyadhuḥ ||

||6.25||

pramanasām animeṣa-nata-bhruvāṁ

tvad-abhiṣeka-mahād iha pakṣāṇām |

muhur aśarma-karīṁ sanimeṣatām

iva mudā paritaḥ patanād vyadhuḥ ||

||6.26||

sphurad-aśokam idaṁ pura-rāṇ-mukhaṁ

tava padāhatam ullasitaṁ yataḥ |

sphuṭam ito bhavitā sapadi sphuṭaṁ

tvad-acireṇa tad-antara-rañjanam ||

||6.27||

lasati kesara-vāsita-raṅgaṇaṁ

sphurati raṅgaṇa-rañjita-kesaram |

adhinikuñjam iha bhramarāvalī

bhramati kiṁ kim idaṁ bhavatīti dhīḥ ||

||6.28||

puṭita-pāṭala-mallikam ujjvalaṁ

viśa tṛtīyam idaṁ nilaya-sthalam |

skhalatu sāndhya-mahaḥ-sthita-tārakā-

lasita-cāndra-kalā-smaraṇāj janaḥ ||

||6.29||

vidhu-rucā-jharavad dyuti-mallikā-

rasatayā vidhu-kāntati yan nijam |

puram idaṁ ravi-bhāḥ-sphuṭa-pāṭalān

alatayā ravi-kāntati tat punaḥ ||

||6.30||

sakhi turīyam idaṁ vikaca-drumot-

pala-vikāsi sadaḥ kanaka-prabham |

tvam avagāhya tatiṁ kuru tādṛśaṁ

nija-rucā malināmalinām api ||

||6.31||

iha gṛhābha-vikāsi-tarūtpale

sura-giri-bhramataḥ sakhi khecarān |

praviśataḥ sthagayan sahasaiva te

madhurimā pura-pāla-janāyate ||

||6.32||

bhṛta-lavaṅga-latā-lalita-śriyā

parimilan-madhusūdanayānayā |

praṇayitāṁ vraja pañcama-kakṣayā

prakaṭayeva sakhi svaka-līlayā ||

||6.33||

iha valaṅga-latā-gṛha-saurabhaṁ

kalaya divyatamaṁ paridīvyati |

bhramati yad bhramara prakare janaḥ

surabhi-dhūpa-bhara-bhramam añcati ||

||6.34||

sakhi tamāla-ga-campaka-pālijaṁ

sukhaya ṣaṣṭham idaṁ tv atulaṁ sadaḥ |

chaiv-yutaṁ yuvayor iti yad-dṛśām

amṛta-siktatayā vavṛdhe drutam ||

||6.35||

ya upamāti harinmaṇi-hemajaiḥ

sacita-māla-tamālaga-campakān |

alam imān nilayair api tasya dṛg-

bhramara-rocir aroci rucā na vām ||

||6.36||

atha vicitra-latākula-mandiraṁ

praviśa sundari saptamam antaram |

sapadi mohanatāvalanād idaṁ

sumukhi gāmyatha mohana-nāmatām ||

||6.37||

vividha-kānti-citaiḥ sumanaḥ-kulaiḥ

pracura-cāru-curcaḥ sakhi bhāvagāḥ |

khaga-rutair nikhilair maṇitānyasāv

anuharaty akhilāni latā-purī ||

||6.38||

lasati pūrva-diśi prathitaṁ sadā

sad itaḥ pura-madhyama-dhāmataḥ |

yad anu cakra-vadhū-samarāgiṇi

sphurati ca kṣitipāsana-bhāskaraḥ ||

||6.39||

tvam abhiṣeka-para-kṣaṇataḥ sthitiṁ

viracayer iha tat-kanakāsane |

sakhi sadā bhavatīṁ sa ca vṛndakā-

gahana-bhāgya-nidhiḥ svayam eṣyati ||

||6.40||

atha viśa prathamaṁ diśam uttarām

abhi sadasy abhisecana-vastubhiḥ |

prathita-kānti catuṣkam idaṁ śubhe

subhagaṇaṁ gaganaṁ śaśi-mūrtivat ||

||6.41||

iha tavābhyudayāya munīśvarī

sṛjati yajña-śivaṁ baṭubhiḥ paṭu |

sura-sarid-dhaviṣāṁ drava-dhārayā

sphurati dhūma-jaṭopari yasya tu ||

||6.42||

iti tadā bhaṇitā ravi-mitrajā

vipina-devatayā sva-pure yathā |

arajad atra tathā tad-udaṁśukaṁ

vadati sādhu mithaḥ pratirañjitā ||

||6.43||

kusumatoraṇa-maṇḍapa-maṇḍitaṁ

lalita-dīpa-nipair alam ujjvalam |

samabhiṣecana-maṅgala-saṅgi sā

pura-mado ramadotsavam āyata ||

||6.44||

atha dadarśa tad-antar-anantaraṁ

kusuma-rāji-kṛtaṁ caturasrakam |

dvidaśa-hastamitaṁ dhvaja-rājitaṁ

kim api dhāma vimāna-samāhvayam ||

||6.45||

kusuma-sadma maṇi-kṣiti-madhyagaṁ

taru-varāli-catuṣṭayam antarā |

arucad aṁśu-lasan-nabhasi sphuran

vidhur ivānudiśācala-madhyataḥ ||

||6.46||

pracura-kāya-murāri-ramāvali-

pratinidhitvam itā taru-maṇḍape |

asita-ratna-lasan-nipa-dīpikā-

valir dīpi mitho dvaya-madhyataḥ ||

||6.47||

viśada-kāntimatā garuḍāśmared

alaghu-lakṣma-juṣā kusumaukasā |

sphurati bāḍham ihātmana udyatā

jala-nidher vidhuneva tad-antaram ||

||6.48||

kim api pūrṇimayā parilālitā

parivṛtā parivāra-janair iyam |

upari-mānasa-vāg diśi catvare

tata-vitāna-vare samupāviśat ||

||6.49||

sita-paricchada-bhāg vihita-vratā

racita-śānti-kṛtiḥ kalitāsanā |

muni-varāpi hute huta-bhojane

śubha-nimittam atho niravarṇayat ||

||6.50||

ratha-ghana-dhvanir ullasitaḥ śikhā-

tatiṣu dakṣiṇam āvavṛte’nalaḥ |

kalakalena parikrama-kṛj-janas

tam udayan-mahasānvakarod atha ||

||6.51||

sura-vadhū-nicaye kusumāvales

tyajati vṛṣṭi-ghaṭāṁ muhur asya ca |

abhi-kuśīlava-karma sakhī-gaṇe

smita-miṣāt prativṛṣṭim ivāsyati ||

||6.52||

atha yathārha-vidhiṁ svayam añcite

ghaṭaya śīghram ihety akhiloditā |

bhagavatī kila tāntri-daśīḥ smaranty

api nijāntaravad bahir ātanot ||

||6.53||

(yugmakam)

sa-ravi-dāra-yugā smarajit-priyā

ravisutā ca sa-mānasa-jahnujā |

iha sametya nidhāya carādikā-

śirasi divya-januḥ-kusumāñjalim ||

||6.54||

muhur amuṁ vinibhālya śubhāśiṣā

samabhiyujya sakhī-janatām api |

samabhinandya muni-pravarāṁ ca dṛk-

salila-yuk-pulakaṁ dadhatuḥ sthitim ||

||6.55||

(yugmakam)

śriyam avekṣya tanor adhi rādhikaṁ

parijana-praṇayasya ca tās tadā |

prasarad-akṣi-jalaiḥ sva-madhu-drava-

snapita-kāñcana-phulla-latā babhuḥ ||

||6.56||

api vimoham itā bata rādhikā-

ruci-tṛṣā-rabhasena hi cetitāḥ |

dhṛta-dhṛtīs tridaśīr dravad-ākṛtīr

avadad ullasita-sthiti pūrṇimā ||

||6.57||

yad iha yūyam atha tridaśāvalī-

prabhu-gṛhā vrajam aṅga samāgatāḥ |

sapadi viśva-janārpita-vismayaṁ

hari-vane tad imām abhiṣiñcata ||

||6.58||

iti niśamya tadā jananī śaner

muni-varām api śikṣayituṁ kila |

avadad etad aho yad abhūt paraṁ

svam anugaṁ prati śikṣaṇa-kāraṇam ||

||6.59||

amara-sūna-nibhaṁ duratikramaṁ

tava nideśam adhāma śikhām anu |

api tu saṁśayinā nahi cetasā

mudayita-prathimāprathi mām anu ||

||6.60||

khalu ramāpy anayā na samāyate

nigama-mūrti-mukhād iti naḥ śrutam |

vanam idaṁ mita-yojana-pañcakaṁ

tad iha rājyam iyaṁ katham arhatu ||

||6.61||

iti śanaiścara-sūbhaṇita-smita-

snapitayātha tayā kalitānanā |

sapulakaṁ kila mekala-vāsinī

kalaya hanta sakhīti lalāpa tām ||

||6.62||

śruti-tapo’dhvara-mantra-surāṇima-

prabhṛti-tīrtha-mahat-para-dhāmasu |

lasati tāraka-pāraka-vaibhavaṁ

yad atha tan nikhilaṁ mathurā-bhuvi ||

||6.63||

vasati śaktir ihaiva cid-āhvayā

bhagavataḥ pratimā sahajā hi sā |

yad anayoḥ satataṁ sahayogitā

sakhi yathāṁśu-mad-aṁśu-kula-śriyoḥ ||

||6.64||

kim api ye vasato mathurā-bhuvāṁ

tatiṣu dhāmatayā paratejasī |

vraja-vane tu ghane sphuṭam atra te

viharataś caraṇāv araṇe’kṛtī ||

||6.65||

vanam idaṁ kila yojana-pañcakā-

tmakam iti prathitaṁ khalu nānyathā |

tad api dṛṣṭam idaṁ vidhinā purā

lasad-ajāṇḍa-śatādikam aṁśataḥ ||

||6.66||

yad atha dhāma bhaven na nijaṁ hareḥ

sa nija-śaktim ihāsyati devitum |

sahaja-pūrṇa-tadīya-vilāsake

tad api kṛṣṇa-vane kim kalpyate ||

||6.67||

yad atidhī-gati pāraka-vaibhavaṁ

praṇaya-sāra-mayaṁ sakhi tan-maye |

bhavati kṛṣṇa-vane khalu rādhikā

nṛpa-pada-sthiti-bhāg iti hi sthitiḥ ||

||6.68||

iti girā śarad eva sabhāsaro-

vadana-sadma-padma-gaṇe pariphullati |

abhajad utkalikām atha rādhikā

yad iha namra-mukhī samacintayat ||

||6.69||

sva-vana-rājya-mahe kalayāni taṁ

kam api tasya vilāsam apīti me |

niyatir astu paraṁ bata kiṁ cirād

ajani gandha-lavo’py atidurlabhaḥ ||

||6.70||

abhavad adya mano mama tādṛśaṁ

hari-kṛta-sva-vanārpataḥ katham |

ahaha yena tadānanam īkṣituṁ

sura-vadhū-purato’py atha vāñchati ||

||6.71||

ayi sakhe kva nu dīvyasi sāmprataṁ

mahasi mat-savidhe vividho janaḥ |

ahaha me samayaṁ na ca pūrṇimā

smarati kṛṣṇa mayā katham īkṣyase ||

||6.72||

iha vitarkya tadānana-mudrayā

bhagavatī nyagadad vana-devatām |

marakataṁ mama tad-vraja-maṅgalaṁ

sarabhasantvam upahvaram ānaya ||

||6.73||

iti niśamya tathākṛta-cintanāḥ

sasṛjur ullasitaṁ lalitādayaḥ |

capala-citta samāśvasihīti sā

svagatam ākhyad aho ravi-mitrajā ||

||6.74||

atha ghane gagane kusuma-śriyā

tad-adhi mūrtim iva svayam āgatān |

vidhi-sutāṁ vinibhālya pataṅgajā

muni-varāṁ nanu sā samavedayat ||

||6.75||

atha tayānumatā sarid-aṅginī

paṭu-rucā piṭakena sarasvatī |

aviśad atra niviśya ca pūrṇimām

avadad etam iyaṁ parimuñcatī ||

||6.76||

kamala-janma-satī kamala-srajaṁ

puraṭa-paṭṭam atho maghavaj-janī |

maṇimayābharaṇaṁ dhanadāṅganā

kanaka-daṇḍa-varaṁ varuṇābalā ||

||6.77||

anala-bandhu-vadhūḥ sita-cāmare

vara-dukūla-yugaṁ huta-bhuk-priyā |

pitṛ-pater gṛhiṇī maṇi-darpaṇaṁ

mama samarpya kare’vadad īdṛśam ||

||6.78||

(yugmakam)

draviṇa-vṛndam idaṁ khalu vṛndakā-

vipina-siddha-mahārya-suraiḥ purā |

punar alambhi surair yudhi jitvaraiḥ

sapadi naḥ prati tair niradāyi ca ||

||6.79||

parikarasya yad asya mahas-tatiḥ

parihinasti mahaḥ-stutim eva naḥ |

anupabhukta itaḥ sa tu rādhikā-

ruci-ruciṁ bhajatāṁ su-navāṁ navām ||

||6.80||

iti vimocita-divya-paricchada-

cchavi-caye ravi-mitra-sutārciṣā |

asavidhāt sakhitāṁ paricinvati

dyumuni-gītam avandi tad-ālibhiḥ ||

||6.81||

nikhilam etad atho lalitā-kare

bhagavatī dadhatī pulakācitā |

sūra-vadhūr avadad yad ataḥ paraṁ

bhavika-kāryam idaṁ kuruta svayam ||

||6.82||

samam athānakadundubhi-vādanaiḥ

saha tadā jagatām ativismayaiḥ |

udagamaṁs tisṛṇāṁ savitāṁ varāḥ

samam asavya-karāntarajā jharāḥ ||

||6.83||

nikhila-tīrtha-śiromaṇi-vṛndakā-

vipina-tīrtha-tanu-drava-pūrajāḥ |

atha sametya javād avidūrato

vara-saraḥ samabhūd iha nirjharāḥ ||

||6.84||

api tadaiva maṇi-pracita-sthalaṁ

jalamayaṁ jalajālibhir āvṛtam |

vividha-pakṣi-ravotsavadaṁ javād

abhavad ucchalitaṁ sabhayā samam ||

||6.85||

śubha-muhūrta-bharādbhuta-dhāmataḥ

sakala-loka-kule pariphullati |

naṭana-gīta-kalākula-maṅgala-

prasita-vādya-bhare parimūrcchati ||

||6.86||

trisaritā svaritā dadhire triśaḥ

prathamam eva mithaḥ pramadena ye |

parikarair atha te skahtiām itāḥ

suvalitā valitām upaninyire ||

||6.87||

muni-varānumati-pratininditā

vibudha-vṛnda-vadhū-nikarāvṛtāḥ |

jagṛhur aṣṭa mudā lalitādikā

nava-ghaṭān atha tān saha vṛndayā ||

||6.88||

(sandānitakam)

nipa-nṛpān nava tān nava-ratna-jān

kusuma-pallava-gandha-phalārcitān |

upari-cāri-vitāna-varānugāḥ

śirasi sādhu mudā vinidhāya tāḥ ||

||6.89||

kanaka-sūrpaga-dīpavatī-śatīr

anu sagīta-gatīr yuvatī-tatīḥ |

smita-bharād itaretaram utkarād

rucim itāḥ sahasā sarasā babhuḥ ||

||6.90||

(yugmakam)

atha caturvidha-vādana-gītibhiḥ

savidhi-pūjita-divya-taḍāgataḥ |

ghanarasaiḥ kalasān samapūrayan

nija-mano-vibhavān iva subhruvaḥ ||

||6.91||

maṇija-bhavya-kuṭair mukuṭāyitair

ucita-ghaṭṭa-taṭāḥ paritaḥ sakhīḥ |

abhisabhājya sabhā sudṛśāṁ yayau

sumanasāṁ manasām api vṛṣṭibhiḥ ||

||6.92||

aharad uru-varaiḥ kara-puṣṭatām

atha jahāra gatiṁ gati-vibhramaiḥ |

kari-gaṇād iti kiṁ nahi kumbhakān

api gaṇaḥ sudṛśāṁ ca hareta saḥ ||

||6.93||

maṇi-nipā yad amī nava-śevadhi-

prabhava-śakti-mayāmara-mūrtayaḥ |

svayam itaś calitāḥ kila komalāsv

adhur amūṣu parasparayā rucaḥ ||

||6.94||

kusuma-sadma-gatāṁ pūrataḥ sthitāṁ

kanaka-pīṭha-mukhīṁ sumukhī-tatim |

maṇi-varair atha tāṁ nairamañchayan

śiva-nipāva-nipān anu subhruvaḥ ||

||6.95||

iha parikramaṇa-krama-yogataḥ

puraṭa-paṭṭa-tale’ṣṭasu dikṣu ca |

nava-nipān adhiśāli nidhāya tān

api vidhāya vidhocitam arcitān ||

||6.96||

ghusṛṇa-rakta-paṭī-yuta-mālyakān

vividha-gandha-mahauṣadhi-pāthasaḥ |

vadana-madhya-lasan-nava-pallavān

malayaja-cchuritān abhimantrya ca ||

||6.97||

bhagavatī-pramukhā nija-mūrtibhiḥ

kalasa-rāja-tater adhidevatāḥ |

pṛthag iva prakaṭayya mudā sthitā

nikhila-dṛṣṭi-kulaṁ samadīdivan ||

||6.98||

(sandānitakam)

muni-varā tu kayācid ito harer

vijanam āgamanaṁ vṛṣabhānujām |

samadiśan muda eva tad-utthitā

yad iha maṅgala-vastu-sabhājitam ||

||6.99||

atha tad-āgamanaṁ samavedayad

bhagavatī-prahitā na tu rādhikām |

prathamam eva hi tāṁ vicacāra tat

parimalāli-sakhī-kṛta-saṁvidā ||

||6.100||

punar amūr vara-maṅgala-pāṇayaḥ

kṣiti-maṇī-ramaṇī-gaṇa-pūjitāḥ |

tad-abhiṣeka-sabhā-nayanecchayā

vijayatām iti tāṁ parituṣṭuvuḥ ||

||6.101||

vividha-nartana-vādana-gītibhīs

tribhuvane’tha mithaḥ prajigīṣati |

hari-vihāra-vana-prabhutā-kṛte

dhṛta-gama-śriyi bhānu-kula-śriyi ||

||6.102||

adhita vāci tanau ca vivarṇatāṁ

pulaka-kampitavān api gharmavān |

jaḍavad āsa dṛśos tanu-cetasor

api niśāmya harir vijanād imām ||

||6.103||

(yugmakam)

atha punaḥ kalayaṁs tata eva tāṁ

nibhṛta-kuñja-talāt kamalekṣaṇaḥ |

subala-pālita-dhīr alam ullasan

mṛdulam ākhyad idaṁ pulakākulaḥ ||

||6.104||

iyam iyaṁ sukṛtasya mamonnatī

ratim ahaṁ na bhaje pṛthag enayā |

iyam iyaṁ purato mama cetanā

mana idaṁ dhriyate na vinānayā ||

||6.105||

vijita-sūryam idaṁ dyuti-kuṅkumaṁ

chalita-vidyud iyaṁ tanu-vallarī |

jitavad indum idaṁ vadanāmbujaṁ

samam adīpi sakhe mama hṛd divi ||

||6.106||

śaśi-kalātra pador nakharāyate

ratikalām anu vismayate ratiḥ |

guṇa-vidhau kamalā kamalāyate

kim aparaitu tulām aparaiva sā ||

||6.107||

kanaka-pīṭha-game mama kuñja-bhāg

anṛju-sārdra-naṭan-nayana-cchaṭā |

dvirada-rāja-gatiḥ prativibhramaṁ

jayati māṁ lalitā lalitā-sakhī ||

||6.108||

vṛṣaraver duhituḥ smita-rociṣi

svara-balābhir idaṁ samudīritam |

kusuma-puñja-śataṁ nahi lakṣyate

yaśa iva sphuṭa-tad-yaśasīdṛśām ||

||6.109||

śruti-gataṁ yad idaṁ lalita-smitaṁ

vadati tāṁ lalitā kumudekṣaṇām |

tad iha mitra-pate mama vā vidher

avasaraṁ diśati sma cirād asau ||

||6.110||

vibhava-rāji-varājira-rājite

bhaja vimāna-vimāna-pure rucim |

hari-vinoda-vinodana-gandhabhāg

aṭa vimāna-vimānanam utsṛja ||

||6.111||

taru-gṛhād udite’pi harāv ito

dṛg-anubhāvini bhāvini bhāvini |

sva-nayanaṁ sumukhi tvayakā tu mā

sarabhasaṁ bhrami-sambhrami sambhrami ||

||6.112||

kim idam eva tayā kila śiṣyate

priyatamā mama dhāma-pipāsu-dṛk |

iha samuccarad akṣara-janma-bhūr

avayavaī hi sa sampūṭam iṅgyate ||

||6.113||

amala-puṣpa-gṛhe racitodayā

svajana-netra-cakoraka-sevitā |

kalaya bhāti sakhe mama rādhikā

vidhu-kalā tu yathādhi punarvasu ||

||6.114||

iyam iyaṁ kanakāsana-sammukhe

muni-varāli-suhṛd-vibudhī-vṛtā |

sva-maṇi-dīpa-varair avirāmayā

viniramañchi mudā ravi-rāmayā ||

||6.115||

sadasi gadgada-maṅgala-gītike

nipatad-aśru-kule pulakākule |

bhramati bhānu-sutā-suṣamām anu

bhramati ratna-kule hṛdayaṁ mama ||

||6.116||

kalaya pīṭha-varāntara-pūrvagau

dadhur imāḥ kalasāv iha pārśvayoḥ |

svatanu-bhavya-nibhau kim u tāṁ hṛdi

svapadam arpayataḥ svayam eva tau ||

||6.117||

kanaka-pātra-gatas tuyad akṣatā-

ṅkura-phalaṁ vidadhe vidadheyabhā |

vyadhita tena mahaḥ sphurad-akṣatā-

ṅkura-phalaṁ kamalā kamalānanā |

||6.118||

subala paśya puraḥ-sthita-pūrṇimā-

numatayā stutayā nikhilair api |

kanaka-pīṭham idaṁ priyayānayā

sva-vapuṣā ruruhe sva-rucāpi ca ||

||6.119||

kusuma-dhanva-vṛtā vana-dhāmani

gratita-vediṣu divya-nṛpāsane |

ruci-tatiṁ kiratī paritaś ciraṁ

nirurudhe bata māṁ vara-varṇinī ||

||6.120||

maṇija-citra-vicitratayātule

puraṭa-pīṭha-tale ravi-mitrajā |

kanaka-daṇḍa-mukha-kṣitipa-śriyā

kanaka-kañja-mukhī harate manaḥ ||

||6.121||

kim iha kācid asau sa-paricchidā

jagad-apūrvatayā ana-mohinī |

vividha-moha-vidhāyaka-sampadā

kim uta dīvyati vā mama rādhikā ||

||6.122||

adhika-mugdha-dhiyo mama rādhikā-

vara-mahobhir aho lalitādayaḥ |

na vacane na kṛtau na ca vīkṣaṇe

pramada-līnatayā bhṛśam īśate ||

||6.123||

bhavati seyam aho mama rādhikā

mayi ca mānam udasya kṛtodayā |

mama samāna-pade’py abhiṣicyate

subala re kim itaḥ param īpsitam ||

||6.124||

iti rahaḥ suhṛdā kṛta-bhāṣaṇe

murahare vihitām atha rādhayā |

balavad utkalikāṁ tad-avekṣaṇe’

jñapi viśākhikayā muni-mānitā ||

||6.125||

idam athāvayatī muni-mānitā

bhagavatī ca tadā śiva-vallabhām |

avadad atra kim asti sumaṅgalaṁ

kṛta-kṛtis tu bhavāni bhavāni yat ||

||6.126||

atha bhavāny abhaṇad bhuvane vapuḥ-

spṛg-asubhavya-subhavya-padaṁ vrajaḥ |

iha ca godhug-adhīśvara-nandano

sphurati bhāvuka-bhāvukadaś ca naḥ ||

||6.127||

mṛdu-hasaṁ dadhatī munir āha sā

mama tu yoga-balaṁ kalayety api |

api tataḥ smita-namra-mukhāmbujaṁ

laghu vikṛṣya tadānayati sma tam ||

||6.128||

vasita-pīta-paṭaḥ śiti-kāntimān

muraharaḥ purataḥ-kṛta-rādhikā |

ghanarasaṁ vyakirad vara-cañcalā-

mbuda ivendu-kalām upasaṅgataḥ ||

||6.129||

caṭula-piñcha-kula-śrita-kṛṣṇalaḥ

kaca-śikhīruruce muraghātini |

tad-abhiṣecana-vṛṣṭiga-dṛṣṭitāṁ

kalayituṁ kila sa sphuṭa-rāgavān ||

||6.130||

hasita-puṣpa-śare rati-rocane

kanaka-karṇikayor makarāṅkite |

tad-abhiṣeka-mahojana-darpake

sa sadane vadane ca vididyute ||

||6.131||

ajita-hṛd-gaganaṁ maṇi-tārakā-

yutam api śrayituṁ śriyam uttamām |

mahasi pūrṇimayodyati rādhikā-

tanu-śaśāṅka-tanuṁ drutam aihata ||

||6.132||

mada-vilāsa-bhṛtaḥ sa mahān gajaḥ

kara-milan-muralī-kalajāmṛtaiḥ |

kamalinīm abhiṣektum ivātra tām

abhajad eṣa vidhiḥ kva nu dṛśyate ||

||6.133||

tad-abhiṣecana-maṅgala-saṁbhṛte

sva-ruci-dīpa-valat-kadalī-śriṇī |

maṇija-kāñci-lasad-vasanāñcinī

vilasataḥ sma tadā hari-sakthinī ||

||6.134||

kutuka-jāgara-kṛt-kamalālayā-

pracura-rāga-vilocanatāṁ gataḥ |

kim u mukunda-padoḥ kamaleśayor

nakha-maṇi-pracayaḥ puru didyute ||

||6.135||

mahasi candra-jayī vayasi smara-

pramada-kṛd-guṇa-saṁsadi sad-guruḥ |

praṇaya-bhūmani tām adhikāṁ svato

harir abhūt praṇayann iva tad-vaśaḥ ||

||6.136||

madhurimāmṛta-sūr nava-yauvano-

jjvala-maṇī-janibhū rasa-vāridhiḥ |

sa vṛṣabhānu-sutām abhiṣecayan

priya-sakhaiḥ śuśubhe sarasī-kṛtaiḥ ||

||6.137||

dayitayoḥ suṣame suṣame tayoḥ

sapadi saṅgamanaṁ vyatijagmatuḥ |

adhisadaḥ kṣamatā kila dehayor

iha nahīti puraḥ svayam eva kim ||

||6.138||

ruci-kuraṅga-madair mṛdu-carcayā-

rucad amuṣya ca sā capalā prabhā |

sa ca tad-aṁśu-bharair jalada-prabhaḥ

prakṛtir evam ihedṛśa-vastunaḥ ||

||6.139||

hari-maho-nikaṣāśmani rādhikā-

dyuti-hiraṇyaja-lekha-cayo babhau |

upahṛtāṁ kim amuṁ madanena sa

pramadano hariṇīṁ sma parīkṣate ||

||6.140||

kvacid aho timiraṁ na maho-mayaṁ

na ca sitāṁśu-ruciḥ kanaka-dyutiḥ |

bhajatu ko nv anayos tapasā rucāṁ

ruci-ratāṁ ciratānta-manā api ||

||6.141||

iha tayor yad athāhata-lakṣaṇo

dyuti-vidhur vibudhī-nayanotpalam |

bhṛśam aphullayad asya tadīśatā

na hi sakhī pramadāmbudhi-vardhinaḥ ||

||6.142||

guru-janaḥ parito harir agrataḥ

śrayati hrīr valtotkalikaṁ manaḥ |

iti kuraṅga-dṛśo’tha dṛśor dvayī

vyadhita sāci parantu gatāgatam ||

||6.143||

atha jane nikhile pramadākule

yugapad eva tadā lalitādayaḥ |

aparimāntya ivāyaveṣu tā

vipulakaiḥ pulakair idam asmaran ||

||6.144||

racayati sva-sakhīṁ harir adya naḥ

svaka-ramaṇya-yuteṣv adhivallabhām |

vraja-vane’tra tavaivam upāgatā

nayana-kāmana-kāmada-mādhurī ||

||6.145||

nikhila-manasi hṛṣṭe ratnavat-pīṭha-pṛṣṭhe

kalayitum abhiṣiktāṁ tām aśeṣātiriktām |

harir api laghu tasyāṁ kiṁ sakṛd vīkṣitaḥ syām

iti kṛta-rasa-vṛṣṭiṁ tiryag ādhatta dṛṣṭim ||

||6.146||

sva-mahasi hasitābhānūrjitā pūjitāsu

pratihari sarid-ābhā tatra citrāyamāṇā |

api mada-kṛta-ghūrṇā-jāta-lāvaṇya-pūrṇā

kalayatu laltālyām unnatiṁ netra-lakṣmīḥ ||

||6.147||

akṛta mṛtam ivāmuṁ māṁ prasādāmṛtāntaṁ

tam atha valita-bālyaṁ pāda-padmāvalambe |

tad api kalita-laulyaṁ sneha-dṛṣṭyāvṛtau yas

tam iha mahita-rūpaṁ kṛṣṇa-devaṁ niṣeve ||

||6.148||

iti śrī-rādhābhiṣeka-carite śrī-mādhava-mahotsava-nāmni mahā-kāvye

udita-rādhiko nāma

ṣaṣṭha ullāsaḥ

||6||

--o)0(o--

(7)

### saptama ullāsaḥ

## utsikta-rādhikaḥ

arucad iha janānāṁ pūrṇimā cakṣur-iṅga-

smita-kusumita-mūrtis tāṁ javenābhiṣektum |

kim u sarabhasam etāṁ tat-kṛte śāsad eva

svayam anuguṇa-daivaṁ mālinīm ācacāra ||

||7.1||

atha muditatarāntaḥ-pūrṇimodyattarābho

vidhur alam anumodī parva-vārīndra-velām |

asura-timira-hārī veṇu-gāna-prakāśair

vyatanuta bhuvanodyad-vādya-ghoṣām atīva ||

||7.2||

muraripu-muralī sā kautukaṁ tac ca tasminn

akṛta vijaya-keli-prāyam anyonyam uccaiḥ |

yad itara-madhurimṇā mohite prāṇi-vṛnde

muhur apara-guṇa-śrīr āśu bodhaṁ vyadhatta ||

||7.3||

ajani virala-rītir vīkṣitā kautuke’sminn

akhilam api samaṁ yat sanmadān nāṭya-kartṛ |

api tu nija-gaṇasyāpy eka eka sabhāsan

naṭa-guṇam anulabdhaḥ san vyatiste sma tatra ||

||7.4||

yad anu vibudha-vādyaṁ garja-puṣṭiṁ jigāya

praṇaṭitam atha śampā-sampadaṁ cāpsarobhiḥ |

śriyam api karakāṇāṁ puṣpa-varṣaṁ tad-abhraṁ

prati sad-amṛta-vṛṣṭer dhāma gāndharva-gītam ||

||7.5||

iha muhur amarair yad vṛṣṭām āsīt prasūnaṁ

tad api kusuma-dhūli-man-madhūlīm avarṣat |

amṛtam anuvikīrṇe pañca-varṇe tu cūrṇe

svayam iva laghu pūrṇā sāpi citraṁ vavarṣa ||

||7.6||

jagur iha para-puṣṭāḥ pañcamaṁ gāna-vijñair

mṛdu-kalam abhajantopāṅga-vidbhiś ca bhṛṅgāḥ |

nanṛtur api naṭadbhir barhiṇas tūrya-garjāt

katham ahaha tiraścāṁ māna-vairaikamatyam ||

||7.7||

iti vilasati sāṅge maṅgalānāṁ kule’pi

svaka-janam anu rājñyo rājñayomā vitene |

mahima-mahitam arcā-maṅgalaṁ rādhikāyāḥ

pṛthag-avani-pateḥ kiṁ śobhate cāra-cakram ||

||7.8||

sadasi tad-abhiṣekārambha-pūjā-vidhāne

sphurati nayana-vīthī sphāratām ājagāma |

abhilaṣita-vilāsair vartanaiḥ kiṁ nu pūrtyā

kim uta nikhila-śobhāsvāda-kṛd yoga-śaktyā ||

||7.9||

suṣama-kusuma-dūrvā-lāja-siddhārtha-mantrair

atanuta girijā yat pūrva-maṅgalya-kāryam |

tad-akhilam api tasyāṁ maṅgalasyādhidevyām

ajani param athedaṁ tuṣṭidaṁ loka-dṛṣṭeḥ ||

||7.10||

yam iyam adiśad arghaṁ dīrgha-harṣābhivarṣaṁ

subhaga-śirasi asyā vindhya-devī tadā saḥ |

ajani mahasi tasmiṁs toraṇa-śrīdharāṇāṁ

nayana-maṇi-tatīnāṁ tat-prasāriṣv ivārghaḥ ||

||7.11||

taraṇi-duhitṛ-kūle keli-śīlā bhavatyo’

navaratam ayi rādhe mad-vidhārādhaneṣu |

iha tu sakhi vayaṁ tvām añcitāsma praṇamrā

na bhava tad iti sā sma prāha pādyaṁ nivedya ||

||7.12||

hari-mukha-vidhu-bimbālambitāṁ bimba-dambhād

iha tad-upahṛtopaspṛśya-gaṇḍūṣa-mudrām |

calad-adhara-dale sā rādhikā saṁspṛśantī

vyatanuta kila śīcchīd ity upaspraṣṭum eva ||

||7.13||

abhilaṣita-padārthenolpam apy anya-sāmyaṁ

jhaṭiti harati cittaṁ satyam evākhilānām |

aghajid-adhara-madhv-ābhāsatā-bhāg amuṣyai

vinihita-madhuparko durgayā rocate sma ||

||7.14||

tad-anu racita-pūjām anv athācamya bhūyaḥ

sapadi samabhiṣeka-prāvṛṣaḥ prodgamāya |

tanur iva śuci-bhānoḥ kīrtidā-kīrti-kartrī

diśi diśi nija-tejas-tāmasa-drohi tene ||

||7.15||

atha bahu-vidha-gandhaṁ vindhya-devī nivedya

sphuṭita-kusuma-pālyā rādhayāmāsa rādhām |

danuja-dalana-cittaṁ nartayann eva tene

yad anu madhupa-saṅghaḥ sphāra-jhaṅkāra-vādyam ||

||7.16||

aguruja-guru-dhūpair vāsite dhāmni tasyā

danuja-damana-cittaṁ vāsitaṁ vāsanābhiḥ |

samajani maṇi-dīpair dīpite dīpitaṁ tad

yad abhivasati yasmiṁs tat tad evānuyāti ||

||7.17||

abhinava-yava-dūrvā-mañjarī-plakṣa-valkaiḥ

suvalita-maṇi-dīvyat-sampuṭenātha devyā |

lalitam akali tasyā yā tu nīrājana-śrīr

akhila-nayana-ratnaiḥ sāpi nīrājitāsīt ||

||7.18||

drutam idam abhiṣeke pūjanaṁ pūjayitvā

vihitam atha sajalpa-stambhayā paurṇamāsyā |

yuvati-tatim anujñāṁ tat-kṛte yācamānāṁ

nayana-salila-dhārā-saṁjñayaivānujajñe ||

||7.19||

vyadhita ca vasudhārāpātanādyaṁ[[2]](#footnote-3) vidhānaṁ

prathamam atha munīśā sābhiṣikteḥ śivāya |

matir iha sujanānāṁ tarpayantī ca viśvaṁ

svayam ayati na tṛptiṁ tādṛśe śarma-kṛtye ||

||7.20||

iha mahasi sametāś candrakānti-priyālīr

muditam atisukaṇṭhīḥ śreṣṭha-gandharva-kanyāḥ |

munir akhila-sakhīnām antarānīya rādhā

hari-carita-vidagdhīkṛtya gātuṁ dideśa ||

||7.21||

sarabhasam iha rādhā-dhāmni tāś candrakānti-

prakṛti-valitam aṁśaṁ lokayitvātha phullāḥ |

jagur abhinava-padyair nirmitāli-pramodaiḥ

sadasi rasa-viśeṣād ucakair nīcakaiś ca ||

||7.22||

iyam iha kila mūlaṁ prāṇa-sakhyāḥ svarūpaṁ

sphuṭam ayam atha cāsyāḥ prāk-tapaḥ-krīta-nāthaḥ |

idam udayati cāsyāṁ rājyam asyābhiṣektuṁ

na parivṛṇu haṭhād re bāṣpa kaṇṭhaṁ dṛśau ca ||

||7.23||

madhurima-bhara eko vānayoḥ sad-guṇa-śrīr

api ca tad api vṛndā-kānanāntar-vilāsaḥ |

iha ca kim api kāntālabhya-kāntādhirājyaṁ

tad api ca puru dugdhe’nyonya-gūḍha-smitādi ||

||7.24||

muhur akhila-sakhīnāṁ śikṣaṇaṁ rādhikāyāḥ

praṇaya-viṣaya-bhāve māruta-stoma-tulyam |

rasa-jaladhi-sadṛkṣe tat-tad-ūrmi-prathānāṁ

prabhavati na nivṛttiṁ kartum āvartanaṁ ca ||

||7.25||

guru-kṛtim aśiṣat sā pūrṇimā jyotiṣoktaṁ

dinamaṇi-muni-patnī-garga-kanyādi-vargaḥ |

yad anu bata tayos te te sureśā graheśāḥ

pratilavam upajīvyāś copajīvitvam āpuḥ ||

||7.26||

vraja-vana-nṛpa-pīṭhe prājya-rājyābhiṣeke

vṛṣa-hari-tanujāyā jāyamānāṅga-lakṣmyāḥ |

iha savayasi loke’nyonyam āliṅgya mugdhe

kalayatu suhṛdo’mūr āli-karmācaranti ||

||7.27||

daśa-śata-nayana-śrīr bindunānanda-sindhor

yad api samavajajñe gokula-prāṇi-mātraiḥ |

iha kalaya tathāpi śrīla-rādhābhiṣeke

daśa-śata-nayana-śrīr ebhir īhāṁ babhūve ||

||7.28||

pulaka-mukha-vikārair adya gopendra-sūnor

vidhu-mukhi parakāye śikṣitaḥ kiṁ praveśaḥ |

kalaya kila tad-aṅge labdha-bhāvāh purastād

vapur api bata tasyās te balād āviśanti ||

||7.29||

vraja-vanam idam uccaiḥ syanditā nanda-vṛndaṁ

padam idam iha vallī-sadma padmābhikāmyam |

iha ca kusuma-gehaṁ rāja-pīṭhena rājat

tad akhilam api rādhā dhāma-dhārāṁ tanoti ||

||7.30||

snapayati muhur adbhis tābhir evāli-saṅghaḥ

kalayata punar enāṁ tābhir evāṣṭa-mṛdbhiḥ |

hari-pada-kamalābhyāṁ sarvataḥ sañcaradbhyāṁ

parimalam upalabdhaṁ yāś ca yāś ca sravanti ||

||7.31||

pluta-tanur atha rādhā pañca-gavyena kāntā

harad akhila-sakhīnāṁ pañca-buddhīndriyārthān |

sapadi bata murārer antarasyāntarāle

kṛta-rabhasam amuñcat kiṁ ca sā pañca-bāṇān ||

||7.32||

surabhi-surabhi-sarpiḥ-kṣīra-dadhy-ambu-kumbhair

amala-kanaka-rūpya-dvyaṣṭa-mṛtsnā-vipākaiḥ |

kalaya guru-vayasyā bandhu-dāsyo’tha pūrvādy-

udag-avadhi-kakubbhyas tāṁ kramān majjayanti ||

||7.33||

baṭur atha madhubhis tāṁ bahv-ṛca-śreṣṭhha eṣa

snapayati kuśa-vārbhiś chandasāṁ gāyakaś ca |

yad uditam atha sūktaṁ śāntike sampradiṣṭaṁ

harim anu sakhi dṛṣṭaṁ sāmprataṁ mohanāya ||

||7.34||

kalasam atha munīśā vāri sampātavantaṁ

baṭu-kula-kala-mantrair utkṣipaty āli paśya |

kim iha manubhir uktaiḥ rājasūyābhiṣeke

dinamaṇi-sakha-putrī rājabhūyaṁ prayāti ||

||7.35||

surabhi-ghusṛṇa-cūrṇair ukṣitāṁ snātako’sau

daśaśata-laghu-randhraṁ śātakumbhoda-kumbham |

snapayati yajuṣā tām oṣadhī-gandha-bīja-

prasava-phala-maṇībhiḥ pūrayitvā krameṇa ||

||7.36||

sama-rucira-sahasra-cchidra-gāṅgeya-kumbhāl

laghu-nipatad amuṣyāṁ paśya dhārā-sahasram |

yad alam alabhamānaṁ cāru dṛṣṭāntam uccair

ajani sakala-loke cāru-dṛṣṭāntam eva ||

||7.37||

atha kuśa-parimṛṣṭāṁ pūrṇimā rocanābhiḥ

parimalita-karāsau yogyam ṛg-veda-mantram |

paṭhati baṭu-samūhe śrī-viśākhā-vayasyāṁ

spṛśati śirasi kaṇṭhe bāṣpataḥ kuṇṭha-dṛṣṭiḥ ||

||7.38||

vidhim iti racayitvā prāktanaṁ paurṇamāsī

punar atha nidhi-kumbhais tām iyeṣābhiṣektum |

asuvata kṛti-saukaryāya ye kāma-dohā

sama-maṇi-laghu-kumbhān pañca pañca pratisvam ||

||7.39||

kvacid api parivāre rāja-lakṣmādi-pāṇau

kvacana ca dhṛta-vetre kṛtyam ādyābhiṣeke |

vidadhad iha jano’sau śaṅkha-bheryādi-citre

śruti-gaṇa-guṇa-gāne sambhramī bambhramīti ||

||7.40||

tvam asi khalu yadādyā putri gopāṅganānāṁ

kalaya tad amunādyenābhiṣekaṁ rasena |

iti muni-varayāsau kḷptam āśīr-vidhānaṁ

bhavati nata-śirāḥ svīkurvatīvātha rādhā ||

||7.41||

atha baṭubhir amuṣyāṁ pūrṇimāntaś-careṇa

prathayati manum uccāryābhiṣekaṁ nipena |

ruci-rucira-sudhābhiḥ sāpi netrābhirāmā

sa-lalitam abhiṣiñcaty aṅga-saṅghaṁ janānām ||

||7.42||

patati nidhi-nipānām arṇasā pūrṇa-madhyān

maṇi-maya-nipakād vāratra gāndharvikāyām |

udayam udamitasya svarṇa-vallyām ivendor

aśakala-kala-bimbād aṁśu-pīyūṣa-pūraḥ ||

||7.43||

vṛṣa-ravi-tanayāsyād ūrdhvagā ratna-kumbhī

jhamiti jhamiti nādenāmbudhārāṁ jahāti |

uta kim amṛta-mūrter maṇḍalī tat stuvantī

svayam amṛta-jharaṁ svaṁ muñcatī siñcatīyam ||

||7.44||

siktā mahā-padma-nidhāna-sambhavāt

pānīyam ānīya nipād iyaṁ mudā |

rājan-mahā-padma-mukhī samīkṣatā

gāndharvikā suṣṭhu dhinoti no manaḥ ||

||7.45||

vikasati jala-sekād asya māṇikya-mūrteḥ

kalayata kalasasya śrī-viśākhā-sakhīyam |

daśaśata-kiraṇasya dyota-bhedena yogāt

pratilavam api yadvac chukla-pakṣendulekhā ||

||7.46||

pratiphalad-abhiṣekeṇātra kṛṣṇasya bimbaṁ

vahati vapuṣi rādhā rādhikāyāś ca kṛṣṇaḥ |

dvi-guṇam iva tam etaṁ rāma-sītābhiṣekaṁ

vraja-vana-nava-rājye tāv amū kiṁ bhajete ||

||7.47||

api mama guṇa-pūrair dhautamāneyam antas

tyajatina bahir uccaiḥ sambhṛtaṁ māna-kalkam |

iti muraripur enāṁ pūrṇimādyāmarībhis

tam api davayituṁ kiṁ kṣālitāṅgīṁ vidhatte ||

||7.48||

yad api pulaka-śasyaṁ siñcatas tau pratisvaṁ

praṇaya-kṛṣaka-varyāv akṣi-nīrair dvayoś ca |

tad api parama amuṣyā staumi taṁ yas tu kumbhair

api nijam aghaśatroḥ secayaty eva tena ||

||7.49||

priya-sakha bata mā gāḥ saṅkucantāvam asmin

mahasi na tava bhāvaṁ prekṣate ko’pi lokaḥ |

vṛṣa-dinamaṇi-putrī-dhāma-lakṣmyāvṛtatvād

iti hasati miṣeṇa stokakṛṣṇo’dya kṛṣṇam ||

||7.50||

sadasi dhanu ivāsyā jihma-netra-tribhāgaṁ

hari-nayana-kalambaṁ samaptann eva muñcan |

samam abhinad ihāntas tasya tasyāḥ sakhīnām

api gatir iha citrā bhāti lokottarasya ||

||7.51||

rasayati rasam asmin paśya nānā-jano’yaṁ

nava-vilasita-lakṣmyām etayoḥ svaṁ svam eva |

nija-nija upajīvye bhāva-pīyūṣa-sindhau

sa hi katham aniviṣṭaḥ san nivarteta jātu ||

||7.52||

atha jala-kaṇa-muktā-bhūṣitāṁ bhānu-putrī-

tanum anupama-lakṣmīṁ vīkṣya dṛṣṭī sakhīnām |

lalitam anuharantyau tāṁ tadā veśi-bhāvāt

pramada-salila-dhārā-mauktikālīm adhattām ||

||7.53||

sumukhi nayana-koṇaṁ mā bhramād apy amuṣmin

vikira yad abalānāṁ māna evābhimānaḥ |

iti muhur anabhīṣṭād āli-mantrād vibhugnā

dṛg-ajitam abhi tasyā roṣa-dambhaṁ vidhatte ||

||7.54||

rasa-vitatibhir akṣṇoḥ parva pūrṇaṁ na tāni

pratiyayur atha pūrtiṁ parvaṇas tābhir adya |

iti kila muni-varyā pūrayitvābhir eva

tam aparam api devyārambhayāmāsa tasyām ||

||7.55||

atula-vibhava-vṛndāraṇya-parjanay-sitkā

madhuripu-rati-līlā-kāma-sāmrājya-bhūmiḥ |

hari-mukha-vidhu-rociḥ-phulla-romauṣadhi-śrīr

iha madayati rādhā mādṛśām akṣi-bhṛṅgān ||

||7.56||

iyam akhila-kalābhiḥ svālirūpābhir etāṁ

pura-mathana-purandhrī tāṁ punaḥ setkukāmā |

prathamam abhiṣiṣeca svāṅgam evātha bāṣpair

yajati yad iha loke dīkṣitā eva devam ||

||7.57||

vanam adhi bakaśatror advitīyām atha tvāṁ

racayitum abhiṣicyāt tv advitīyā vana-śrīḥ |

anu tad-uditam āśīrvādam evaṁ dvitīyā

vidhutanur iva rādhā paśya bhāty advitīyā ||

||7.58||

sama-maṇi-nipakeṣu prakramād ambu kumbhād

amala-cala-jātā vidrumāt pūrayitvā

kirati vapuṣi yasmin bhānu-mitra-jāyā

vitarati ca mitho’ṁśūṁs tad-ghaṭī cāmbu-dambhāt ||

||7.59||

upari kalasa-kalpaḥ sūrya-bimbas tad arvāk

tad udaka-tanur-aṁśus tasya mūle kaca-śri |

ghana-kulam adharasminn asya vaktrābha indur

vilasati tad-adhastāj jaṅgamā kāpi vallī ||

||7.60||

padmābhidhānena nidhāna-gargarī-

vargādhipenādhigatābhiṣecanā |

padmā-bhiyāṁ sā vividhaṁ vidhāyikā

rādhā dharādhīśatayā dhinoti naḥ ||

||7.61||

sadasi bhavati pīte divya-tat-parva-dīvyat-

pratipada-nava-lakṣmyā tad-viṣūcina-lakṣmyā |

vilasati jala-dhārā loka-puṇyāvalīnāṁ

pariṇatir adhi-gāṅgeyādri gaṅgeva devī ||

||7.62||

vitarati muhur ambhaḥ kālikā rādhikāyāṁ

vilasati bhṛśam antaḥ pratyutārdrībhavantī |

sarid iva visarantī rāti śaśvat pratīcīm

api ghana-rasa-dhārā-saṁhatiṁ tādṛg-arthā ||

||7.63||

vijahatu nijam asmin devi pūrṇatvam uccair

muhur udaka-mucas te śevadhitvān na kumbhāḥ |

ayi bata katham eṣāṁ sarvato varṣukāṇām

api jana-nayanānām arṇasā pūrṇam antaḥ ||

||7.64||

harir abhinad amuṣyāḥ kañcukaṁ nīra-sekān

mṛdita-nalina-bhūtaṁ sasmitāpāṅga-bāṇaiḥ |

iyam api laghu cakrīkurvatī cilli-cāpaṁ

harati rasa-baliṣṭhā hanta sarvasm asya ||

||7.65||

anurahasam anena prāpite netra-koṇe

drutam apanayate’sau svaṁ dṛgantaṁ balena |

atha punar apanīte tatra datte svayaṁ sā

ahaha viharatas tau kḷpta-sarpāpasarpam ||

||7.66||

kim apalapasi dattaṁ rādhikā-vaktra-padme

suhṛdam anu ca vāmāpāṅga-bhṛṅgaṁ mukunda |

iha nahi bhaja lajjāṁ paśya tenāyam uccair

valayita-para-bhāgaḥ sarva-mohaṁ tanoti ||

||7.67||

iti rahasi vasanta-kṣvelitaḥ pratyuta drāg

adhikam abhiniveśī svasya vāme dṛgante |

nidadhad apara-netraṁ vellitaṁ tatra sakhyād

vahati ruci-vihastaṁ mādhavo dvaidham antaḥ ||

||7.68||

ajaniṣata sakhīnāṁ pūrvam akṣīṇi bhṛṅgā

vidhumukhi kila bhāvāś caitayoḥ paṅkajāni |

kalaya sakhi yad eteṣv alpam apy ullasatsu

pravalataram amūni drāṅ mudābhidravanti ||

||7.69||

tvam asi jagati dhīrā-vṛnda-rājñīti siddhā

tanum api tanu kṛṣṇe mātma-tṛṣṇā-vilāsam |

iti rahasi vayasyā vācam evācamantī

kila bhajati sudīpta-sva-spṛhā-stambham eṣā ||

||7.70||

atha dinamaṇi-patnī-yugmam īkṣasva yuktaṁ

kalayati nidhi-kumbhād anyato vār-ghaṭīṣu |

yad iha phalam udeti śrīla-rādhābhiṣeke

dṛśi bharati kathaṁ dṛk-śarma rundhānam aśru ||

||7.71||

iha vijita-sudharmādharmake kṛṣṇa-vanyā-

vratati-sadasi rādhā deva-rāmābhiṣiktā |

vidhu-ruci-dhṛta-saukhyā smera-dṛk-keli-phullā

nayanam anu sudhāṁ naḥ kalpa-vallīva dogdhi ||

||7.72||

hari-hutavaha-mukhyaiḥ pālitāsv āsu dikṣu

kramam anu maṇi-kumbhā nīra-pūraṁ duhānāḥ |

vidadhati sukham ete ye svayaṁ tena teṣāṁ

padam iva haramāṇā loka-pālā babhūvuḥ ||

||7.73||

vraja-vipinam anu tvaṁ jīvanaṁ syān

mura-ripur api rādhe yat tṛtīyaṁ tathā te |

nṛpa-padam anu siñcaj-jīvanaṁ sānvayaṁ stād

idam iti racitāśīr ābhir eṣā vibhāti ||

||7.74||

saṁjñānayā svāvara-sūrya-bhāryayā

saṁjñānayā tat-priyatā-bhṛśāyatā |

śaṅkhasya kumbhātma-nidher imāṁ jalaiḥ

śaṅkhasya śabde prabale’bhiṣiñcati ||

||7.75||

amala-jala-vikīrṇir bhāti gāndharvikāyāṁ

kalaya kalasa-varyasyaika-muktā-mayasya |

iyam atha nija-dhārā-sindhu-veleti tasya

prapatati bata lāvaṇyāpagā nūnam enām ||

||7.76||

na nayana-jala-dhārāḥ santy amūḥ kintv amuṣyāḥ

pratiphalitatyāddhā sābhiṣekaṁ viśantyāḥ |

nayana-gaṇam amuṣmāt sarvataḥ śīta-śubhrāḥ

sumukhi samabhiṣiker nirjharā niṣpatanti ||

||7.77||

vraja-vana-nṛpa-pīṭhe sekato rādhikāyāḥ

prathama-nṛpatir eṣa prekṣya tāṁ bhītim eti |

iti hasati vayasyā-jālam ālumpa kampaṁ

svam iti sa iha nīcair ujjvalenānvajalpi ||

||7.78||

api laghu laghu tasyām eṣa santāyamānaḥ

prakaṭam udadhinādya spardhate smābhiṣekaḥ |

nayana-viṣaya-sāmollaṅghi-viṣvag-vibhūtyā

bhṛśam ajanai camatkāry eva tat-tac-chriyā ca ||

||7.79||

jala-nidhir iva so’yaṁ paśya rādhābhiṣekaḥ

sakala-mukha-mṛgāṅgkaṁ śaśvad unnamya bhāti |

svajana-nayana-mīnān lolayāmāsa sarvān

nija-ghana-rasa-jīvāṁs tatra yat tan na citram ||

||7.80||

api sakhi tava mahyaṁ bhāti māna-prapañcaḥ

sa tu bhṛśam iha bhītas tan mayā bhaṇyase kim |

iti bhaṇita-rahasyāṁ draṣṭum enām ivālīṁ

bhramita-nayana-sīmnā kṛṣṇam āliṅgatīyam ||

||7.81||

api muhur abhiṣikteran maye dhāmni pīne

jana-nayana-jhaṣālī no mame phullad-aṅgī |

hari-śaphara-tanur vā tena kiṁ tatra bhūyo

manur iva muni-varyā tā dideśa sravantī ||

||7.82||

atha rasa-bhara-dhṛṣṇak-prema-tṛṣṇāś ca kṛṣṇā-

pramukha-vara-taṭinyo netra-bāṣpair abāṣpaiḥ |

atanu-nija-tanūś ca tāś ca tīrthāni bhṛtvā

nyavibharur abhiphullāḥ kumbhakān kumbha-nīraiḥ ||

||7.83||

laghu laghu param asyāṁ saṁvidhattābhiṣekaṁ

kalayata jala-gharṣād apy asau bhāti śoṇā |

iti giri muni-rājñyā bāṣpa-lakṣeṇa rādhāṁ

dravati na sakhi dṛṣṭvā kasya vā cittam atra ||

||7.84||

hari-vanam anu turyād apy upāyād amuṣmāt

kalaya salila-rūpād vallabha-śrī-vilāsam |

iti sarid-uditāśīḥ-siddhi-karṇejapaṁ sā

dara-mukulita-netrā śāsti padmāli-mudrām ||

||7.85||

rādhāyatārcir makarāditaḥ śritā

rādhāya tābhir nipa-śevadheḥ snutāḥ |

rādhāyatāv ucchrita-vallivat smitair

ādhāya tāḥ seka-tatīr virājati ||

||7.86||

ayam atha nija-bhāsā hīra-kumbhaḥ samantād

ahṛta yam iha sāraṁ tāmasaṁ taijasaṁ ca |

tam akhilam api kṛṣṇā-mānasa-svarnadī-vār-

miṣam anu valim etāṁ svīya-rājñīm anaiṣīt ||

||7.87||

ayi ravi-sakha-putri tvaṁ rasendreṇa sevyā

sa nidhir api nidhīnāṁ mādhavas tvānuyāti |

tad iha ghana-rasaughe śaivadhe cātra kumbhe

tvam atha gatir atīva stauti jhātkāri vāri ||

||7.88||

iyam anupama-dīrghā nimnagā-rūpa-vallī-

tatir api vijahau svaṁ bāndhyam asmin vane tu |

kalaya yad adhi-rādhaṁ danta-kānti prasūnaṁ

lasati lasad-uroja-śrī-phala-dvandvam atra ||

||7.89||

varayati vanamālī rādhayāpāṅga-dānaṁ

pramada-bhara-vipākaṁ paśya savyājam atra |

iyam api nija-kāntaṁ draṣṭum utkaṇṭhate taṁ

tad api tad abhirundhe ko rasas taṁ na jāne ||

||7.90||

priya-sakha muralī te viśva-marmāṇi bhetrī

nija-guṇa-kalayāpi preṣṭha tadvat kaṭākṣaḥ |

iyam api tava gandhasyānubandhe’pi moha-

spṛg iti kuru murāre tat trayaṁ naika-dhāmni ||

||7.91||

iti muhur api karṇākarṇi gandharva-vāṇyā

supari-hasita-mayyā śrī-vidhur bodhito’pi |

dviguṇayati guṇantaṁ svīyam asyās tu bhāvā-

mbudhir alam api phullan nāśnute vrīḍa-velām ||

||7.92||

yugapad-udaka-dhārā seyam indīvarābhaiḥ

sphurati nayana-bimbair āli kṛṣṇādikānām |

tad idam iha na citraṁ dṛśyatāṁ candrakāntir

vilasati kila tasyāṁ bhānujātī-bhavantī ||

||7.93||

ayam ayam abhiṣeka-śrī-payodheḥ prabhūtaḥ

parikalaya sakhīnāṁ bhāva evāmṛtāṁśuḥ |

racayati jana-vṛnde taṁ camatkārayanaṁ

pramadayati ca tāsāṁ cāru cakṣuś-cakorān ||

||7.94||

priyatamam abhidṛśyāpānatāṁ netra-mudrāṁ

kuru sakhi kutuke’dya svādhirājyābhiṣeke |

vayam api samam etāḥ śvas tu kupyāma te cet

smita-vikaca-dṛśas te cāgrataḥ kṛṣṇa eti ||

||7.95||

suhṛd iyam atha rādhāṁ śyāmalā-maṅgalādyā

viracita-sahabhāvā sambabhājābhiṣektum |

harir api sama-rūpāṁ yām ihātmaika-cittāṁ

svam idam anuvidhānaṁ mena evaṁ janaś ca ||

||7.96||

prakaṭa-puraṭa-pīṭhī-cāmara-cchatra-rājya-

śriyi kalayati rādhā paśya gambhīra-bhāvam |

kalaya punar iyaṁ tu śyāmalā hanta tasyām

iva tad atisuhṛttve proddhatā svaṁ vyanakti ||

||7.97||

api nija-sahacaryaḥ prema-puṣṭyātituṣṭā

nava-nava-ruci-vṛddherr apy amuṣyāḥ samṛddhāḥ |

satatam api hṛdaṅgābhedagā nādya śekur

dṛśi racayitum enāṁ tan-mahaḥ-pūrṇa-netrāḥ ||

||7.98||

bhajatu ghana-rasas tvām pañcamas tatra cāṅga

priyam anukalaya tvaṁ pañcamaṁ siddhi-rūpam |

iti tad-abhihitāśīr-gūḍha-tṛṣṇābhisūci-

smita-nayanam amuṣyās tat tad ūrīkaroti ||

||7.99||

(artha-traya-vācī)

kūrmābhidhāna-nidhāna-gargarī-

nīrair vibhātyāyata sādhu rādhikā |

īdṛk-sudhā-sañcayinī hares tanūḥ

kiṁ mandarasyāyata sā dhurādhikā ||

||7.100||

upari harati nīlaṁ dhāma vaidūrya-kumbhāt

talam anu kanakābhāṁ rādhikā-mūrti-lakṣmyāḥ |

ubhaya-rucir ihāntar yā tu tāṁ tat-sakhīnāṁ

manasa iva harantī nīra-dhārā vibhāti ||

||7.101||

samajani kaca-kṛṣṇāraṇya-lagnātha kṛṣṇā-

dharam anu pura-madhya-dyotinī brahma-kanyā |

kuca-hari-giri-sandhau hāra-lagnā ca gaṅgā

jala-yutir api tāsāṁ yan nijā dhāma-dhāmā ||

||7.102||

kalita-mithuna-bhāvā kiṁ cakorasya jātyā

sakhi hari-nayanābhyāṁ dṛg-dvayī bhānu-putryāḥ |

mukha-śaśi-rucam anyonyām amūnyat pibanti

prakāṭitarati saṅgaṁ kāmayante mitho’pi ||

||7.103||

amṛta-mahasi pārāvāra-śūnye samantād

abhajata paripūrtiṁ sādhu rādhendu-mūrtiḥ |

jana-nayana-cakorā madhyam adhāsya tasyāḥ

pathibhir atha punas te hanta kair niṣprayāntu

||7.104||

priya-sakha kalayitvā yāṁ muhuḥ kampase tvaṁ

kalayasi punar etāṁ kṛṣṇa kasmād upāṁśu |

hasitam upaśamārthaṁ yad vidagdhena tena

pratipavanavad ūrmiḥ srotasi prastutāsya ||

||7.105||

sumukhi samiṣam īṣat paśya kṛṣṇaṁ mahe’smiṁs

tava dhiyam iva mā mām asya dainyaṁ dunotu |

iti sarala-sakhī-vāk-kopitevātha namrā

maṇi-bhuvi hari-bimbaṁ vīkṣate sā sugopyam ||

||7.106||

atha punar abhiṣektuṁ śrī-viśākhā-vayasyāṁ

dhṛta-mudam udayuṅkte prāpta-vṛndā tu vṛndā |

api pulaka-dṛg-ambu-vyāpta-dehasya dambhād

bahu-kusuma-marandāraṇyam asyā babhāja ||

||7.107||

hari-vanam anu kālaṁ pālayitvā tu sālaṁ

klamam ayitavatīva svairam enām amuṣya |

trijagati paricityānanda-kandākṛtiṁ sā

sphuṭataram abhiṣiñcaty enad ullāsayantī ||

||7.108||

guṇam ava guṇa-ṣaṭkenātha ṣaṇṇām ṛtūnāṁ

anuvanam ayam asmād aṅga ṣaṣṭho’bhiṣekaḥ |

iti giram anu devyā netra-kāntyā viśantyā

salilam amara-nadyā sātmanā sicyate kim ||

||7.109||

kumbha-pradhānaṁ kusumena pūjitaṁ

nidhāna-rūpāṅki mukunda-nāmakam |

dhatte smitaṁ tām abhiṣektum iṣṭatā-

nidhāna-rūpāṁ kim u kunda-nāmakam ||

||7.110||

atha nidhi-nipa-varyād vāri śubhraṁ gṛhītvā

kalaya laghu-kalasyā rādhyate rādhikeyam |

smarati tad anu lokaḥ kṛṣṇa-sandeśam asyāṁ

sarasam upaharantīṁ tām imām eva vṛndām ||

||7.111||

kaca-vanam anu mādhvīkābham ambho’bhiṣikter

mukha-śaśini sudhānāṁ mādhurīm ādadhānam |

kuca-giri-yuga-mūle svāntara-sthāyi-kānta-

praṇaya-rasa-jharaṁ vā mūrtam asyāṁ prapaśya ||

||7.112||

iha sakhi paramārthān no sahsarākṣa-lakṣmyā

hari-vanam anu rādhā yāti ratnābhiṣekam |

prakaṭam api samantāt paśyatāṁ netra-bimbaiḥ

kalayitum iva kṛṣṇaṁ bhrājate sā tathaiva ||

||7.113||

iha sakhi paramārthān no sahasrākṣa-lakṣmyā

hari-vanam anu rādhā yāti ratnābhiṣekam |

prakaṭam api samantāt paśyatāṁ netra-bimbaiḥ

kalayitum iva kṛṣṇaṁ bhrājate sā tathaiva ||

||7.114||

iti tad-abhihitena stambhayann eva bhāvaṁ

svayam uta harir āsīt stambhitas tena viṣvak |

balavati vijigīṣā kasya vā na prakāmaṁ

sapadi bata vidadhyāt karma-bhāvaṁ parājeḥ ||

||7.115||

(yugmakam)

nija-jana-giri-lajjā-kandarāyāṁ bhramantī

kṣaṇam api punar eṣā vega-durvāra-bhāvāt |

samabhisarati rādhā-dṛṣṭi-gaṅgā samantād

drutam atha rasa-vārdhiṁ kṛṣṇam addhādhi-parva ||

||7.116||

ativirala-nimeṣair akṣi-saṅghaḥ sakhīnāṁ

dhayati madhurimāṇaṁ rādhikā-vaktra-padme |

bharati mukham abhīkṣṇaṁ jāta-bhītiḥ parasmād

vahati giraṇa-mudrāṁ yāṁ sakṛt tadvad eva ||

||7.117||

matam api mama yāntyās te’bhiṣekaṁ harau ca

snapanam amṛta-dṛṣṭyā kintu suṣṭhūrmi-matyā |

sa hi yuvati-vilāsair ūrmimān ittham asyām

atha bhaṇati rahasyaṁ paśya kācid vayasyā ||

||7.118||

atha rasa-paripūrṇaṁ vāma-netraṁ vikīrṇa-

bhramarakam iha rādhā yad vicikṣepa kṛṣṇe |

kalita-nayana-laulye keli-nīlābja-varyo-

pamama api kim apīdaṁtasya marmāvidāsīt ||

||7.119||

prabhur ihakhalu rādhāraṇya-rājyābhiṣeke

praṇaya-ghana-vikāśaḥ so’yam ekaḥ sakhīnām |

iti munir api varṣā-sannibhās tāḥ sva-cakṣuḥ-

śikhi-naṭa-naṭayitrīr vyāpṛtās tatra cakre ||

||7.120||

sadayam iha vayasyāḥ paśya rādhābhiṣeke

laghu-laghum iha pūrvāṁ kurvate svāṁ vayasyām |

kramam anu kila yāṁ yāṁ śukla-pakṣasya candra-

dyutibhir upamimīte kāvya-vijñātṛ-lokaḥ ||

||7.121||

snapanam atha dhaniṣṭhādyābhir āveṣṭyamānāḥ

samadadhurabhiphullāḥ kundavallī-mukhāś ca |

ajani ca para-bhāgaḥ sādhu rādhā-mukhendoḥ

sphurati sama-guṇair yat ko’pip bhaṅgaḥ prasaṅge ||

||7.122||

pluta-tanur amunā tvaṁ saptamenāmbunāpi

vraja-vana-nṛpa-devīḥ sapta-loka-śriyaś ca |

ava sakhi nava-rājyaṁ tāḥ sitīkṛtya kīrtyā

sphuṭam aṭavir asau yāṁ puṣpa-dambhāt prāsotā ||

||7.123||

iti kila sakhi tāsāṁ vācam evācarantī

vitata-nija-samajñā-rūpa-vaktra-prasattyā |

snapana-jala-jhareṇa svaikatāṁ bhāvayantī

jagad api jala-bhūtaṁ kurvatī bhāti rādhā ||

||7.124||

(yugmakam)

kundābhidhāvan nidhi-kumbha-sambhavais

toyair mano’mbhonidhi-kumbha-sambhavaiḥ |

sābhiḥ samantād ayate sumajjanaṁ

kaṁ nedam āmodayate’sumajjanam ||

||7.125||

snapayati sakhi vṛndā-kānanādhīśa-pīṭhe

kalaya kalasa-rājaḥ puṣpa-rāgāt prajātaḥ |

amala-surabhi-nīrai rādhikāṁ kalpa-vallīṁ

svayam iva śaśi-bimbaḥ śuddha-pīyūṣa-pūraiḥ ||

||7.126||

vraja-narapati-devī-sneha-pīyūṣa-mūrtir

danuja-damana-cetaḥ-kairavollāsa-kartrī |

hṛdaya-śaśabhṛd-aśma-drāvayitrī sakhīnāṁ

vrajati sakhi dhaniṣṭhādyābhir eṣābhiṣekam ||

||7.127||

nija-ramaṇa-vilāsa-smeram ullola-līlā-

valita-nayana-bhṛṅgaṁ bhaṅgurākṣyā mukhābjam |

hari-vanam anu tasyāś citram atrābhiṣeke

sphurad-adhara-sudhābhiḥ siñcatīdaṁ jaganti ||

||7.128||

samapalapati jātaṁ bhāvataḥ kampam asyā

murahara jala-dhārā te tu kiṁ nihnuvīta |

harir iti madhu-nāmnaḥ spaṣṭa-jalpasya sa drāg

bharati madhubhir āsyaṁ paśya līlāmbujasya ||

||7.129||

anurahasam apāṅgaṁ prāṇa-nāthe vidhatte

vibhujati punar evaṁ yācane dṛṣṭimālyā |

priya-sakhi nija-bhogīty asya vittasya śāśvat

pramilana-sadṛśī sā sāci tasyā gatir hi ||

||7.130||

baka-ripu-parirambhāsvāda-vāñchā-viraktiṁ

vratam iva sakhi kartrī svāli-saukhyaika-tṛṣṇā |

phalam alabhata kastūry-ādir āliḥ sakhīnāṁ

hari-vana-vara-rājye siñcate tāṁ yad adya ||

||7.131||

sakhi lasasi yathā tvaṁ sāttvika-śrībhir uccaiḥ

priyatama-vara-rājye tadvad aṣṭābhir aṅgaiḥ |

prakṛtibhir abhidīptair aṣṭa-mukhyāliḥ sakhīnāṁ

hari-vana-vara-rājye siñcate tāṁ yad adya ||

||7.132||

iti subhaga-śubhāśīr-yuktam eṣābhiṣiktā

pratipadam api tāsāṁ sphīta-ceto-rathena |

jagad idam abhilaṅghya sva-śriyā nirmame’ntaḥ-

puram api parikaṇṭhaṁ tasya vaikuṇṭha-nāmnaḥ ||

||7.133||

rādhām anu vyūḍha-rasādhirājate

rā-dhāma yatrānubhajad virājate |

sa bhāti nīlātmaka-kumbha-śevadhiḥ

sa bhāti nānā kamalāvaśe’vadhiḥ ||

||7.134||

asita-maṇi-jam etaṁ kumbham evāntare svaṁ

snapayitum iva deha-dvaitam utprekṣya bandhoḥ |

bhṛśam avamṛśatī sā tatra cātmāyamānaṁ

pratiphalanam amuṣya sphāra-kampaṁ bibharti ||

||7.135||

iha sadasi dṛg asyā vrīḍayānāpta-saṅgā

sakhi nija-dayitasya svāgragasyāpi lolā |

śruti-parama-sakhīṁ tad-veṇu-gānānanābja-

śruta-madhu-paripūrṇāṁ śaśvad āleḍhi tasya ||

||7.136||

ghana-paṭa-parigūḍhe’py aṁcubhir vyakta-kalpe

ravi-sakha-duhituḥ svair aṅga-saṅghe’bhiṣekam |

api niviḍa-nicolan-manyam etair vibhinnaṁ

harir akuruta dṛṣṭi-śrī-nigūḍhaṁ hriyam eva ||

||7.137||

lasati tad-abhiṣikter ambu-pūre vikāsī

visa-kusuma-nikāyaś cākṣi-rūpaḥ sakhīnām |

bhramati ca hari-cakṣuḥ-padmapa-dvandvam asmin

mahasi divasa-ratne yatnatas tatra kāmam ||

||7.138||

nayana-jala-kulair mā mācaras tvaṁ mate’smin

śrama-salila-vipakvaṁ mitra nirvāpitāṅgam |

tudasi kim iti bhūyaḥ kaṇṭakair veti kṛṣṇaṁ

vihasati subalas tenopagūḍho’pi gūḍham ||

||7.139||

payasi tad-abhiṣikte rādhikāyā yad asmin

nayana-jhaṣa-yugenotpupluve śaśvad āśu |

tad-ucita-mudito’yaṁ yat purastād amūdṛk

kṣaṇa-ruci-ruci-yuktaḥ kṛṣṇa-dhārādharendraḥ ||

||7.140||

nahi param iha vāmye śikṣaṇaṁsvārtha-yogād

alabhata kim u rādhāsvātmano mantram enam |

kalaya sakhi yad etat hanta śuśrūṣur eṣā

kuṭilayati dṛgantaṁ vīkṣya kṛṣṇaḥ puraiva ||

||7.141||

kulam apara-sakhīnāṁ maṇḍayan maṇḍalaṁ svaṁ

vidhu-vapur iva śaśvat kṛṣṇa-vārdhiṁ prapuṣṇat |

ruci-visṛtibhir etāṁ vṛndakāraṇya-lakṣmīṁ

sarabhasam abhiṣektuṁ paśya viśvag vibhāti ||

||7.142||

mahita-guṇa-janena nyastam ekatra ca drāg

bhajati bhavika-kāryaṁ sarvato bhadra-bhāvam |

sumukhi madhurikādir yat priyālī-samūhaḥ

snapayati khalu rādhāṁ snāti bāṣpeṇa viśvam ||

||7.143||

paramam idam apūrvaṁ pūrvam atrābhiṣeke

vidadhati laltādyāḥ svīya-kṛtyaṁ jaḍāś ca |

atha na ca tad apūrvaṁ kāntayaḥ śīta-kānteḥ

sakhi kumuda-vikāse peśalā eva dṛṣṭāḥ ||

||7.144||

nava-nava-vana-bhāge śrī-hareḥ kānane’smin

madhura-rati-dhanānāṁ śevadhīn gopikānām |

ava sakhi nava-kumbhān anv amuṁ viśva-lakṣmīṁ

navamam api tad etaṁ devi divyābhiṣekam ||

||7.145||

iti nija-gaṇa-sūktenābhiṣekeṇa tasyā

madhurima-bhara-vṛṣṭir vismṛtātmīya-dharmam |

ahaha vidadhatīyaṁ mādhavaṁ taṁ ca ninye

śuci-guṇam atha viśvaṁ paśya sāraṅgatāṁ ca ||

||7.146||

kharveṇa siddhyā ghaṭamāna-sannidheḥ

kharveṇa siddhyā ghaṭamāna-sannidheḥ |

sārājitārājita-sarvato-mukhaṁ

sā rājitārājita-sarvato-mukhaṁ ||

||7.147||

iha samajani gaury unmedurāṅgī marandaiḥ

kṣitiruha-nikarāṇāṁ tad bhuvi svābhidhāyāḥ |

prathayad iva niruktiṁ siñcate sādhu rādhāṁ

kalaya kalaya-rūpaṁ devi gomeda-ratnam ||

||7.148||

iha hari-vana-vīthī-rāja-rājyābhiṣeke

priya-ruci-kṛta-citrābhīṣu-citrādya rādhā |

tanu-gata-jala-mātre stambha-yuk keśavāso-

grathana-sumadhureyaṁ svāṅga-bhūṣāṁ tanoti ||

||7.149||

sva-rucim anuduhāne pūraṇāyākhilānāṁ

snapanam aṭavi-rājye yāti cātrāpi labdhe |

hari-haritam amuṣyā vaktra-candre triyāmā-

ramaṇa-maṇivad ātmā sve rase me mamajja ||

||7.150||

upari vahati gaurī jāguḍa-prāya-gandhāṁ

kalaya subhaga-netre rādhikā nīra-dhārām |

narapati-vara-pīṭhe yadvad adrau purastāt

tuhina-kiraṇa-mūrtiḥ pronnatām aṁśu-mālām ||

||7.151||

priyatama nanu rādhāṁ yāṁ prati nyasyate sma

pratilavam abhiguptaṁ te dṛganta-smita-śrīḥ |

kalaya kila tayaiva vyajyate tān vilāsān

bhajati kumudinī kiṁ kaumudīm antareṇa ||

||7.152||

iti bakaripur eṣa preyasā cārjunena

śruti-kuhara-tale’pi nyastam uktaṁ na veda |

sva-rati-virati-bhītyā tasya netra-dvayī tu

bhramati tad iva lolā lipsamānā varītum ||

||7.153||

(yugmakam)

samam ajani sakhīnāṁ nandathuḥ sindhur eṣa

sphurati hi maharāje paśya rādhām asikta |

taḍid-udayi-vilāsāny etam etāni pītvā

nayana-jalada-vṛndāny āli varṣanti santi ||

||7.154||

pratihari sakhi vāmyaṁ śikṣayāmāsa kāpi

tvayi yad iha tathā yat kāpi dākṣiṇyam eva |

dvayam api na mataṁ naḥ kiṁ tu tenābhiṣiktes

tava nija-rasa-pūreṇāgrahaḥ pūraṇāya ||

||7.155||

iti nigadita-mālyā guptam asyās tu bhāvaṁ

tad anugamayad uccair āvīrāsīt parantu |

anugatam idam evākāri tena sva-dorbhyāṁ

tvarayitum iva gāggāṁ santaran srotasaiva ||

||7.156||

(yugmakam)

atha nikhila-nipāmbhaḥ-pūritaṁ sarva-gandhau-

ṣadhi-phala-bhṛtam antaḥ-śoṇa-bījaṁ varālyau |

kanaka-kalasam uccair ādadātāṁ karābhyāṁ

kalaya gaṇakarām āstāḥ purastād vidhāya ||

||7.157||

sita-vasana-parītaṁ śubhra-sūtrāñci-kaṇṭhaṁ

viracita-śuci-veṣaṁ kṣīri-vṛkṣa-cchadāgram |

nipam imam upagṛhya śrīla-rādhābhiṣekaṁ

vitanuta iha pūrṇaṁ pūrṇayitvā jaganti ||

||7.158||

(yugmakam)

niruda-kalasa-dhārā tan-mukha-śrīḥ sva-bandhor

aticapalatayākṣṇor vyūha-tulyeṣu teṣu |

nyadhita vara-vilāsaṁ bhinna-śubhrābhra-lekhā

vidhu-rucir iva kṛṣṇā-vāri-pūrotpaleṣu ||

||7.159||

upari samabhiṣiktaḥ preyasā suṣṭhu sṛṣṭā

hṛdaya-kamalam asyā vāri dṛgbhyāṁ jahāti |

bahir api viniyuktaṁ citra-sambhāra-dambhād

bhavati kila nigūḍha-prema-vastv-antaraṅgam ||

||7.160||

vilulita-kaca-bandhaṁ lupta-patraṁ śramāmbhaḥ-

paricitam anuśīryanmālyam atrābhiṣeke |

avanamati yadaiṣātmānam anvīkṣya mene

hṛdi kim api tadāsmin kṛṣṇa-cāpalyam āsīt ||

||7.161||

api bhṛśam abhiṣiktyā sphāyitair aṁśu-dīptair

iyam aghajid aṭavyāṁ bhāti lokasya cāntaḥ |

ghana-samaya-ja-vṛṣṭyā viśva-jīvātu-lakṣmīr

iva śaśimukhi jātiḥ kāpi dīprauṣadhīnām ||

||7.162||

śrī-vṛndāvana-rājya-lābha-valitāṁ gāndharvikā-śrī-sudhāṁ

tām āsvādya viśākhayā lalitayā cātmaika-vedyāṁ parām |

yad-bhāvād udajṛmbhi kiñcana janas tenaiva saṁghūrṇate

ko jānāti tayor aho kim api yac citte samudbhrājate ||

||7.163||

pūrṇe rādhābhiṣeke dyutimati-jaladhau laṅghita-vrīḍa-vele

bhāvākhyau mīna-mukhyau ravi-sakha-tanayā-kṛṣṇayor adbhutau tau |

ānandād utkṣipantāv amṛtam atanutāṁ taṁ tathātmānubhāvaṁ

tad-gaty-ekānuvedhād diśi vidiśi yathā ghūrṇate loka-saṅghaḥ ||

||7.164||

karṇau maṅgala-gāna-vādanam idaṁ kāvyaṁ sa-jihvādharau

ghrāṇe saurabham akṣiṇī ruci-kulaṁpāṇī ca sevā-sukham |

śrī-rādhām anu vṛndakā-vana-mahārājyābhiṣekāṅgatām

āyātaṁ bata janma-janmani yuvām avyājam avyād iha ||

||7.165||

iti tatibhir amūṣāṁ sādhu rādhābhiṣiktā

kavita-madhubhir ābhiḥ sicyamānābhir eva |

bhavati hi nitarāṁ sā tādṛśāṁ sevana-śrīr

avikala-phala-dātrī sadya evodyamasya ||

||7.166||

sura-pura-vara-nārī-lekhayā sābhiṣiktā

rahasi mahasi vṛndāraṇya-rājyāsane’pi |

bhuvana-yuva-vadhūnām ūrdhva-sūtsikta-dhāmā

svajana-bhajana-bhavyaṁ sārvabhaumīyam avyāt ||

||7.167||

aham atiśaya-tṛpto yaḥ kṛpā-pūrita-glaur

aham atimati-śītaḥ pāpmanāṁ pāvako yaḥ |

aham asanatana-svān veda-dhāmā svayaṁ yas

tam iha mahita-rūpaṁ kṛṣṇa-devaṁ niṣeve ||

||7.168||

iti śrī-rādhābhiṣeka-carite śrī-mādhava-mahotsava-nāmni mahā-kāvye

utsikta-rādhiko nāma

saptama ullāsaḥ

||7||

--o)0(o--

(8)

### aṣṭama ullāsaḥ

## ujjvala-rādhikaḥ

atha vṛndāṭavī-devī tad-vṛndeṣu puraskṛtā |

anuṣṭub-ādi-cchandaḥsu gāyatrīva vyarocata ||

||8.1||

madāghūrṇair api tadā teṣāṁ netra-madhuvrataiḥ |

sampan-madhu-bharaḥ pātum aiṣi tasñaḥ punaḥ punaḥ ||

||8.2||

aṁśur aṁśukam etasyāḥ klinnam ātmani līnayan |

svayaṁ dṛśā duṣpraveśaḥ śāṭī-pāṭavam īyivān ||

||8.3||

tadāṅgamārjanāvarṣa-parikarmaṇi karmaṇi |

iṣṭa-muni-varādiṣṭam īhām ūhe sakhī-janaḥ ||

||8.4||

tatā kāṇḍa-paṭī tābhiḥ samantād api subhruvaḥ |

adīvyat pariveṣa-śrīr amṛtāṁśu-tanor iva ||

||8.5||

yayor nimeṣaḥ kalpāya kalpate vyatilokane |

yayor nimeṣaḥ kalpāya kalpate vyatilokane ||

||8.6||

viśeṣaṁ dayitau labdhau tau tiraskariṇī-kṛtam |

premṇa kila mithaḥ premā sākṣād akṣṇor apusphurat ||

||8.7||

ruddhā dṛṣṭi-cakorīṇāṁ tṛptiṁ kartum ivālibhiḥ |

candrānaneyaṁ tan-madhye svakulair āvṛtāṁśubhiḥ ||

||8.8||

gurūṇāṁ vyavadhākāriṁ pratisīrām ihāntarā |

atha rādhādhinod ālīḥ svaira-smera-samīkṣayā ||

||8.9||

tābhir udgamanīyaṁ sā ramaṇīyaṁ samarpitam |

vidalad-dala-nīlābja-locana-śrīr aśiśriyat ||

||8.10||

yad etad vasitaṁ devyā vastram udvāpane tanoḥ |

bibhraṁśād iva tad-bhītaṁ siṣveda snāna-vār-miṣāt ||

||8.11||

atha śuṣkeṇa vasteṇa mṛṣṭaṁ kuntala-maṇḍapam |

mallī-valayi-dhammillam asyām ālyo vinirmamuḥ ||

||8.12||

rādhā tatrābhiṣekānte kānti-sāmrājyam ātmanaḥ |

draṣṭuṁ kila pariṣkāram avātītarad ālibhiḥ ||

||8.13||

avanta vastraṁ sā haṁsair yair vicitritam atra tān |

kāñci-vallyā nādayantī nyasta-jīvān ivākṛta ||

||8.14||

raktā mṛgamadaiś colī citra-saurabha-vāsitā |

tayā parihitā sūkṣmā bhinnāsīn nāṅga-rāgataḥ ||

||8.15||

śyāmasya tasya colasya raktakaṁ bahir udbabhau |

kṛṣṇo rāgāvṛtaṁ kiṁ vā tasyā hṛdayam abhyagāt ||

||8.16||

ariktatārtham evādau puṣpair eṣā pariṣkṛtā |

kṛṣṇasya tad-vana-śrīr vā reje puṣpeṣu-kāntidā ||

||8.17||

bhinnā vṛtikayā kāntyā dhanvatī sā bahiḥ-sthitān |

ākṛṣṭe’ntaḥ-paṭe suṣṭhu san naṭīva vididyute ||

||8.18||

rādhā-mādhavayor dvandvaṁ rūpaṁ muhur apīkṣitam |

mene tadā yad āścaryaṁ tan nāścaryam apīdṛśi ||

||8.19||

tadā tāṁ stotum ārabdhā vibudhādi-vadhū-janaḥ |

udyatīṁ ravi-mūrtiṁ vāprātaḥ sandhyābhivandakāḥ ||

||8.20||

tasyā nirmañchane candras tapaḥ-kṣīṇa itīva te |

anānīya tam ātmīya-cintā-ratnena tad vyadhuḥ ||

||8.21||

sārdhaṁ parārdha-maṇibhiś cakṣurbhir bhramitair amī |

premṇā nirmañchanākarma svair api sphuṭam ācaran ||

||8.22||

vṛndāvana-mahā-rājñī snāna-siṁhāsanāt param |

arūrucat pīṭha-ratnaṁ nakha-ratnaiḥ padābjayoḥ ||

||8.23||

atha haiyaṅgavīne sā mukham ālokayan mudā |

svajana-sneha-sandohe nimagnam iva cākṣuṣe ||

||8.24||

sā rāja-padavīṁ yātā dānaṁ ditsur ivābhitaḥ |

prasāda-kara-vikṣepād ājahre sarva-hṛṇ-maṇīn ||

||8.25||

likhita-svāhvayaṁ vṛndāṭavyāḥ pallava-sampuṭam |

dānārambhe sūna-pūrṇaṁ munīśām anu sādiśat ||

||8.26||

sā sadā tān sneha-dānair brahma-ḍimbhān pradhinvatī |

tad-dakṣiṇāvad vyatarat tebhyas tāni dhanāni tu ||

||8.27||

yeṣv ekam ekaṁ ratneṣu parā syād guru-dakṣiṇā |

snātakebhyo dadau tāni yāv adṛḍhaṁ kṣitīśvarī ||

||8.28||

vihāpayantyā ratnāni tasyā vyañjita-sauhṛdāḥ |

danta-śrīḥ prasṛtās teṣām anuvrajyām ivākarot ||

||8.29||

tasyā vinaya-sampattis tṛpti-kartrī yathājani |

nānyeṣāṁ sthūla-lakṣyāṇāṁ tadvad aṁhati-saṁhatau ||

||8.30||

vitīrṇaṁ brahma-pūjāyāṁ tayāpāṅga-maṇiṁ gate |

gopāle brahmatāpy addhā siddhābhūd brahma-vādinām ||

||8.31||

madhumaṅgala-nāmātha kṛṣṇa-bandhur vidūṣakaḥ |

maṇi-kandūkam āsādya svādya-modakavad vyadhāt ||

||8.32||

tasya madhv iti nāma prāk padenāhūya kāpi tam |

jahāsa kiñcid diśatī rasanāsara-vipruṣam ||

||8.33||

vṛṇīdhvam iṣṭaṁ bhūdevā ity āli-dvāra-tad-giri |

dehi tvad-iṣṭam ity ūce sāñjalir madhumaṅgalaḥ ||

||8.34||

smere sakhījane rādhā kṛta-sandhā tathākṛta |

bhrūr gataṁ sa yathā mohāt tamālaṁ bata mādhavaḥ ||

||8.35||

mālyaṁ diśantī sābhiprain mad-iṣṭaṁ nayatād iti |

svastīty uktvā sa jagrāha mādhavaṁ madhumaṅgalaḥ ||

||8.36||

tataḥ sva-kaṇṭhe taṁ saktaṁ kṛtvā sa ca vidūṣakaḥ |

tathānartīd anenāpi tathānartīd yathānartīva saṁsadi ||

||8.37||

kaṭākṣeṇātha govinda-mitrāṇy āli-tatir mithaḥ |

dṛṣṭvā jahāsa kuralād ākṛṣṭa-paṭa-saṁvṛtam ||

||8.38||

svasthe sakhyau tam ācakhyau saṁvṛtya smitam ujjvalaḥ |

anāsīnaś ciraṁ kṣīṇaḥ svaṁ śramaṁ vetesi vā na vā ||

||8.39||

adīvyad evam eteṣāṁ vaidagdhī-digdha-cetasām |

sabhāyāṁ samabhāvānāṁ nihnutir narma-karmaṇi ||

||8.40||

rādhe nityaṁ sakhī-netra-kairava-śrī-vikāsīni |

sevyā pūrṇimayā vṛndāraṇya-sāmrājyam āśraya ||

||8.41||

evam āśīśiṣat paurṇamāsī-mukha-guru-striyaḥ |

vivardhiṣṇu-śriyā jātās tayā tu phalitāśiṣaḥ ||

||8.42||

(yugmakam)

tasyā rājyābhiṣekānte labdhe bandha-vimocane |

citraṁ baddham abhūd bhūri tenājita-manaḥ punaḥ ||

||8.43||

tasyāḥ premṇā sitāḥ sarvā mukti-dānākhya-parvaṇi |

akampanta tadādeśān nija-tyāga-bhayād iva ||

||8.44||

asattvād anya-bandīnāṁ krīḍāpatri-mṛgāḥ param |

tayābhuvan bahir muktā nāntaḥ sva-prema-bandhanāt ||

||8.45||

yadā tatrābhiṣekānte tyakta-hiṁse jagaty api |

vṛndāvane sadā śānte sā nāśiṣad abadhyatām ||

||8.46||

ādyūna-dhanika-svaira-tarpaṇe cintite tayā |

nūnaṁ nānā-rasān ūhur nadyo ratnāni parvatāḥ ||

||8.47||

dhūryāṇāṁ dhur-vimoke tu labdhe vīkṣitam anyathā |

madhu-puṣpa-dhurāṁ bhūri svataḥ-stabdhā nagā dadhuḥ ||

||8.48||

adohyānāṁ tathosrāṇāṁ prasnavāḥ plāvakā bhuvām |

rājyād asyāḥ svaymbhūṣṇau śasye vṛṣṭi-yaśo yayuḥ ||

||8.49||

(kalāpakam)

govindasyābhiṣekeṇa purā yad api tad-vidham |

vṛndāvanam athāpy asyāḥ sa evādīvyad adbhutam ||

||8.50||

sā sva-veśāya pūr-madhyaṁ pūrṇimānusṛtāviśat |

tārāḥ paricikīṛṣur vā puro’driṁ śaśinas tanūḥ ||

||8.51||

sā kṛṣṇaṁ pūrṇimā devīr agre kṛtvā tadāspadam |

divyāli-vanditaiḥ puṣpaiḥ siktāgād viśva-vanditā ||

||8.52||

tad gaurī-maṇḍalaṁ kāntyā jita-kuṅkuma-kandalam |

kṛṣṇāgraṁ saṁvrajad bhreje nija-vakṣoja-sammitam ||

||8.53||

ghanāgrā candralekhā cen madhye bhānāṁ virājate |

kṛṣṇa-paścād āli-vṛtā rādhā tarhy upamīyate ||

||8.54||

madhye-kakṣaṁ tathā rādhām adhimādhavikā-gṛham |

parivāryānayan sakhyo vṛndayādiṣṭa-vartmanā ||

||8.55||

tadā tad-bhāsayāmāsa vāsantī-sadanāntaram |

vṛndāraṇya-dharādhīśā madhu-śrīr iva dehinī ||

||8.56||

viṣṇoḥ pūjām asau tatra vyadadhād vidhi-gocaram |

yatra devī-gaṇe smere salajjaṁ sismiye hariḥ ||

||8.57||

danti-dantāsane devīṁ tulakādi-kṛta-śriyi |

nivīsṭām abhito’bhīṣṭā yathāyatham athāsata ||

||8.58||

pūrṇimā tan-mukhasyāgre madhuparkam athārpayat |

sa-sarpiḥ-pāyasenāpi sudhāṁśos tarpaṇaṁ matam ||

||8.59||

atha sā pūjayāmāsa munīśāṁ gurum ātmanaḥ |

saṁjñā-cchāye api tadā sarva-graha-vidāṁ gurū ||

||8.60||

yat-kānti-kīrtitas trāsād akīrtiḥ sarvato drutā |

spardhinaṁ candram anv addhā sambaddhā lāñchanāyate ||

||8.61||

yasyā gītāṁ sadājasraṁ śuśrūṣur iva cārutām |

smare nānumṛtiṁ bheje ratiḥ smaraharoṣite ||

||8.62||

yasyāḥ sevocitaṁ na syāt puṁ-deham iti kiṁ smaraḥ |

rudrāt krodhāgnim utpādya pluṣṭaḥ prāgād anaṅgatām ||

||8.63||

phullatāṁ kurvatī śaśvat kṛṣṇāṅga-dyuti-vāridheḥ |

udayantī tanur yasyā dhatte vidhu-tanos tulām ||

||8.64||

aṅga-rāga-śriyā yasyā durvarṇāni suvarṇatām |

rajatāni pulindānāṁ kalatrāṇi ca bibhrati ||

||8.65||

alaṅkārair alaṁ nas te svayaṁ tu vayam ity adaḥ |

yasyās tad-bimba-dambhena vyajyate smāṅga-paṅktibhiḥ ||

||8.66||

yasyāḥ suvalitāṅgāni prekṣyāvayava-rājayaḥ |

hareḥ svidyanti guṇiṣu guṇavān eva medyati ||

||8.67||

sarvāṅga-suṣṭhutālakṣmīr yasyāḥ śrī-kṛṣṇa-cetasi |

dhariyāṇāṁ caurya-kartrī ca ślāghyate munibhiḥ saha ||

||8.68||

yasyā viālsa-mādhuryām atṛptir iva mādhavī |

mādhavaś cādadhāt puṣpa-lakṣyeṇākṣīṇi lakṣaśaḥ ||

||8.69||

yasyā labdhāsanāt kuñjād añjasā saha saurabhaiḥ |

niṣkramyā vibhraman bhṛṅgān svarṇa-jātī-samā rucaḥ ||

||8.70||

saurī-mānasa-gaṅgābhyāṁ cāru-cāmara-vījanāt |

yasyā visāryamāṇeva reje visṛmarā ruciḥ ||

||8.71||

adhaḥsthenāpi yenāsīt pūrṇimendor adhaḥ-kṛtiḥ |

ūrdhvasthenāmunā cchatreṇābhūd yasyāḥ samunnatiḥ ||

||8.72||

animeṣa-vadhūbhiś ca vandyā yasyā didṛkṣayā |

animeṣa-daśāṁ labdhuṁ sakhyas tṛṣṇām akurvata ||

||8.73||

kṛṣṇādyā vāma-purataḥ puratāh pūrṇimādayaḥ |

yasyāḥ savya-puro devyaś cakṣuḥ-pūrṇāmṛtaṁ vyadhuḥ ||

||8.74||

tasyā vṛndāvaneśvaryā bhūṣāṁ kartum athāgatāḥ |

tad-rūpa-vaibhavenālyaḥ svayam āsan vibhūṣitāḥ ||

||8.75||

(pañcadaśabhiḥ kulakam)

ākalpārambhaṇe tasmiṁs tasyāṁ pratyaphalat prabhoḥ |

mukha-śrīḥ kāpi tad-yuktaṁ saiva tat-partikarma yat ||

||8.76||

prasādhanāya rādhāyā dṛṣṭvā devīḥ samutsukāḥ |

sakhyaḥ procur imāṁ spṛṣṭvā prāg āśiṣayata svayam ||

||8.77||

tat-keśa-veśa-karmāsīt prasūtir viśvakarmaṇaḥ |

tasmāj janma-guṇas tasyā yasmin dviguṇitām agāt ||

||8.78||

tatā kāṇḍa-paṭī tābhiḥ punaḥ kāṇḍam avāpy asau |

yā dṛṣṭi-kāṇḍābhedyāpi dhyāna-bhedyā harer abhūt ||

||8.79||

āyatyāṁ ca vitatyāṁ ca nitambaḥ kevalas tadā |

srastasya kaca-hastasya maryādāṁ paryavindata ||

||8.80||

vyañjatā mañjulaṁ bhavyaṁ nepathyārambha-sambhṛtam |

muktena keśa-meghena vavṛṣe puṣpa-saṁhatiḥ ||

||8.81||

keśa-pāśaḥ sa jetā ca nīla-nīra-mucāṁ rucā |

kṛṣṇāpūra ivānyonyaṁ saṁmardād iva bhaṅgavān ||

||8.82||

yadā tasyāḥ keśameghā vavṛṣuḥ saurabhāmṛtam |

vijahrus tarhi kṛṣṇasya śvāsa-praśvāsa-cātakāḥ ||

||8.83||

hari-dṛk-padmam evaitān yat papau keśa-padmapān |

tad asya kim ihāveśād bhāve vinimayo mithaḥ ||

||8.84||

rūkṣitatve'pi ye snigdhāḥ viyutatve'pi ye yutāḥ |

keśās teṣu vṛthaivāsīd vastra-kaṅkati-mārjanam ||

||8.85||

mṛṣṭaṁ tanu-paṭenāsau rādhāyāś cāru kaiśikam |

maṇi-kaṅkatikāgreṇa patisvaṁ saṁvyayīyavat ||

||8.86||

bhṛśaṁ bhramati ced abhre cira-śrīr acira-prabhā |

tadopamīyate rādhā-keśe ratna-prasādhanī ||

||8.87||

parito'tha pariṣkṛtya karābhyāṁ kaca-sañcayam |

sīmantaṁ racayāñcakre sīmāntaṁ sā vara-śriyām ||

||8.88||

sātha vṛndāvenśvaryā veṇyā bandhanam ātanot |

bāḍham āsīn mukundasya maṅkṣu śṛṅkhalitaṁ manaḥ ||

||8.89||

prasūna-maṇi-phulla-śrīs tasyā veṇīva yā latā |

tad-ūrdhvaṁ lola-bhṛṅgāṇām līlām āpuḥ sakhī-dṛśaḥ ||

||8.90||

praveṇī-śikhare tasyā nyastaṁ candraki-candrakam |

tatra baddhe kṛṣṇa-citte kāma-mudreva rājate ||

||8.91||

reje puṣpeṣu-tūṇy eva veṇyā puṣpitayā tayā |

sā gatā kāṇḍa-pṛṣṭhatvaṁ nirjetaum ajitaṁ yayā ||

||8.92||

saṁjñātvena yathātmānaṁ tathā cchāyām anandayat |

chāyātvaṁ vā sakhītvaṁ vā tad-dhetuḥ kim uta dvayam ||

||8.93||

rādhā-mūrdhāṇam āghrāya saṁjñayā cāpa-cakrame |

prasādhayituṁ tāṁ chāyā vāñchayā copacakrame ||

||8.94||

śīrṣaṇye nalikā-klinne tasyāḥ kaṅkati-mārjite |

tayā citraṁ kṛtaṁ reje tārāvāravad ambare ||

||8.95||

sindūra-rekhā tan-mūrdha-madhye reje tayārpitām |

sā dadhre yad-rucā kṛṣṇa-netra-padme virejatuḥ ||

||8.96||

sīmanta-paṭṭīṁ vispaṣṭa-mahā-ratnāṁ tayārpitām |

sā dadhre yad-rucā kṛṣṇa-netra-padme virejatuḥ ||

||8.97||

svaccha-ratnāvalī-mauliḥ sā babhrāje yad-antare |

kāpi bimbita-lakṣmīr vā kavara-śrīr alakṣyata ||

||8.98||

śoṇāmbara-tale tasyām uttaṁsa-graha-saṅgrahaḥ |

tad-antar-gupta-vaktrenduṁ vyaktaṁ kurvann adṛśyata ||

||8.99||

puṇḍraṁ paścād ahaṁ dadyām iti devyā niveditāḥ |

saukhya-prasādhanaṁ tasyā vyadhuḥ sakhyaḥ prasādhanam ||

||8.100||

yāsāṁ vaisvarya-vaivarṇya-pulakā eva sāttvikāḥ |

kampa-stambhādi-bhāvābhis tad-veṣe tāḥ puraskṛtāḥ ||

||8.101||

reje bhramaraka-śreṇī-sakhī-bhāvaṁ gatā latā |

rocanā-pallava-mayī kastūrī-racitā param ||

||8.102||

ali-pāli-dvayī-cumbi-svarṇābja-cchada-sampadā |

cillī-patrāvalī-madhye bhālam asyā vyarocata ||

||8.103||

kṛṣṇa-dhāmnopagūḍhe ca sadā kṛṣṇaika-tarṣiṇī |

itīva cakṣuṣī tasyā rarañjāte varāñjanaiḥ ||

||8.104||

rejāte netra-kamale tasyāḥ kajjala-rekhayā |

manojena nave śastre dhārāgreṇeva saṁskṛte ||

||8.105||

nūnaṁ vidhātrā rādhāyāc capale vīkṣya cakṣuṣī |

śruti-maryādayā śiṣṭe tathāpi bata tādṛśe ||

||8.106||

kiṁ tasyā vartmanāṁ vṛnde netra-kairavayor alī |

yad vidhūdaya-velāsu rasān ākarṣatas tayoḥ ||

||8.107||

tasyā bhrū-dhanuṣā nāsā-vajra-puṣpa-śare yute |

muktā-phalaṁ kṛṣṇa-sāram nāvidhyāpi vidhyati ||

||8.108||

bhramadbhyāṁ bhramarābhyāṁ vā dṛgantābhyāṁ sucumbite |

tasyā vataṁsair utphulle rejatuḥ śruti-sallate ||

||8.109||

vayarthyam āyayu lodhra-parāgaḥ pāṇḍu-gaṇḍayoḥ |

svarṇāvataṁse vinyaste'vindat sandhyā-vidhu-dyutim ||

||8.110||

asyāḥ kastūrikā-citraṁ yad vireje kapolayoḥ |

kintarāṁ tad agād indoḥ kalāyās tu kalaṅkitām ||

||8.111||

oṣṭha-hallakam utphullaṁ sadālakṣi śriyā yayoḥ |

te tasyāṁ dvija-paṅktī dve dvija-rājatayekṣite ||

||8.112||

svata oṣṭha-puṭe rakte smitenāpāṭalīkṛte |

tāmbūla-śrīr vṛthā bhūtā salajjeva vyalīyate ||

||8.113||

ruruce cibukaṁ tasyā gandhoru-śyāma-bindunā |

śayāneneva bhṛṅgeṇa pāikmāmra-phalītale ||

||8.114||

asyāḥ kapola-dambhāli-bhāla-candrā yad-ānanam |

adhīśam iva sevante tat-tūlyo'bhūt sa lāñchanī ||

||8.115||

spṛṣṭā kareṇa kaṁsāreḥ kadāpi sura-subhruvām |

pāycajanya-bhramaṁ dhatte yā tad-grīvā rarāja sā ||

||8.116||

śrī-rādhā śrī-harir vā tat-premā veti trikaṁ param |

vastv iti vyañjatī grīvā reje tasyās tri-rekhikā ||

||8.117||

kṛṣṇa-nāmāṅkitaṁ devyā graiveyakam arocata |

sadāntaścāri tan-mantra-maho-vyaktim ivāgatam ||

||8.118||

tad-aṁsau rejatur namrau hari-dor-maṇi-yūpayoḥ |

asakṛd-vahaneneva srag-bhāreṇāthavā kila ||

||8.119||

harer vihāra-sarasī sā satyam abhito'pi yām |

āroha-deśam āsannaṁ san nālaṁ sarasīruham ||

||8.120||

adhidoḥ svastikaṁ kṛṣṇenāśleṣe maṇi-mālikā |

maṇḍanaṁ svayam aṅkena tasyā bhavati maṇḍanī ||

||8.121||

maṇi-kirmīrite tasyāḥ pragaṇḍa-yugma-maṇḍite |

aṅgade rejatur ye tu kṛṣṇe bhṛśam anaṅgade ||

||8.122||

tasyā rejur mahāratna-karbura-dyota-karburāḥ |

prakoṣṭha-dhāmnoḥ kaṭakāḥ kalena caṭakā iva ||

||8.123||

stavakau pārihāryasya tasyā muktā-mukhau śitī |

kiṁ tau pāṇy-ambuja-skannaṁ pibantau madhupau madhu ||

||8.124||

etasyāḥ pāṇi-talayo reje yāvakajo dravaḥ |

udayad-bhāsvato raśmī rakta-sārasayor iva ||

||8.125||

rādhayā kara-śākhāsu yā dhṛtāḥ parito'pi tāḥ |

ūrmikā iva kaṁsārer ūrmīrasya hṛdi vyadhuḥ ||

||8.126||

tasyā nakhara-māṇikya-lakṣmīm anu manoramāḥ |

ūrmikā-maṇayo'dīvyan yathā tāṁ lalitādayaḥ ||

||8.127||

bhujayor antaraṁ reje stana-stavaka-saṅkulam |

te hi kalpa-latā-līlām īyatur madhusūdane ||

||8.128||

tad-uroja-maṇi-śyāma-kañculī-vyatiṣaṅgajāḥ |

indra-cāpa-nibhā rejuḥ śobhā hāra-balākayā ||

||8.129||

uro guñjādi-hāreṇa tasyā hāri na kevalam |

hareś cittaṁ haraty evam api hāritayā matam ||

||8.130||

hārās te na paraṁ śaureś cetasaḥ paśyato harāḥ |

ātmīya-tarale maṅkṣu sāṅkrāmantyās tanor api ||

||8.131||

stana-navyābjayor asyāḥ pāyaṁ pāyaṁ rasārṇavam |

sūkṣma-romālibhir nābhi-bilaṁ madhu-gṛhī-kṛtam ||

||8.132||

tadā tasyāḥ kṛśodaryā valayaḥ kāma-tarpaṇāt |

upendre valitāṁ yātā yena dvāḥ-sthāyitāṁ sa tu ||

||8.133||

asyāṁ tulasikā-mālā madhyamā raṅgaṇa-srajoyḥ |

reje yatrāpi bhṛṅgāṇāṁ mālā-dṛbdheva dṛśyate ||

||8.134||

pañca-bāṇasya bāṇānāṁ vyūha-śreṇy eva tāṁ hariḥ |

pañca-varṇa-prasūnānāṁ mālayāpaśyad añcitām ||

||8.135||

tasyā na varṇyate madhyaṁ madhye-śroṇi-payodharam |

māṁsalānāṁ sabhā-pātīkṛśo vā kena gaṇyate ||

||8.136||

tasyāḥ śroṇi-phalaṁ vāso vavre vāso'tha mekhalām |

mekhalā kala-mādhuryaṁ kṛtsnam eva harer manaḥ ||

||8.137||

sarvākṣi-pratibimbāmbujanma-vaśyābhirājitau |

tenatuḥ karmatām asyā mañju-śiñjāna-haṁsakau ||

||8.138||

mañjirau khañjanāv aṅghrī padme tatreti niścitam |

tayoḥ śrute tayoḥ śabde hareḥ phalati kāmanā ||

||8.139||

pādāṅgulīyakānyasyā maṇijāni virejire |

cāru-tārā-caya-śrīṇi nakha-candrāvalīm anu ||

||8.140||

apūrvāṁ racayitvā tu vidhis tām aṅghri-kañjayoḥ |

citraṁ saubhāgya-mudrādyaṁ sva-śilpa-vyañjakaṁ vyadhāt ||

||8.141||

sakhī-karāmbuja-sparśād eva tat-pāda-pallavau |

alaṁ śoṇīkṛtau lebhe mṛṣā lākṣā-raso yaśaḥ ||

||8.142||

rādhāṅga-dhāma-sāmrājye jāmbūnada-vibhūṣaṇam |

dadhāra kāñcana-kṣauṇer indra-gopāvalī-mahaḥ ||

||8.143||

bhūṣaṇāny api lāvaṇye tasyā bhūṣātvam aiyaruḥ |

sravantyaḥ sphuṭam āyānti mahattvaṁ sindhu-sīmani ||

||8.144||

sva-mātṛ-preṣitāṁ brahma-kanyā saugandhika-srajam |

dātuṁ vaṣṭi sma yarhy antaḥ-paṭī vighaṭitīkṛtā ||

||8.145||

tasyā gṛhītvā śivayā kaṇṭhe kṛṣṇasya narmaṇā |

nidadhe mālikā tatrāveśa-vyājād bhramād iva ||

||8.146||

smitvā tāṁ yaumnācakhyau mālyaṁ sakhyāḥ kathaṁ mama |

bhrātṛ-sādakṛthāḥ kiṁ vāṁ kiṁ vā premā karoti na ||

||8.147||

tasyām apalapantīva devī svāṁ narma-cāturīm |
sadāsmi bhrānti-śīleti vyañjayantī smitānanā ||

||8.148||

api hāreṇa tāṁ mālāṁ harantī hari-vakṣasaḥ |

sva-mālyaṁ naya devīti rādhāyā nidadhe hṛdi ||

||8.149||

(yugmakam)

surābja-māyopary asyā virarāja mukhāmbujam |

pārśvayor agrataḥ śreṇī-kṛtai rājā nijair iva ||

||8.150||

bhūṣaṇasyopajīvyā ca sā reje hārato yataḥ |

citraṁ tadāpahāre'pi prasasāda bhṛśaṁ hariḥ ||

||8.151||

muktāvalyā madālyāḥ kiṁ para-puṁsas tanu-spṛśā |

ity etad vyājataḥ kṛṣṇā rādhā-hāraṁ harau nyadhāt ||

||8.152||

paśya lolupayā garvaṁ darśayantyāpi saṁsadi |

pratyākhyayeva hāro’sau harer vinimito’nayā ||

||8.153||

iti kṛṣṇorasi nyasya karaṁ hāriṇi pārvatī |

tad-vilepana-kastūrīṁ rasa-dhārām ivoditām ||

||8.154||

ādāyānulbaṇaṁ smerā vṛṣābhānu-kula-śriyaḥ |

lilekha tilakaṁ bhāle tilakaṁ nija-jātiṣu ||

||8.155||

(sandānitakam)

vidagdhayos tayos tena narmaṇā sakalā sabhā |

sismiye yat-kṛte puṣpa-varṣaṁ tatra vyaloki na ||

||8.156||

nicolāvṛta-sarvāṅgī jagṛhe sā prabodhanam |

bakārer api yatrāsīn manojasya prabodhanam ||

||8.157||

sukhābhā tan-mukhāntar yad vireje kṛṣṇa-vīkṣayā |

tac-chāyā bhair udvyaktā vyānaśe kṛṣṇam apy atha ||

||8.158||

saṅkrāmantyās tadā tasyām arpite maṇi-darpaṇe |

saṅkrāmayya priyaṁ parvaṇy upajahrur ivālayaḥ ||

||8.159||

sā mithaḥ-pratibimbāpta-priyā-saṅgā madālasā |

darpaṇārpaṇa-kāriṇyāṁ bhuja-kalpa-latām adhāt ||

||8.160||

svajanenābhito vyaktaiḥ kṛṣṇa-rādhādi-saṅgamaiḥ |

dhyānaṁ madana-gāyatryā darpāṇārkastham aikṣyata ||

||8.161||

tato rādhā svābhir muhur upahṛtair bhūṣaṇa-gaṇair

dhṛtaiḥ kaiścit kaiścit kṛta-paridhi-bhāvaiḥ svam abhitaḥ |

virājantī tāś ca svayam atha puraskṛtya vividhair

alaṅkārais tasmin nyaśamayad upaślokitam idam ||

||8.162||

ayi śrī-govinda-priya-vana-mahā-devi suṣamā

tavālaṅkartrīyaṁ bhuvana-gṛha-ratnaṁ vidhum api |

alaṅkārān dhatte svayam apara-ratnaiḥ karuṇayā

sphuṭaṁ tad-dīnānāṁ sva-bhajana-ratiṁ naḥ prathayati ||

||8.163||

kacāntaḥ sindūrāditam aruṇatām añjana-rucā

tathākṣi-dvandvaṁ te śiti maṇi-saraiḥ karbūram uraḥ |

tavāśeṣe gauri pracura-yaśasā śvetati pade

guṇāḥ kiṁ te kānty āhutim ita itaḥ prāpur abhitaḥ ||

||8.164||

tavottaṁsaḥ śīrṣṇi śravaṇa-yugale kuṇḍala-yugaṁ

tathā ghrāṇe muktā hṛdi vividha-mālā-samudayaḥ |

kakudmatyāṁ kāñcī kara-pada-yuge kaṅkaṇa-mukhaṁ

kim āmuktiṁ bheje kim atha hṛdaye naḥ śaśimukhi ||

||8.165||

virājantī hastādhara-kiśalayair bhūṣaṇa-maṇi-

prasūnā tanvānā dyuti-bhara-parāgān diśi diśi |

sudhā-varṣiṇy eṣā smitam anu calan-netra-madhupā

vidhātrī kāmān vaḥ kim iha sura-vallī vilasati ||

||8.166||

paro dātā lokaḥ kaṭaka-mukuṭādyaiḥ kavijanān

virociṣṇūn hṛṣṭaḥ priya-sakhi samantād vitanute |

svayaṁ dhṛtvā tāni sphurita-vapuṣā tvaṁ nija-rucā

ciratnām ratnālaṅkṛti-rucimaho no damayasi ||

||8.167||

śaṇī chatraṁ jyotsnā vyajana-yugamṛkṣāvalir alaṁ-

kriyā-jātaṁ jajñe’janiṣata cakorā jana-dṛśaḥ |

kathaṁ rādhe dāmnā vasitam iva mālya-pratibhaṭaḥ

milad-bhṛṅgaṁ hrīṇā tvam apalapitāsi stuti-kṛti ||

||8.168||

asau te saundaryonnati-tatir iyaṁ veśa-racanā

vayo-lakṣmīr eṣā hari-sakha-guṇonmīlita-madaḥ |

idaṁ līlā-rājyaṁ vara-dayita-bhāgyāmbudhir ayaṁ

vidhātrā labdhaitad vyatighaṭanam asmān bhramayati ||

||8.169||

idaṁ śrutvā sarvaiḥ pracura-pulakaiḥ sabhya-nivahaiḥ

samaṁ rājñyā dattaṁ stuti-kṛti-gaṇe bhūṣaṇa-śatam |

dadāne tu śrīśe sa tu kavi-janaḥ kaustubha-maṇiṁ

svayaṁ premṇā nādād api nija-manaḥ-sthaṁ kamitavān ||

||8.170||

rasa-tatibhir itīyaṁ prāpya divyādhirājyaṁ

hari-jaladhara-varyaṁ śaśvad-ullāsayantī |

svajana-nayana-rūpāṁ ūṣṇatī cātakālīṁ

nikhila-jana-dṛg-ambho-nimnagāṁ suṣṭhu tene ||

||8.171||

vraja-vana-gaṇa-rājye rāja-paṭṭābhiṣikter

adhikam adhigata-śrīr mañju-kuñjāsana-sthā |

hari-mukha-vidhu-lakṣmyā sāndritair atra bhāvair

maṇibhir api samantād ujjvalā pātu rādhā ||

||8.172||

nija-guṇa-gaṇa-dāmnā vipramuktān nirundhe

praṇaya-vinaya-jālai rudhyate taiḥ samantāt |

atha ca vipatha-pannaṁ trāyate mad-vidhaṁ yas

tam iha mahita-rūpaṁ kṛṣṇa-devaṁ niṣeve ||

||8.173||

iti śrī-rādhābhiṣeka-carite śrī-mādhava-mahotsava-nāmni mahā-kāvye

ujjvala-rādhiko nāma

aṣṭama ullāsaḥ

||8||

--o)0(o--

(9)

### navama ullāsaḥ

## unmada-rādhikaḥ

gāndharvāyāḥ siṁha-pīṭha-prayāṇe

tasmin yogīndrādi-jalpo’nukūlaḥ |

vāyuś cāsīd vāsanā-mādhurībhir

yau tau lokais tuṣṭidau tuṣṭuvāte ||

||9.1||

athonmūkhīyam udbabhau nṛpāsanodayādraye |

hareḥ sahāśayā yathā vidhor akhaṇḍa-maṇḍalī ||9.2||

nikhila-sabhāsu nirīkṣya phulla-dṛkṣu

priyatama-vaṁśa-kalādi-vādya-vandye |

ajira-vare’vatatāra sātha rājñī

sphurad-uru-maṅgala-saṅgata-krameṇa ||

||9.3||

chatra-mukha-kṣiti-pālaka-lakṣmā-

sakta-karaiḥ svajanair anuṣadbhiḥ |

stabdhatām api gataṁ nija-dehaṁ

tad-guṇena kila kṛṣṭamamāni ||

||9.4||

deva-vṛṣṭam anuyan pratipuṣpaṁ

yaś ca yaś ca madhu-lubdhatayāsīt |

tatra divya-madhupaḥ sa sa tasyāṁ

prāpa tat tad upadātum ivātha ||

||9.5||

pañca-varṇa-paṭavāsa-saṁhatiṁ

sambhajadbhir iha puṣpa-pāṁśubhiḥ |

lāja-vṛndam api puṣpa-maṇḍalair

vṛṣṭir aprathata dṛṣṭi-mohinī ||

||9.6||

atha tām animeṣa-vīkṣaṇād

adhiṣaṭyaḥ samam eva vismitāḥ |

bhuvi divy api vandi-subhruvaḥ

stuvate sma pratikānti-vibhramam ||

||9.7||

upari yatra vanaṁ viralāyate

sapadi tatra mudā sura-subhruvām |

ajani bhānu-sutām avalokituṁ

ratha-kule’tha paraspara-ghaṭanā ||

||9.8||

atha kakṣā-tritayād adhīśvarī

svagaṇaiḥ paṭṭa-gṛhāntam āgatā |

udayādri-sthala-maṇḍalād iva

graha-vṛndair nabha indu-maṇḍalī ||

||9.9||

sphuṭa-campakālibhir abhāji

varaṇa-pada-mūḍha-jātibhiḥ |

yatra bhajati bha-gaṇaḥ sa-śaśī

khalu tāsu toraṇa-vilāsa-bhūritām ||

||9.10||

diśi diśi madhupāḥ sa-gotra-bhāvād

bahu-ruci puṣpa-latālayāvalibhiḥ |

patad atha maṇi-sānu-buddhi yasmin

ghana-kulam accha patanti matsareṇa ||

||9.11||

vividha-rāga-suparāga-maṇḍalair

malayajānila-vilāsa-lālitaiḥ |

nija-kaṇair iva parītam uccakair

lasati yatra maṇi-mudritāṅganam ||

||9.12||

maṇi-kuṭṭimaṁ kusuma-puñjini yatra

prasava-śriyādhivasati druma-rājaḥ |

haridāsa-varya-girim astaja-kūṭa-

pracita-sthale maṇi-rucā murajid vā ||

||9.13||

so’yaṁ kṛṣṇa-vanasya bhūruhāṁ

rājā yatra vicitra-bhūruhaḥ |

yasmād eva vibhāti sārvayā

laksmā teṣu nṛpāṁśa-bhāg iva ||

||9.14||

śobhāspada-prasava-sāra-sampadā

vṛndāvanasya ca guṇair vṛto’khilaiḥ |

kalpa-drumaṁ sa jitavān idaṁ kiyad

yatrāśritā vyasanitā harer api ||

||9.15||

malaya-giri-bhuvaṁ gandhasāra-vallīṁ

sa tarur udavahad yatra phullad-aṅgaḥ |

khaga-ruti-maṇitaṁ tena cāru jajñe

yad aniśam api tad bhāti nāticitram ||

||9.16||

adhiyat sura-śākhi-nāyakaḥ

sa mithaś ca pratikūla-dharmiṇīḥ |

sva-guṇair akhilā ṛtu-śriyo

militīkṛtya sadopagūhate ||

||9.17||

sa virājati yatra bhūruhendraḥ

śrita-siṁhāsana-kāñcana-prakāṇḍaḥ |

kanakāṁśuka-śobhitādharāṅga-

sthira-padmāsana-rītir acyutā vā ||

||9.18||

maṇi-kalasīnāṁ vīthī ghana-

rasa-pūrṇā yad āśritā subhagā |

cala-pallava-rada-vasanā

bhṛṅga-dhvanibhir jagau bhavyam ||

||9.19||

dīpā yad abhivirejur udagrāḥ

kajjala-moci-śikhā-lasad-agrāḥ |

śreṇī-racanāvalitāli-kulāḥ

kiṁ vā svarṇa-saroruha-mukulāḥ ||

||9.20||

maṇi-catvara-pārthivāsana-

durma-ratna-gṛhādayo mithaḥ |

adhiyad bata sādhavo’pi te

paritaḥ para-bhāgam āharan ||

||9.21||

yatra nārpam āsanaṁ tad-aṅghri-pīṭha-śobhi-sīma |

rādhikāṅghri-sevanārtha-śiṣyatoka-sevitaṁ vā ||

||9.22||

idaṁ rājāsanaṁ yasmin sevitaṁ vividhāsanaiḥ |

samāsa-vidhinā bheje rājad-antāditām iva ||

||9.23||

tulikā yad anu rāja-pīṭhaga-

vyāghra-mukhya-mṛga-carma-pañcakā |

kāñcanādri-gata-dhātu-citragā

candra-dīdhitir ivābhirājate ||

||9.24||

sugandha-sampūṭa-durāpasūnavat

puṭāccha-geṇḍuka-vilāsa-nīrajaiḥ |

vibhāti yatra ca tadīya-tulikā

yatheyam añcati sukhāni pārthivī ||

||9.25||

yasmin nṛpāsanam idaṁ sva-niveśa-mātrāt

kṛṣṇena sañjayati tāṁ paribhinna-dṛṣṭeḥ |

rājye’pi sampad iyam atra parā parasmād

utphullatā yad udabhūd anayoḥ sadāpi ||

||9.26||

āsthānaṁ tad idam udīkṣya pīṭha-lakṣmyā

govinda-sphuraṇa-bhṛtātha sā viśākhām |

ālambya kṣaṇam ayate sma citra-bhāvaṁ

svaṁ bhāvaṁ samam anukurvatākhilena ||

||9.27||

(saptadaśabhiḥ kulakam)

harir asau sakhi puraścalann api

kṣitipa-pīṭham adhirūḍhavān api |

caladṛśā taru-gṛhān nicāyayan

mad-abhimoha-racano nivāryatām ||

||9.28||

tadā ca tasyā nija-keli-vallī-

samā samullāsitarā viśākhā |

tadīya-guptokti-sudhābhir ābhir

babhāra sadyaḥ pulakāṅkurālim ||

||9.29||

(yugmakam)

upasura-taru rādhā-kṛṣṇayor viśvam eva

dyuti-bharam amarīṇāṁ pātu-kāmā tu dṛṣṭiḥ |

aparam api na bhāgaṁ tasya lebhe sabhāntar

viviśatur uta pītāṁ tena tau tāṁ vidhāya ||

||9.30||

rādhā sthitā bhavika-bhāg abhirāja-pīṭhaṁ

nīrājitāpi śataśo jana-netra-ratnaiḥ |

nīrājyate maṇi-varair atha vṛndayā sma

premṇā kṛte na punar uktir itīva tatra ||

||9.31||

viśvag-vādye’navadye jaya-jaya-bhaṇitair bṛṁhite loka-saṅghe

siñcaty anyonyam asrair madhubhir api mudā jaṅgame sthāvare ca |

puṣpaughe vṛṣyamāṇe baka-śamana-mano-vṛtti-lakṣe vilakṣe

gāndharvā bhadra-pīṭhaṁ tribhuvana-nayanair arcyamānāruroha ||

||9.32||

śrī-gāndharvā lalitā-pāṇi-padmaṁ

dhṛtvā kṛtvā caraṇau cāṅghri-pīṭhe |

ālībhiḥ sva-hṛdaye voḍhum iṣṭāpy

ārohat tat-pramude siṁha-pīṭham ||

||9.33||

sa bhavati śaśī haimī dhāmnācalā diviṣal-latā

maṇi-giri-śiraḥ phullā krāmed asau ca puro diśi |

kalayati tathāpy asyā dīvyad-vilāsa-tanu-śriyo’

ruṇam api na tad-bhūbhṛt-pīṭhādhiroha-kalā-juṣaḥ ||

||9.34||

dhruvā dyaur iti pūrvāṁśe baṭubhiḥ paṭhite manau |

rādhāṁ nyavīviśat tasmin nīrājya muni-puṅgavā ||

||9.35||

nirmañchitā sā maṇi-dīpa-mālayā

samañcita-svānta-dhano jano babhau |

upaviśat pīṭha-vare hareḥ priyā

tadā sabhā-netra-sukhaṁ samutthitam ||

||9.36||

upari sitātapatra-lasita-sphuṭa-puṣpa-vitānam ullasad-

visaruci-cāmarārcir abhitaḥ kanakāsanam etayā sthitam |

sita-ruci-dīvyad-ṛkṣa-ruciraṁ nijayā sura-sindhu-śīkara-

vraja-yuga-moci meru-śikharaṁ dyuti-devatayeva didyute ||

||9.37||

nīrājane tatra maṇi-pradīpakās

tasyā mahobhiḥ kṛta-saṅkramā rucim |

sambhejire dvitra-guṇāṁ sadāśrayād

accho na ko vā khalu yāti sampadaḥ ||

||9.38||

vṛndā-mukhyāḥ phulla-mukhābjaṁ vana-devyaḥ

svīyāṁ devīṁ tām anamasyan samam atra |

jātau dadhre no param ābhir vibudhatvaṁ

gāndharvāyā bhakti-mahimnāṁ samaye’pi ||

||9.39||

giri-taru-latauṣadhīnāṁ

hrada-hradinī-tīrtha-deśa-devānām |

tanavo divyāḥ sattvaiḥ

samam agamaṁs tatra bhūbhṛtaḥ sadasi ||

||9.40||

atha mahanīya-janān prati svayaṁ

nava-nṛpayābhimate tayāsane |

iha purato haraye mudā vicārya

nibhṛtam imaṁ trividhaṁ vyadhād vikalpam ||

||9.41||

priyām nije puraskṛtāṁ nṛpāsane

vinā kṣamā kim anyagā hareḥ sthitiḥ |

puro-diśaṁ puro girau surajya vā

kim apy udāsituṁ sitāṁśur arhati ||

||9.42||

rājye siddhe’smin bhānu-putryā mukundo

naikasmin pīṭhe sthātum īṣṭe tayā tu |

candrāhvā-mugdhaḥ so’pi sūryāhvayāṅgād

vaktāyāṁ lakṣmyām āśnute tāś ca lakṣmīḥ ||

||9.43||

yato mitrāl lajjā-valitavad anudbhāvita-kale

vidhāv ahnaḥ prānte nava-kumudinī māna-kṛd iva |

na vaktrāgrān mudrā visṛjati gate tatra tu mudhā

tadālīnāṁ dṛśyaḥ sphurati sa tayo raṅga-nikaraḥ ||

||9.44||

iti kṛta-mati-pūrṇimāyād amuṁ

harim anu samadatta ratnāsanam |

pṛthu-ghṛṇi-ghaṭayā tad apy ātmanā

yad atanuta nṛpāsanenaikatām ||

||9.45||

pṛthak pada-sthāv api tau tad-āntike

mithaḥ sphurantau jagatāṁ manasy api |

svayaṁ sa sarvaiś ca viniścitau cirād

ekatra pīṭhe vihita-sthitī iti ||

||9.46||

abhimukham udayācala-dvayaṁ

vyativasate’tra ca kiṁ vidhū vidhūn |

janayata iti rājad-āsanau

smita-vadanāv athaitau jagau janaḥ ||

||9.47||

ayam iha maṇi-vedyāṁ kalpa-śākhī tamālaḥ

sphuṭam iyam iha divyā kāpi gāṅgeya-vallī |

dyuti-kisalaya-vṛndaṁ dvāv iimau saṅgamārthaṁ

mitha iva tanutas tāv evam eke śaśaṁsuḥ ||

||9.48||

nyaviśata mudā nata-bhrū-

janatā mānyā parītya gāndharvām |

kanakālukāṁ sudhāyāḥ

sura-vīthī vā viloḍane sindhoḥ ||

||9.49||

dīvyat-kusuma-suvarṣe kṛṣṇa-smita-bhara-sāndre |

āḍambara-vara-lakṣmyā nṛtte jagad-anuvṛtte

||9.50||

stuti-kṛj-jalpe jana-sukha-

bāṣpāvali-śukti-sphuṭa-muktā-kalpe |

gāndharvāyā vilasita-

vṛndaṁ bharatī-saṅgheṣv anuvidadhatsu ||

||9.51||

ālī-saṅghe nijāsya-śrī-vṛnda-pīyūṣa-sindhoḥ

śvasollāsena cañcad-vakṣojam asthāna-śailāt |

āvirbhūtām ivainām ārūḍha-śubhrāṁṣu-pīṭhāṁ

madhye tat-spṛṣṭa-lakṣmīṁ nirmāti cāścarya-lakṣmīm ||

||9.52||

vṛndāṭavī-kanaka-daṇḍa-vibhūṣaṇāni

chāyām aho dadati yām anu bhānu-putrīm |

chāyām amūm anubhajanti sadā sma paśyety

utphulla-netram iha paśyati loka-saṅghe ||

||9.53||

avadad idaṁ bhagavatīha

gurubhir iyam atra lajjate |

vraja-kula-hṛdaya-pate tad

asau bhavatā sakhīḥ samadhikārya nandyatām ||

||9.54||

(pañcabhiḥ kulakam)

harir api nibhṛtārpitāṁ rādhayāpāṅga-līlāvaliṁ

sapadi nata-dṛśā samādāya cādeśa-mālām iva |

adhikṛtim adiśat pratisvaṁ sakhībhyo varair bhūṣaṇair

idam idam iti yad-vaco’pūrayan narmaṇā pūrṇimā ||

||9.55||

rādhikāsya-candra-bandhutas tadoditaṁ harer

vaktra-sampuṭāt paṭu-smitas tu cāru-candanam |

paurṇamāsa-jalpa-candra-vāsitaṁ na kasya vā

dhūmikā-nibhaṁ bahis tathāntaraṁ vyadhād iha ||

||9.56||

edhi tvaṁ lalite sā vṛndā-kānana-rājñyā

rādhāyā yuvarājñī nāmnaivāsy anurādhā |

premṇā dvandva-carī yā vanyāyāṁ vibhūtāyāṁ

svaṁ jaivātṛkam agre kṛtvā sandadhase’tra ||

||9.57||

mati-saciva-padaṁ śādhi tasyā viśākhe

matir api yuvayor eka-rūpā yathākhyā |

apaghana-mahasā tvāṁ ca vṛndāvana-śrīr

aniśam api bhajet tvat-kṛtaiḥ sāntva-mantraiḥ ||

||9.58||

evaṁ tat-prabhṛtīnāṁ kṛtvāsau viniyogaṁ

tadvat tat-pratirūpāḥ kāścit tatra vidhāya |

vṛndām anvita-vṛndāṁ vanyā-pālana-kṛtye

sammānyābharaṇādyair ādyaiṣ tām avati sma ||

||9.59||

tataś ca vṛndāvana-vāsinaḥ svakān

yathāyathaṁ tena kṛta-prasādakān |

munīśvarī svānana-varṇam adbhutaṁ

yātāpi śīrṇākhila-varṇam abravīt ||

||9.60||

phullā vallī-vadhūbhir vitarata rucitaṁ śākhi-sabhyā dvijeśā

gānaṁ sāraṅga-saṅghaiḥ kuruta mṛga-janā garva-pūrvaṁ ramadhvam |

ābhiḥ śrī-rādhayāsmin nija-gaṇa-patibhir juṣṭayābodhi rāṣṭraṁ

kṛṣṇaṁ vṛndāṁ nayantyā śuci-padavir asau bhāti rājanvatī bhūḥ ||

||9.61||

ācāryāṁ pūjayitvātha paurṇamāsīm adhīśvarī |

grahādhipati-bhārye ca baṭu-trayam apūjayat ||

||9.62||

śailūṣa-sūta-magadhādi-kulāṅganābhis

tasmin kalā nija-nijā kalayāmbabhūve |

dattāvadhānam api tata amatra sarvaṁ

sva-svābhimukhya-rasikaṁ khalu menire yāḥ ||

||9.63||

amuṣyāś caritra-smṛti-prāvṛtānāṁ

mahenāmunā śācvad udghūrṇitānām |

naṭīnāṁ tadā lāsyam asti sma nāṭyaṁ

kadācit tu nṛtyaṁ ca taṇḍu-praṇītam ||

||9.64||

stotra-kolāhalaṁ tasminn aśṛṇod vṛṣabhānujā |

yat stotratām agād anyāsv atha valgad-guṇoṣmasu ||

||9.65||

vṛndā-kānana-devi soma-samatāṁ prāg vyajya kīrti-śriyā

padmāṅgaṁ madhusūdanena rahitaṁ cakre yayā tvatkayā |

citraṁ citram aho mahā-mahimabhir brahmāṇḍa-koṭi-sthitā

candrāvaly api hanta śaśvad anayā niṣkṛṣṇa-lakṣmā kṛtā ||

||9.66||

kadācid bhū-bhāgaṁ dahati ghṛṇi-sṛṣṭyaiva viphalaṁ

kadācid vā bhāsvān avati jala-vṛṣṭyā marum api |

pratāpas te rādhe yugapad amṛtena svaka-janān

sadā siñcaty uccair glapayati tu tāpena vimukhān ||

||9.67||

dugdhāmbhonidhi-bhāvam ambudhi-tatir jyotsnī-guṇaṁ tāmasī

śvetadvīpa-padaṁ jagāma sahasā citraṁ tamo-bhūr api |

vṛndā-kānana-deva-devi yaśasāṁvṛndād bhavatyā yatas

tasmād eva harau sadā katham aho śyāmārucir vardhate ||

||9.68||

śrīla-vṛndāvaneśe jigīṣv eva tejas tava prāg

vijityaiva candrāvalīm anyataḥ

sādhu-sādhāraṇaṁ mṛgyad-akṣṇo’pi koṇaṁ sahasrākṣa-

patnyām adattvā vidher aṅganām |

sauṣṭhavāsad-vidhiṁ jānad etāmum etyāhvayādyāṁ

daśāṁ svāhvayā lambhayad garvitāṁ

pārvatīṁ prasṛtāṁ ca śriyaṁ svāśriya santyajaj-

jejayīty aṅgatām eva līlā-kṛte ||

||9.69||

rājyaṁ kṛṣṇa-vilāsa-bhū savayasaḥ kṛṣṇasya tāḥ supriyāḥ

preyān eṣa ca kṛṣṇa evam adhibhu tvaṁ tu tvam evāsi bhoḥ |

tarhi śrī-vṛṣabhānu-nandini manas-tat-tattayā citratāṁ

gacchan naḥ katham īhatāṁ stuti-kathāṁ tenātra kiṁ kathyatām ||

||9.70||

evaṁ vidyā-vṛnda-citraṁ dadhānāḥ

sabhyaiḥ sārdhaṁ tat tad ābhyāṁ vitīrṇam |

cintā-ratnaṁ menire tā na citraṁ

labdhvā smerāṇy etayor vīkṣitāni ||

||9.71||

rādhikātha madhuhantur udyatā

mādhurī-parimalena śīlite |

gaurave sadasi ghūrṇad-antarā

namra-netra-yugalā vyacintayat ||

||9.72||

guruṣu yad bata paśyasi keśavaṁ

nanu tad eva sudaivam iti smara |

na kuru hanta durantamanaḥ punaḥ

praṇaya-keliṣu tatra ca lālasām ||

||9.73||

iha mahasā vilāsa-nilaye’munāticeto-hare

katham api lālasai ruṣitayā mayādya labdho hariḥ |

yadi gurubhiḥ sahaiva gamanaṁ bhajed asau durlabho

bata katham āli-tate hṛdayāciṣas tu soḍhāsi me ||

||9.74||

tvaṁ māna-vahner avitāṁ vidhāya māṁ

harīndunā rāja-pade’bhiṣecya ca |

kathaṁ-vidhe sāmpratam āliliṅgiṣād

avena tasyābhidutāṁ na rakṣasi ||

||9.75||

iha sahavāsitā rahasi vāṁ madhureti pṛthaṅ

madhuripu-rādhike prati rahaḥ pratiyatna-kṛtyoḥ |

tad-atula-bhāva-mantri-varayor anubhāva-budhā

vibudha-vadhū-ratho bhagavatī muditābhidadhe ||

||9.76||

asmin yuṣmābhiḥ sadasi nṛpa-pade sādhu rādhābhiṣiktā

lakṣmīḥ pīyūṣair animiṣam api vo’siñcad asyāś cirāya |

seyaṁ śālīnāniśam api dadhatāṁ sāndram āmoda-vṛndaṁ

svairaṁ svārājye dhṛta-tad-upakṛtās tad bhavatyo’pi devyaḥ ||

||9.77||

pāṇibhiḥ sākṣataiḥ kampratā-rocanair

locanaiś cāmṛta-srāvibhis tarṣibhiḥ |

devatā-yoṣitas tāṁ tadādhīśvarīṁ

gadgadaṁ procire sammadād āśiṣaḥ ||

||9.78||

rādhe sadā kṛṣṇa-vanāntar-unmadā

svabhāga-dheyaṁ bhaja kāntam antike |

anair anāsādyam idaṁ sadaḥ sadāpy

asmād bhajed unmada-rādhika-prathām ||

||9.79||

yogīndrāyāṁ vihita-vinayā yathāyatham arcitā

devyaḥ svābhiḥ svapadam acalan harau muhur īkṣaṇam |

yad gāndharvā-vapuṣi ca dadhuś cirād upagūhanaṁ

tābhis tenājani paricayaḥ patho’py atha duṣkaraḥ ||

||9.80||

anye ca kecid vraja-yoṣitāṁ kṛte

sandeśa-dambhāt prahitā munīśayā |

babhāja rādhā bhavikābhiṣecanaṁ

mayāvitā ceha vaset kṣapām iti ||

||9.81||

harim api sāvadad vihita-nitya-vidhir īṣad ahaṁ

punar iyam āvrajāmi nanu yāvad avatāt tad imām |

atha jananīṁ pranandya punar ehi yad asau vidhinā

vasati niśām ihāṁmadaviteti punar antaradhāt ||

||9.82||

dhenu-vīkṣaṇāya yāmi so’ham ittham eṣa cāha

tat-prayāṇam aṅga vīkṣya paśyati sma sarvataś ca |

pupluve ca rādhikāñci pīṭham eva rāja-lakṣma

citram atra vīkṣitaṁ ca megha-vidyud aṅga-dhāma ||

||9.83||

tad anu kalanam anu dig-vara-rāmā

vilasita-vihasita-vṛndam ivātha |

samapatad iha suradhāma-vadhūnāṁ

sa-jaya-bhaṇita-tati puṣpaja-varṣam ||

||9.84||

adhikṣiti-bhṛd-āsanaṁ ruci-bhareṇa tau dampatī

purogiri-harinmaṇi-prakara-candralekhā-rucaḥ |

balād aharatāṁ yathā makara-ketanaḥ sva-sthitiṁ

vihāya sahasāvahan muhur abādha-niḥsīmatām ||

||9.85||

anyonyaṁ tviṭ-sad-amṛta-nadī-majjanād vaktra-somā-

modāsvādād rasa-nṛpa-sabhā-dīkṣitau kḷpta-kāmau |

rādhā-kṛṣṇau vraja-vana-mahārāja-siṁhāsana-sthau

tau rejāte sapadi kṛtayā rājasūya-śriyam eva ||

||9.86||

vṛndāraṇya-kṣiti-nija-vibhutā-rakṣivat kaṁsa-vairī

sambhrānto’pi śravaṇa-ga-cala-dṛk-koṇa-bāṇair avidhyat |

viddhāpy eṣā tad-udita-vibhutā bhrū-dhanur drāk cakarṣa

svīyaṁ jātu prathayati na janaś chidram ūrjasvi-bhāvaḥ ||

||9.87||

dṛṣṭvā kākūttha-stutibhir api tāṁ svena cārādhyamānāṁ

bhugnām evāsye vyadhita bahudhā mādhavaḥ sādhu-bhaṅgīḥ |

pūrvaṁ kḷptaś ced bhavati viphalo mantraṇā-tantravidbhir

buddhyā sādhīyāms tvaritam aparaḥ sādhanīyo hy upāyaḥ ||

||9.88||

ārohas tvaṁ kim iti śaṭha naḥ siṁha-pīṭhaṁ priyālyāḥ

seyaṁ mugdhā mama narapateḥ paṭṭa-devīti siktā |

itthaṁ svairaṁ vivadanam api prema-saṁvāda-rītiṁ

saṁvādaḥ so’py asama-śaratāṁ prāpa yat tan na budhye ||

||9.89||

mṛṣā-roṣāveśād atha bhagavatīṁ yāntīḥ sakhīr notsave

bhaved adya dvandvaṁ sadṛśam iti sā mīmāṁsitā śvaḥ punaḥ |

iti smeraṁ vṛndā vinaya-vilasad-bhaṅgī-bhṛtair bhaṅguraiḥ

kareṇākarṣantī katham api kila vyāghoṭayat pāṭavaiḥ ||

||9.90||

vṛndā tad-yugma-līlā-tṛṣitam atigatīr apy amūr vīkṣya mithyā-

dvandva-vyañji-pralāpāḥ sphuṭam idam avadat tatra hāsaṁ vidhātum |

huṅkāreṇālam asmad-vana-patim amukaṁ cāsmadīyādhirājñī

seyaṁ svīyānubhāvaiḥ sapadi vaśayitā śaśvad asmādṛśaṁ ca ||

||9.91||

tad-vāṇyāṁ dhava-vācitāṁ pati-pade nītvā sakhīḥ sa-smitā

vāmāś cābhinirūpya phulla-nayana-prānta-śriyā tām api |

paśyantī lalitāṁ vilocana-kalāṁ tasmin dadānā priye

bhūyaḥ kamra-vilāsi-namra-vadanā sābhūd viśākhā-sakhī ||

||9.92||

dṛṣṭvā rādhāṁ kim api kalitāsya prasādāṁ mukundaḥ

kiṁ tvaṁ kānte kṣipasi tam imaṁ sukṣaṇaṁ sva-kṣaṇaṁ ca |

evaṁ procya sva-hṛdi kalayaṁs tat-karābjaṁ balena

smerodasrāṁ sa nija-bhujayor antare tāṁ cakāra ||

||9.93||

savyenāliṅgya rādhām asura-ripur asaveyna tad-bāṣpa-pūraṁ

dūraṁ cakre kareṇa pratimuhur api tat-kleadam āśaṅkamānaḥ |

nājānād eṣa yat tu sva-nayana-salila-sveda-samplāvitāṅgī

sādhāraṇyaṁ tadādhāt punar iyam abhiṣekasya tasyāpi tatra ||

||9.94||

vṛndāraṇye sura-taru-sabhā-ratna-vedī-mahiṣṭhe

pīṭhe rādhā mahasi mahitā rāja-lakṣmy-ādi-lakṣmyā |

kṛṣṇāṅka-sthā na yad-upamitā naiṣa doṣaḥ kavīnāṁ

kiṁ tv asyāḥ śrī-bharam anu samasyā-vidhātur vidhātuḥ ||

||9.95||

mithaḥ śyāmaṁ jyotiḥ parivahad abhito rāgāvakīrṇaṁ mitho

mithaḥ kirmīratvaṁ viracayad amitālaṅkāra-lakṣmyāṅgajam |

mitho dṛgbhyāṁ varṣat pratidiśam amṛtāsāraṁ dadhānaṁ guṇaṁ

rasānāṁ rūpāṇām api mithunam idaṁ reje’dhirājāsanam ||

||9.96||

sā tasyāṅke vipula-pulakair unmukhatvaṁ samantāl

labdhasyākṣṇoḥ pramadam adadhāt phulla-romāli-mūlā |

yasyām asyām avayava-kulaṁ nīpa-bhāvaṁ prapede

yasminn asminn abhajad abhito bhṛṅgatām aṅga-saṅghaḥ ||

||9.97||

svedāśrūbhyāṁ dravantī pulaka-śavalanād aṅkurān bhāvayantī

stambhaṁ kampaṁ ca dhartrī vilaya-gata-matiś citra-vaivarṇya-varṇā |

vṛndāraṇyādhidevī nava-yuga-yugalī śaśvad-utphullad-aṅgī

vidyut-tvad-vidyud-ābhākhila-janam amṛtaiḥ siktam uccaiś cakāra ||

||9.98||

saundaryāṇāṁ śarīraṁ nava-taruṇa-rucāṁ mandiraṁ sad-guṇānāṁ

sāmrājyaṁ saṁmadānāṁ dhanam akhila-kalā-saṁsadām ādi-śāstram |

smāra-svāmoda-bhājāṁ surataru-kusumaṁ svāśrayāṇāṁ nidhānaṁ

śrī-rādhā-mādhavākhyaṁ mithunam iha vane cāru-rājyaṁ babhāja ||

||9.99||

sakhyo vīkṣyābhirūpaṁ kam api bata tayo rūpa-līlā-prakāśaṁ

sthitvā ṣaṣṭhīvad asmin pramada-samudayair labdha-saṁjñā punaś ca |

tau gāndharvā-mukundau vyatikaraja-madān moham uccair bhajantau

nānā-narmādi-bhaṅgī-viracana-kalayā cetayāmāsur āśu ||

||9.100||

rādhām ūrau niveśya sphuṭa-pulaka-yujā sāntvitāṁ kaṁsa-hantrā

tāmbūlaṁ tan-mukhāntaḥ svayam upaharatā tena saṁlālyamānām |

deva-strī-kīrṇa-puṣpe jagati ca mudite siṁha-pīṭhe niviṣṭāṁ

tāḥ phullāḥ sevamānā narapati-vibhavair ittham ullasya dadhyuḥ ||

||9.101||

sakhīyaṁ śrī-rādhā sva-mahita-jaladhiṁ laṅghayāmāsa sāṅgaṁ

punaś cāvavrāja vraja-kulaja-nidheḥ kānanīyaṁ pradeśam |

nija-śrī-sampadbhiḥ sapadi ca vidadhe tau balād eva vaśyau

kim anyad vā haṁho hṛdaya vada sakhe tvan-manorājyam ijyam ||

||9.102||

iti bhaṇitam akhaṇḍaṁ kāvya-khaṇḍaṁ nidiṣṭaṁ

gurubhir ucitayedaṁ me dhiyā medhayā ca |

kathayitum api kiñcin nāṣaḍakṣīṇam īśe

sphurati śaśini vṛttaṁ yat paraṁ rāja-vṛttam ||

||9.103||

iti racitam akhaṇḍaṁ kāvya-khaṇḍaṁ rasajñaiḥ

katham api tanur-aṁśaḥ svadyate yady amuṣya |

phalati mama tadānīm eṣa kārtsnyena yatnaḥ

sakṛd agharipu-lokālokitānām ivāyuḥ ||

||9.104||

vraja-vipina-mahīkṣit-pīṭha-pṛṣṭhe priyāṅke

priya-vinihita-nānā-bhāvam addhā lihānā |

mhur iha pulakādyākīrṇa-mohaṁ vahantī

vitaratu vara-lakṣmīṁ rādhikodyan-mada-śrīḥ ||

||9.105||

ubhaya-bhuvana-bhavyaṁ yaḥ sadā me vidhātā

nidhivad api yadīyaṁ pāda-padmaṁ niṣevyam |

akṛpaṇa-kṛpayā sva-premadaṁ sarvadā yas

tam iha mahita-rūpaṁ kṛṣṇa-devaṁ niṣeve ||

||9.106||

iti śrī-rādhābhiṣeka-carite śrī-mādhava-mahotsava-nāmni mahā-kāvye

unamada-rādhiko nāma

navama ullāsaḥ

||9||

--o)0(o--

samāptam apīdaṁ kāvyam

sapta-sapta-manau śāke jīvo vṛndāvane vasan |

sva-manorathavan navyaṁ kāvyam etad apūrayat ||

--o)0(o--

1. ālīnāṁ nayana-miṣāc cakora-pālī, tārālī-varaṇa-maṇi-pradīpa-dambhān |

rādhāyā vadanam atho nibhālya candraḥ, hitvānyaṁ kila parito mudā nanarta || [↑](#footnote-ref-2)
2. vasudhārā kubera-purī | vṛddhi-śrāddhānuṣṭhāne pūrva-kartavya-rūpe cedirāja-varor uddeśye bhitti-lagna-ghṛta-dhārā | chandoga-pariśiṣṭe, yathā—kuḍya-lagnāṁ vasor dhārāṁ sapta-vārān ghṛtena tu | kārayet pañca vārān vā nātīnīcāṁ na cocchritām || [↑](#footnote-ref-3)